**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 11 Νοεμβρίου 2019, ημέρα Δευτέρα και ώρα 13.15΄, συνεδρίασε στην Αίθουσα «Προέδρου Αθανασίου Κωνστ. Τσαλδάρη» (223), η Διαρκής Επιτροπή Μορφωτικών Υποθέσεων, υπό την Προεδρία του Προέδρου αυτής, κ. Γεωργίου Στύλιου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Πολιτισμού και Αθλητισμού «Κύρωση της Σύμβασης του Συμβουλίου της Ευρώπης που υπογράφηκε στο Magglingen/Macolin την 18η Σεπτεμβρίου 2014, σχετικά με τη χειραγώγηση των αθλητικών αγώνων, επείγοντα μέτρα για την αντιμετώπιση της βίας στον αθλητισμό και άλλες διατάξεις». (2η συνεδρίαση – ακρόαση εξωκοινοβουλευτικών προσώπων).

Στη συνεδρίαση παρέστησαν, ο Υφυπουργός Πολιτισμού και Αθλητισμού, κύριος Ελευθέριος Αυγενάκης, ο Γενικός Γραμματέας Αθλητισμού, κ. Γεώργιος Μαυρωτάς, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Παπαδόπουλος Μιχαήλ, Δούνια Παναγιώτα (Νόνη), Καλλιάνος Ιωάννης, Κοντογεώργος Κωνσταντίνος, Κωτσός Γεώργιος, Λοβέρδος Ιωάννης – Μιχαήλ (Γιάννης), Μακρή Ζωή, Μονογυιού Αικατερίνη, Μπαραλιάκος Ξενοφών, Μπαρτζώκας Αναστάσιος, Μπλούχος Κωνσταντίνος, Παπακώστα – Παλιούρα Αικατερίνη, Σκόνδρα Ασημίνα, Στύλιος Γεώργιος, Ταραντίλης Χρήστος, Φωτήλας Ιάσων, Χειμάρας Θεμιστοκλής (Θέμης), Βαγενά – Κηλαηδόνη Άννα, Βασιλικός Βασίλειος, Βερναρδάκης Χριστόφορος, Γκαρά Αναστασία (Νατάσα), Μάρκου Κωνσταντίνος, Μπουρνούς Ιωάννης, Ξενογιαννακοπούλου Μαρία – Ελίζα (Μαριλίζα), Σκουρολιάκος Παναγιώτης (Πάνος), Σκούφα Ελισσάβετ, Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Συντυχάκης Εμμανουήλ, Ασημακοπούλου Σοφία – Χάϊδω, Χήτας Κωνσταντίνος, Γεωργιάδης Κλέων και Σακοράφα Σοφία.

Επίσης, προσήλθαν και εξέθεσαν τις απόψεις τους επί του σχεδίου νόμου, σύμφωνα με το άρθρο 38 του Κανονισμού της Βουλής, οι κ.κ. Κωνσταντίνος Σιμιτζόγλου, Αθλητικός Εισαγγελέας και Απόστολος Γραμμένος, Αντεισαγγελέας Πρωτοδικών Αθηνών, Ευάγγελος Γραμμένος, Πρόεδρος της Ελληνικής Ποδοσφαιρικής Ομοσπονδίας (ΕΠΟ) και Βασίλειος Σαράκης, νομικός σύμβουλος, Αχιλλέας Τσιχτής, Πρόεδρος της Διαρκούς Επιτροπής Αντιμετώπισης Βίας (ΔΕΑΒ), Νίκος Πετρόπουλος, Επικεφαλής της Υποδιεύθυνσης Αθλητικής Βίας Αττικής, Μηνάς Λυσσάνδρου, Πρόεδρος της SUPERLEAGUE SL1, Λεωνίδας Λεουτσάκος, Πρόεδρος της SUPERLEAGUE SL2, Αθανάσιος Μακρυνιώτης, νομικός σύμβουλος του Πανελλήνιου Συνδέσμου Αμειβομένων Ποδοσφαιριστών (ΠΣΑΠ),Γιάννης Θεοδωρακόπουλος, Πρόεδρος του Πανελλήνιου Συνδέσμου Αθλητικού Τύπου, Ανδρέας Γλυνιαδάκης, Πρόεδρος του Πανελλήνιου Συνδέσμου Αμειβομένων Καλαθοσφαιριστών (ΠΣΑΚ), Κωνσταντίνος Αλεξανδρίδης, Διευθυντής του Συνδέσμου και Ιωάννης Ζαφειρόπουλος, νομικός σύμβουλος του Συνδέσμου, Δημήτριος Πρεβενιός, νομικός σύμβουλος του Πανελλήνιου Συνδέσμου Αμειβομένων Πετοσφαιριστών (ΠΑΣΑΠ,) Μάριος Ηλιόπουλος, Πρόεδρος του Συνδέσμου Οδηγών Αγώνων Αυτοκινήτου (ΣΟΑΑ), Σπυρίδων Καπράλος, Πρόεδρος της Εθνικής Ολυμπιακής Επιτροπής, (Ε.Ο.Ε), Σταυρούλα Ζυγούρη, Γενική Γραμματέας του Συλλόγου Ελλήνων Ολυμπιονικών και Νίκος Κακλαμανάκης, εκπρόσωπος, Ιωάννης Παπαγεωργόπουλος, Πρόεδρος της Πανελλήνιας Ομοσπονδίας Εργαζομένων Υπουργείου Πολιτισμού και Αθλητισμού, Δημήτριος Μιχελακάκης και Ιωάννης Μεσημέρης, Πρόεδρος και Αντιπρόεδρος της Ομοσπονδίας Μηχανοκίνητου Αθλητισμού Ελλάδος (ΟΜΑΕ), Βασίλειος Σεβαστής, Γενικός Γραμματέας του Συνδέσμου Αθλητικών Γυμναστικών Σωματείων (ΣΕΓΑΣ), Παναγιώτης Τσαγκρώνης, Γενικός Γραμματέας της Ελληνικής Ομοσπονδίας Καλαθοσφαίρισης (ΕΟΚ), Ιωάννα Καρυοφύλλη, Γραμματέας της Ελληνικής Παραολυμπιακής Επιτροπής και Κωνσταντίνος Σιάχος, Γραμματέας της Εθνικής Ολυμπιακής Ομοσπονδίας Ατόμων με Αναπηρίες.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Κυρίες και κύριοι συνάδελφοι, ξεκινάει η συνεδρίαση της Διαρκούς Επιτροπής Μορφωτικών Υποθέσεων. Βρισκόμαστε στη δεύτερη συνεδρίαση της Επιτροπής, με την ακρόαση των εξωκοινοβουλευτικών προσώπων.

Τον λόγο έχει η κυρία Σακοράφα.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Αν μου επιτρέπετε, επί της διαδικασίας. Θα ήθελα να πω στο Σώμα, ότι αυτή τη στιγμή, γίνεται μια κατάφωρη παραβίαση οποιασδήποτε νομιμότητας και ωμή καταπάτηση του Συντάγματος στο Οικονομικό Πανεπιστήμιο. Πληροφορούμαι ότι υπάρχουν και τραυματίες φοιτητές. Θα ήθελα να ζητήσω συγνώμη από όλο το Σώμα, από εσάς ιδιαίτερα, αλλά και από τους προσκαλεσμένους μας, γιατί θεωρώ ότι η θέση μου δεν είναι εδώ, σήμερα και ότι πρέπει να είμαι κοντά σε εκείνους. Γι' αυτό και θα φύγω. Υπάρχει ο συνάδελφός μου, ο κ. Κλέων Γρηγοριάδης, ο οποίος θα καταθέσει και τις ερωτήσεις του Κόμματός μας. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Θα ήθελα να σας ενημερώσω και να λάβω την έγκρισή σας για το εξής. Μετά από επικοινωνία και συνεννόηση, που υπήρξε, επειδή δεν είχε προσκληθεί η Ελληνική Παραολυμπιακή Επιτροπή, θέλω να ζητήσω τη σύμφωνη γνώμη του Σώματος, έτσι ώστε να παραστούν και αυτοί στη συνεδρίαση, για να καταθέσουν τις θέσεις τους και τις προτάσεις τους και να ερωτηθούν από τους Βουλευτές.

Το λόγο έχει ο κ. Καλλιάνος.

**ΙΩΑΝΝΗΣ ΚΑΛΛΙΑΝΟΣ (Εισηγητής της Πλειοψηφίας):** Συμφωνώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Μπουρνούς.

**ΙΩΑΝΝΗΣ ΜΠΟΥΡΝΟΥΣ (Εισηγητής της Μειοψηφίας):** Συμφωνώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):**  Το λόγο έχει ο κ. Δημήτριος Κωνσταντόπουλος.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του Κινήματος Αλλαγής):** Συμφωνώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Εμμανουήλ Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):** Συμφωνώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τον λόγο έχει ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης):** Συμφωνώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει η κυρία Σακοράφα.

 **ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):**  Συμφωνώ.

 **ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Επομένως, συμφωνούμε όλοι. Επίσης, θα ήθελα να σας διευκρινίσω το εξής. Οι φορείς, οι οποίοι έχουν προσκληθεί, είναι στο σύνολό τους 20. Αμέσως μετά, έχουμε άλλη μία συνεδρίαση και γι’ αυτό ο χρόνος μας είναι περιορισμένος. Γι' αυτόν το λόγο, σε καθέναν από τους φορείς, θα δώσουμε τρία λεπτά αυστηρά, για να τοποθετηθούν. Υπάρχει η δυνατότητα όποιος θέλει από τους φορείς να καταθέσει υπόμνημα, το οποίο θα διανεμηθεί σε όλους τους Βουλευτές και σε όλα τα Κόμματα. Κατά τη διαδικασία, μετά την αρχική τοποθέτηση των φορέων, θα υπάρξουν και ερωτήσεις από τους Εισηγητές και από τους Βουλευτές, που συμμετέχουν στην Επιτροπή και στη συνέχεια, δευτερολογία και απαντήσεις από τους φορείς.

 Το λόγο έχει ο κ. Κωνσταντίνος Σιμιτζόγλου.

 **ΚΩΝΣΤΑΝΤΙΝΟΣ ΣΙΜΙΤΖΟΓΛΟΥ (Αθλητικός Εισαγγελέας):** Ευχαριστώ πολύ. Καταρχήν, θα ήθελα να ευχαριστήσω τον κ. Υπουργό, τον κ. Πρόεδρο και τα μέλη της Επιτροπής, που μας έδωσαν τη δυνατότητα να είμαστε και εμείς σήμερα εδώ και να αναφερθούμε, σχετικά με το συγκεκριμένο νομοσχέδιο.

 Όσον αφορά στο πρώτο κομμάτι του νομοσχεδίου, στην Κύρωση της Σύμβασης του Συμβουλίου για τους Αθλητικούς Αγώνες και σχετικά με τη χειραγώγηση αυτών, θα ήθελα να πω ότι η συγκεκριμένη Κύρωση θα έπρεπε να έχει γίνει, εδώ και καιρό.

 Για το ποινικό κομμάτι, με το οποίο ασχολούμαστε εμείς, η εταιρία, η οποία μας δίνει τις όποιες πληροφορίες, που μπορούμε να έχουμε, για τα ύποπτα και για τους στημένους αγώνες, είναι η Sport radar, όπως γνωρίζουμε.

Η συγκεκριμένη εταιρεία, μέσω των αναφορών της προς την ΕΠΟ και η ΕΠΟ προς εμάς, μας δίνει τη δυνατότητα να δούμε ποιοι αγώνες, μέσα στα πλαίσια ενός προκαθορισμένου στοιχήματος, όπως το λέμε, έχουν ένα ύποπτο αποτέλεσμα. Όμως, όλα αυτά έρχονται, ακριβώς, όπως το αναφέρει η αναφορά, δηλαδή, από το αποτέλεσμα. Εκεί, δυστυχώς, εμείς δεν μπορούμε να επέμβουμε, τουλάχιστον, στο ποινικό κομμάτι, που μας αφορά, γιατί το πειθαρχικό κομμάτι απαιτεί μόνο την αντικειμενική ευθύνη μιας ομάδας.

Στο ποινικό κομμάτι, λοιπόν, είναι πολύ δύσκολο, με τις συγκεκριμένες αναφορές, να μπορέσουμε να ανακαλύψουμε ποιος είναι αυτός, ο οποίος θα έχει ουσιαστικά χειραγωγήσει έναν αγώνα, προς ίδιον όφελος ή όφελος γενικό. Υπάρχουν περιπτώσεις, που μας έρχονται αναφορές, όπου ο ύποπτος στοιχηματισμός, αναφέρεται σε αγώνες και σε αποτελέσματα, τα οποία δεν είναι τελικά. Δηλαδή, φανταστείτε ότι καλούμεθα εμείς να χειριστούμε ποινικά μία δικογραφία, με το αποτέλεσμα το τελικό ενός αγώνα, ο οποίος φαίνεται ότι είναι χειραγωγημένος, να μην είναι αυτό, στο οποίο παίχτηκε ο στοιχηματισμός, το μεγάλο ποσό. Σε ό,τι αφορά το κομμάτι αυτό, κινούμαστε σε καλό δρόμο, ώστε να μπορεί να υπάρξει μια ευρωπαϊκή συνεργασία, για την επίλυση τέτοιων θεμάτων.

Θα αναφερθώ στο κυρίως κομμάτι το δικό μας, δηλαδή, στο άρθρο 41, που είναι σχετικό με τα αδικήματα στις αθλητικές εκδηλώσεις.

Το άρθρο 42 του νομοσχεδίου, μιλά για την τροποποίηση του άρθρου 41γ΄ του ν.2725/1999 και αναφέρεται στη διάθεση εισιτηρίων αθλητικών συναντήσεων. Θεωρώ, ότι είναι ορθό το συγκεκριμένο κομμάτι, δηλαδή, να γίνεται ένας δειγματοληπτικός έλεγχος από την Αστυνομία και όχι, βέβαια, από τους σεκιούριτι, που τις περισσότερες φορές είναι οπαδοί ή υπάλληλοι των ομάδων και να επιβάλλεται ένα πρόστιμο. Σαφώς να μην υπάρχει ποινική αντιμετώπιση, γιατί θα ήταν οπωσδήποτε υπερβολικό.

Σχετικά με ό,τι αφορά το άρθρο 43, όπου τροποποιείται το 41δ΄ του ν.2725 /1999. Είναι ορθή η πρόβλεψη, κατά τη γνώμη μας, να επιτρέπεται στα όργανα της Αστυνομίας, μετά από άδεια του Αθλητικού Εισαγγελέα, η συλλογή πληροφοριών, καθότι το μεγάλο πρόβλημα, όταν φτάνουμε τελικώς στην ακροαματική διαδικασία, είναι να μπορεί να αποδειχθεί ποιος είναι ο δράστης, ο οποίος τέλεσε το συγκεκριμένο αδίκημα. Θεωρώ, λοιπόν, ότι είναι ένα μεγάλο βοήθημα και για τον Εισαγγελέα και για το ακροατήριο, ώστε να μπορέσουμε να δείξουμε, τελικά, μέσα από τα βίντεο της Αστυνομίας -όπου θα υπάρχει συγκεκριμένα η όλη διαδικασία, μέσα από τα βίντεο της Αστυνομίας - και να μπορούμε τελικά να δούμε ποιος είναι ο δράστης.

Σε ό,τι αφορά το άρθρο 44, που τροποποιεί την παρ. 2 του 41στ΄, όπου έχει απαλειφθεί η έκφραση «λόγω του αποτελέσματος», είναι πολύ σωστό. Στα περισσότερα ακροατήρια, έρχονταν, ως βασική αιτία μιας ομάδας, με το επιχείρημα, ότι εμείς κερδίσαμε, εμείς είχαμε ένα αποτέλεσμα θετικό, γιατί να μπούμε και να διακόψουμε τον αγώνα;

Θεωρώ, λοιπόν, ότι ορθώς έχει απαλειφθεί.

Τέλος, με το άρθρο 45, που τροποποιείται και προστίθεται η παρ. 10 στο 41στ΄, μιλώντας για τα αδικήματα – εγκλήματα, τα οποία έχουν αθλητική αναφορά και αθλητικό υπόβαθρο, που τελούνται, όμως, σε τόπο και χρόνο, που δεν συνδέονται με την αθλητική εκδήλωση, θεωρώ ότι κινείται σε σωστό δρόμο, ακριβώς και μόνο, γιατί τα περισσότερα «ραντεβού θανάτου», όπως λέμε, μεταξύ των φιλάθλων, γίνονται, μέσω Facebook η ίντερνετ, σε μέρες και ώρες, οι οποίες δεν έχουν καμία σχέση με την αθλητική συνάντηση, με την οποιαδήποτε αθλητική συνάντηση.

Θα ήθελα να τονίσω το εξής. Τα περισσότερα επεισόδια γίνονται γενικώς στις αθλητικές λέσχες. Φαντάζεστε ότι γύρω από αυτές τις λέσχες υπάρχουν πολυκατοικίες και σπίτια, όπου τελούνται αδικήματα, τα οποία, σύμφωνα με τον Ποινικό Κώδικα, είναι κατ' έγκληση διωκόμενα. Εδώ, λοιπόν, μας βοηθάει, είναι επιπλέον αυτή η προσθήκη στον Αθλητικό Νόμο, γιατί ο Αθλητικός Νόμος θεωρεί ότι είναι αυτεπαγγέλτως διωκόμενα αδικήματα τα εγκλήματα. Άρα, ακόμη και αν κάποιος γείτονας ή κάποιος κάτοικος, ο οποίος έχει δεχθεί φθορά, έχει δεχθεί μια σωματική βλάβη και φοβάται να προχωρήσει, σε κατάθεση μηνύσεως ή εγκλήσεως, αυτό το καλύπτουμε, με το συγκεκριμένο νόμο, δηλαδή, με το κομμάτι της αυτεπάγγελτης δίωξης. Σας ευχαριστώ πολύ, κύριε Πρόεδρε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Σας ευχαριστούμε πολύ.

Θέλω να ενημερώσω το Σώμα ότι δεν έχει έρθει κάποιος εκπρόσωπος από την Αρχή Προστασίας Προσωπικών Δεδομένων, έχουν στείλει υπόμνημα, το οποίο έχει σταλεί σε όλα τα e-mails των μελών της Επιτροπής. Επίσης, το υπόμνημα, θα το αποστείλουμε και στον Υπουργό, αλλά και στο Γενικό Γραμματέα Αθλητισμού.

Το λόγο έχει ο κ. Ευάγγελος Γραμμένος, Πρόεδρος της Ελληνικής Ποδοσφαιρικής Ομοσπονδίας, Ε.Π.Ο..

Σε σχέση με την Κύρωση της Σύμβασης, γνωστής, ως Σύμβασης Macolin, κανείς φαντάζομαι δεν έχει αντίρρηση. Πρέπει φαινόμενα, όπως προανέφερε και ο κ. Εισαγγελέας, ο κ. Σιμιτζόγλου, να παταχθούν. Είναι σήμερα ημιτελής η νομοθεσία, δεν άγει στο επιθυμητό αποτέλεσμα, αλλά νομίζω ότι κινείται στη σωστή κατεύθυνση.

Σε σχέση με τα ποινικά αδικήματα, που περιλαμβάνονται, στο άρθρο 41 του ν. 2725 και εκεί δεν υπάρχει αντίρρηση. Νομίζω ότι κινείται στη σωστή κατεύθυνση. Δεν ξέρω, αν θα πρέπει να συνεχίσω σε όλο το κομμάτι και να παραμείνω μόνο σ' αυτό, κ. Πρόεδρε ή να περάσω σε όλα τα ζητήματα, που θίγει το νομοσχέδιο.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Εσείς ό, τι νομίζετε, ό, τι θέλετε.

**ΕΥΑΓΓΕΛΟΣ ΓΡΑΜΜΕΝΟΣ (Πρόεδρος της Ελληνικής Ποδοσφαιρικής Ομοσπονδίας (ΕΠΟ):**  Όσον αφορά στο θέμα της ρύθμισης για τις θητείες των Προέδρων των Ομοσπονδιών, έχω την εντύπωση ότι κινείται εκτός ορίων, έστω και οριακά της συνταγματικότητας ο νόμος και αυτό, για τον εξής λόγο, από μια επισκόπηση καθαρά νομικής φύσης. Νομίζω ότι στο άρθρο 12, παρ. 1 του Συντάγματος, αλλά και στο άρθρο 11 της ΕΣΔΑ, δεν μπορεί να ξεπεραστεί, διότι τα σωματεία είναι οργανώσεις, που συνιστώνται με πράξεις ιδιωτικής βούλησης, η οποία τι κάνει; Εκδηλώνεται, κατά την άποψή μου, ελεύθερα και αδέσμευτα. Εδώ θα μπορούσε να τύχει εφαρμογής, σε συγκεκριμένη διάταξη και εκφράζω την άποψη της συντριπτικής πλειοψηφίας των μελών της Ομοσπονδίας, των Ενώσεων των Ποδοσφαιρικών Σωματείων. Δηλαδή, θα μπορούσε λοιπόν να εφαρμοστεί σε οργανώσεις ή διάταξη του νόμου, που εκπληρώνεται και αυτό είναι πρωτίστως, το σημαντικό, πρωτεύοντος σκοπού δημόσιου συμφέροντος.

Θα δώσω ένα μικρό παράδειγμα. Όπως οι δικηγορικοί σύλλογοι της χώρας, που είναι νομικά πρόσωπα δημοσίου δικαίου. Εδώ, όμως, πρόκειται αμιγώς για τη συνύπαρξη της βούλησης ιδιωτών, που συστήνουν νομικά πρόσωπα ιδιωτικού δικαίου, που συστήνουν ομοσπονδίες, στα πλαίσια της ελεύθερης διακίνησης ιδεών, στα πλαίσια του συνέρχεσθαι και του συνεταιρίζεσθαι και νομίζω ότι κινείται οριακά, όσον αφορά τη συνταγματική πρόβλεψη αυτή.

Το δεύτερο ζήτημα, που θα ήθελα να θίξω, είναι το ζήτημα του ελέγχου της νομιμότητας των κανονισμών και μιλώ για την Ελληνική Ποδοσφαιρική Ομοσπονδία, η οποία ως γνωστό διέπεται και από το γνωστό Αυτοδιοίκητο, που επιβάλλει η παγκόσμια Ομοσπονδία, η FIFA. Εδώ, λοιπόν, το ζήτημα, που θα τεθεί, γιατί έχει τεθεί στο παρελθόν, γι΄ αυτό το λέω, μετά βεβαιότητας, από τη διεθνή Ομοσπονδία, είναι κατά πόσον μπορεί να γίνεται έλεγχος νομιμότητας των Κανονισμών της Ελληνικής Ποδοσφαιρικής Ομοσπονδίας.

Άποψή μου είναι ότι θα πρέπει η Ελληνική Ποδοσφαιρική Ομοσπονδία να εξαιρεθεί από τη διάταξη, που έρχεται προς τροποποίηση, όσον αφορά στο θέμα του ελέγχου της νομιμότητας των κανονισμών. Ξέρετε όλοι πώς λειτουργεί η παγκόσμια Ομοσπονδία. Δεν δέχεται κρατικές παρεμβάσεις, αλλά και για έναν επιπρόσθετο λόγο το λέω, διότι υπάρχει ρήτρα του Αυτοδιοίκητου, στον ν. 2725, η οποία τι υπαγορεύει, τι διαλαμβάνει; Ότι η Ομοσπονδία, με το Καταστατικό της, μπορεί να ρυθμίζει τα ζητήματά της, έστω και αν κατά ρητή διατύπωση, έστω και αν έρχονται σε αντίθεση, με τον υφιστάμενο νόμο. Το συγκεκριμένο κομμάτι, λοιπόν, επειδή το ρυθμίζει και με το Καταστατικό η Ελληνική Ποδοσφαιρική Ομοσπονδία, εάν η διάταξη αυτή δεν εξαιρέσει την Ε.Π.Ο., νομίζω πως θα έρθει σε σύγκρουση με το ζήτημα του Αυτοδιοίκητου.

 **ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Σαράκης.

**ΒΑΣΙΛΕΙΟΣ ΣΑΡΑΚΗΣ (Νομικός Σύμβουλος της Ελληνικής Ποδοσφαιρικής Ομοσπονδίας (ΕΠΟ):** Ευχαριστώ πολύ, κύριε Πρόεδρε. Το άρθρο 48 του υπό ψήφιση νόμου προτείνει την αναστολή ισχύος των διατάξεων, που εισήχθησαν, με το νόμο 4603/2019, με τα άρθρα 27,28 και 29 παρ. 1, τα οποία μας βρίσκουν σύμφωνους, γιατί, με αυτά εισάγονται αναρυθμίσεις, κάπως προβληματικές.

Ήταν η υποχρεωτική ποσόστωση των δύο φύλων στα Δ.Σ. των σωματείων, των ομοσπονδιών και τα λοιπά, όμως, με την παράγραφο 6 του ίδιου άρθρου, εισάγεται αναστολή, στην παράγραφο 3 του άρθρου 22 του ν.2725/1999, της διάταξης, που προέβλεπε, ότι στον εκτελεστικό πρόεδρο του Δ.Σ. Εθνικής Αθλητικής Ομοσπονδίας μπορεί να καταβάλλεται, πλέον των εξόδων της παρ. 4 του άρθρου 4 και εύλογη αμοιβή.

Η Γενική Συνέλευση της Ελληνικής Ποδοσφαιρικής Ομοσπονδίας, το καλοκαίρι, είχε ψηφίσει τη δυνατότητα αποζημίωσης στον πρόεδρο της Ελληνικής Ομοσπονδίας. Αυτό είναι κάτι που υπάρχει και στο Καταστατικό της Ε.Π.Ο. - προβλέπεται στο άρθρο 38 του Καταστατικού - ότι ο Πρόεδρος μπορεί να είναι εκτελεστικός, δηλαδή, να λαμβάνει κάποια αμοιβή, την οποία εισηγείται η επιτροπή οικονομικών θεμάτων και αποφασίζει η εκτελεστική επιτροπή. Εισήχθη, κατόπιν προτάσεως της ΦΙΦΑ, στην οποία εναρμονίζεται το Καταστατικό της Ε.Π.Ο.. Η Ε.Π.Ο. δεν επιχορηγείται ούτε χρηματοδοτείται από το ελληνικό Δημόσιο, ούτε επιβαρύνεται κανένας προϋπολογισμός. Η θέση είναι υπεύθυνη, απαιτεί συνεχή απασχόληση, συνεχή παρουσία και ευθύνη και συνεπάγεται παραμέληση της εργασίας του προέδρου και γι' αυτό το λόγο θα πρέπει να προβλέπεται μια κάποιας μορφής ανταπόδοση, που θεωρήθηκε δίκαιη και εύλογη, με την απόφαση αυτή της Γενικής Συνέλευσης.

Επανέρχομαι, ότι η Ε.Π.Ο. - όπως προέβλεπε η διάταξη, μάλιστα - δεν χρηματοδοτείται ούτε επιχορηγείται από το ελληνικό Δημόσιο και αυτή η διάταξη θα πρέπει να απαλειφθεί, γιατί δημιουργεί ένα πρόβλημα ,που έχει ήδη εξαλειφθεί.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε, το λόγο έχει ο κ. Υπουργός.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Μια διευκρίνιση θέλω, κύριε Σαράκη. Σχετικά με τις ποσοστώσεις των δύο φύλων και της απλής αναλογικής, ποια είναι η θέση σας;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Σαράκης.

**ΒΑΣΙΛΕΙΟΣ ΣΑΡΑΚΗΣ (Νομικός Σύμβουλος της Ελληνικής Ποδοσφαιρικής Ομοσπονδίας – Ε.Π.Ο.):** Είναι ορθή η άποψη του νομοσχεδίου, γιατί ήταν προβληματικό.

**ΕΥΑΓΓΕΛΟΣ ΓΡΑΜΜΕΝΟΣ (Πρόεδρος της Ελληνικής Ποδοσφαιρικής Ομοσπονδίας – Ε.Π.Ο. ):** Πράγματι υπάρχει πρόβλημα, κύριε Υπουργέ, αν θέλετε να το συμπληρώσω και εγώ και ορθώς αναστέλλεται.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ωραία, το καταλάβαμε, το λόγο έχει ο κ. Αχιλλέας Τσιχτής, Πρόεδρος της Διαρκούς Επιτροπής Αντιμετώπισης της Βίας.

**ΑΧΙΛΛΕΑΣ ΤΣΙΧΤΗΣ (Πρόεδρος της Διαρκούς Επιτροπής Αντιμετώπισης Βίας - ΔΕΑΒ):** Ευχαριστώ, κύριε Πρόεδρε.

Σε σχέση με τα μέτρα για την αντιμετώπιση της βίας. Η βία στα γήπεδα και γενικότερα στον αθλητισμό, στη χώρα μας, είναι αναμφισβήτητα υπαρκτή. Είναι ένα φαινόμενο, που δεν τιμά κανέναν - Πολιτεία, αθλητικούς φορείς, κοινωνία, πολίτες – αντιθέτως, μας προσβάλλει και καθιστά επιτακτική την ανάγκη για την άμεση αντιμετώπισή του. Αυτό απαιτεί, πρωταρχικά, πολιτική βούληση και συνεργασία όλων των εμπλεκόμενων φορέων, το κατάλληλο νομοθετικό πλαίσιο και κυρίως, την εφαρμογή αυτού.

Κύριε Υπουργέ, έχετε δείξει μέχρι σήμερα, στους λίγους μήνες, που έχετε αναλάβει, ότι τη βούληση την έχετε. Το τελευταίο διάστημα, υπάρχει ένα καλό κλίμα συνεργασίας μεταξύ των εμπλεκόμενων φορέων και η διάθεση ανεύρεσης λύσης, που θα είναι προς το συμφέρον όλων. Οι διατάξεις του εν λόγω νομοσχεδίου για τη βία, που περιλαμβάνονται, στο δεύτερο Μέρος αυτού, είναι, πέραν πάσης αμφιβολίας, προς την σωστή κατεύθυνση.

Με το δεύτερο άρθρο, για τους δειγματοληπτικούς ελέγχους της Αστυνομίας για την ταυτότητα του κατέχοντος το ονομαστικό εισιτήριο, σε σχέση με το αναγραφόμενο σε αυτό όνομα, ελέγχεται, ενισχύεται και ενδυναμώνεται η εφαρμογή της ήδη υφιστάμενης νομοθεσίας, για ονομαστικοποίηση των εισιτηρίων και παράλληλα, διευκολύνεται ο εντοπισμός και η ταυτοποίηση των εμπλεκομένων σε πράξεις βίας - ένα πάρα πολύ σημαντικό στοιχείο.

Με το τρίτο άρθρο, αναφορικά με τη συλλογή και την επεξεργασία δεδομένων προσωπικού χαρακτήρα, μέσω κινητών συσκευών καταγραφής ήχου και εικόνας από την Αστυνομία, νομιμοποιούνται χρήσιμα και αποτελεσματικά αποδεικτικά μέσα, στα πλαίσια της ποινικής διαδικασίας εκτέλεσης των ποινών, που, μέχρι σήμερα, ναι μεν υπήρχαν, αλλά δυστυχώς, έμεναν ανεκμετάλλευτα, καθόσον δεν επιτρεπόταν να χρησιμοποιηθούν στην ποινική διαδικασία. Με τη χρήση των στοιχείων αυτών, ως νόμιμων αποδεικτικών μέσων, διευκολύνεται επίσης ο εντοπισμός, ο έλεγχος και εν τέλει, η τιμωρία των δραστών.

 Παράλληλα με τη διάταξη, όμως, αυτή, τίθενται και οι προϋποθέσεις και οι ασφαλιστικές δικλίδες, για την ορθή εφαρμογή της δυνατότητας αυτής, για την ασφαλή χρήση των δεδομένων και το χρονικό περιορισμό της χρήσης και ύπαρξης αυτών. Επίσης, είναι πολύ σημαντικό, στο άρθρο αυτό, ότι για το σύννομο της συλλογής απαραίτητη προϋπόθεση είναι η ενημέρωση του κοινού, η οποία προβλέπεται, ποικιλοτρόπως.

Το 4ο άρθρο προβλέπει και τιμωρεί παραβατικές συμπεριφορές που, πλέον, λαμβάνουν χώρα, όλο και πιο συχνά, στις ημέρες μας, όπως ατόμων, που εισέρχονται σε αγωνιστικούς και άλλους χώρους αθλητικών εγκαταστάσεων, για την πρόκληση επεισοδίων και, επίσης, ατόμων, με οπαδικά κριτήρια και κίνητρα, που συμμετέχουν, σε «ραντεβού θανάτου», όπως αποκαλούνται, σε τόπο και χρόνο, που δε συνδέονται, με τη συγκεκριμένη αθλητική εγκατάσταση. Δυστυχώς, από τις συμπεριφορές αυτές, έχουμε θρηνήσει θύματα και, δυστυχώς, επαναλαμβάνω, έχουν αυξητική τάση, το τελευταίο διάστημα και ελπίζουμε ότι η συγκεκριμένη διάταξη θα λειτουργήσει, αποτρεπτικά.

Κλείνοντας και συνοψίζοντας, θα ήθελα να πω ότι οι διατάξεις του νομοσχεδίου για τη βία συμβάλλουν θετικά και αποτελεσματικά, στην πρόληψη και την καταστολή της βίας στα γήπεδα και στον αθλητισμό, γενικότερα, στη χώρα μας. Αναμφισβήτητα, πρέπει να γίνουν και άλλα πολλά και πρέπει, επίσης, να αντιμετωπιστούν νομοθετικά και άλλα θέματα. Πληροφορούμαι ότι έχει, ήδη, ξεκινήσει συζήτηση για τα θέματα αυτά, με σκοπό, κύριε Υπουργέ, να τα εντάξετε τον αθλητικό νόμο, που έχετε προαναγγείλει ότι θα φέρετε στη Βουλή, με το νέο έτος. Να είστε σίγουροι ότι η ΔΕΑΒ είναι αρωγός και συμπαραστάτης, σε κάθε θετική ενέργεια και πρωτοβουλία, για την αντιμετώπιση της βίας και είμαι σίγουρος ότι με τη συνδρομή όλων θα επιτευχθεί το επιθυμητό αποτέλεσμα, για την πάταξη του φαινομένου αυτού. Σας ευχαριστώ.

 **ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Ευχαριστούμε κι εμείς, κ. Τσιχτσή.

 Το λόγο έχει ο κ. Πετρόπουλος.

 **ΝΙΚΟΣ ΠΕΤΡΟΠΟΥΛΟΣ (Εκπρόσωπος της Υποδιεύθυνσης Αθλητικής Βίας)**: Κύριε Υπουργέ, αγαπητά μέλη της Επιτροπής, θα ήθελα κι εγώ με τη σειρά μου να σας ευχαριστήσω για την πρόσκληση και τη δυνατότητα, που μας δίνετε, να διατυπώσουμε την άποψή μας, επί του σχεδίου νόμου.

Εν συντομία, επειδή ο χρόνος, όπως είπατε είναι περιορισμένος, θα ήθελα να σταθώ σε δύο θέματα, τα οποία για εμάς έχουν ιδιαίτερη σημασία, στο 3ο και 4ο άρθρο του σχεδίου νόμου.

Ως Υπηρεσία, δίνουμε ιδιαίτερη έμφαση, όχι μόνο στην καταστολή της βίας, αλλά και στην πρόληψη και εκτιμούμε ότι τα προτεινόμενα άρθρα κινούνται προς τη σωστή κατεύθυνση, προκειμένου να επιτευχθούν και τα δύο και η πρόληψη και καταστολή.

Συγκεκριμένα, το άρθρο, που δίνει τη δυνατότητα στην Αστυνομία, μετά από τέσσερα χρόνια, που είχε καταργηθεί η προηγούμενη διάταξη, η οποία ίσχυσε, από το 2012 μέχρι το 2015 και παρήγαγε αποτελέσματα, στην πράξη, έδινε τη δυνατότητα να μπορεί, πάντα σε συμφωνία με τις κείμενες διατάξεις, περί της προστασίας προσωπικών δεδομένων, να συλλέγει προανακριτικό υλικό και να οδηγήσει στη διακρίβωση αξιόποινων πράξεων, στη σύλληψη δραστών πράξεων αξιόποινων, εντός αθλητικών εγκαταστάσεων και την προσαγωγή τους στις αρμόδιες εισαγγελικές αρχές. Αυτό είναι το κομμάτι της καταστολής.

Αυτό, το οποίο έχει ιδιαίτερη σημασία, για εμάς, ως Υπηρεσία, που δίνουμε βάση και στην πρόληψη είναι το γεγονός ότι, όπως έχει δείξει η διεθνής πρακτική, καθώς οι κάμερες και οι φορητές συσκευές καταγραφής ήχου και εικόνας δεν χρησιμοποιούνται, πρώτη φορά, εδώ στην Ελλάδα, χρησιμοποιούνται, εδώ και πάρα πολλά χρόνια και δεκαετίες, σε ορισμένες χώρες του εξωτερικού, ότι έχουν εξαιρετική αποτελεσματικότητα, όσον αφορά την πρόληψη διάπραξης αξιόποινων πράξεων, εντός αθλητικών εγκαταστάσεων και αυτό για εμάς έχει εξίσου μεγάλη σημασία. Όπως και η δυνατότητα να συλλαμβάνουμε και να καταστέλλουμε αξιόποινες πράξεις, έχει σημασία και το κομμάτι της πρόληψης.

Όσον αφορά το άρθρο 4, το οποίο επεκτείνει τα τοπικά και χρονικά όρια εφαρμογής της αθλητικής νομοθεσίας, και αυτό, κατά την άποψή μας, έχει τόσο κατασταλτική όσο και προληπτική διάσταση, με την εξής έννοια: Αφενός, δίνει τη δυνατότητα να συλλαμβάνονται άνθρωποι, χούλιγκανς, οι οποίοι διαπράττουν αξιόποινες πράξεις, σε ημέρες και ώρες, οι οποίες δεν σχετίζονται, με τη διεξαγωγή αθλητικών εκδηλώσεων. Θα μου πείτε αυτό τι σημασία έχει; Έχει την εξής ιδιαίτερη σημασία, ότι δίνει ένα εξαιρετικό όπλο, στις εισαγγελικές αρχές, όπου, σύμφωνα με την υφιστάμενη νομοθεσία, όταν ασκηθεί ποινική δίωξη για παράβαση της αθλητικής νομοθεσίας, μπορεί ο Εισαγγελέας να επιβάλει, σωστά της προδικασίας, δηλαδή, πριν ακόμα φτάσει η υπόθεση στο ακροατήριο και, εφόσον ασκηθεί ποινική δίωξη, περιοριστικούς όρους, που σημαίνει ότι μπορεί να απομακρύνει τον συλληφθέντα, τον χούλιγκαν, δηλαδή, από τα γήπεδα, μέχρι η υπόθεση να φτάσει στο ακροατήριο και να εκδικαστεί.

Άρα, για μας έχει σημασία οι άνθρωποι αυτοί, οι οποίοι συλλαμβάνονται για παραβάσεις της αθλητικής νομοθεσίας, να μπορούν και πριν εκδικαστεί η υπόθεσή τους να απομακρυνθούν από τους χώρους αυτούς, τους οποίους διαπράττουν αξιόποινες πράξεις και το οποίο, όπως σας είπα, πέραν της κατασταλτικής διάστασης, έχει και μια προληπτική διάσταση, διότι και πάλι η διεθνής πρακτική έχει δείξει ότι αυτό λειτουργεί, αποτρεπτικά.

Λειτουργεί προληπτικά και θα το σκεφτούν δύο φορές, πριν ξανακάνουν τα λεγόμενα «ραντεβού θανάτου», όπως είπαν και οι προλαλήσαντες.

Άρα, για μας και θα ήθελα και πάλι να δώσω τη σχετική έμφαση σε αυτό, πέρα από το κατασταλτικό κομμάτι, θεωρούμε ότι οι προτεινόμενες διατάξεις του άρθρου 3ου και του άρθρου 4ου έχουν και μια σημαντική προληπτική διάσταση και, αναμφίβολα, κινούνται προς τη σωστή κατεύθυνση για την πρόληψη του φαινομένου της αθλητικής βίας. Ευχαριστώ πολύ.

 **ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Και εμείς σας ευχαριστούμε, κύριε Πετρόπουλε.

Τον λόγο έχει, ο κ. Λυσσάνδρου.

 **ΜΗΝΑΣ ΛΥΣΣΑΝΔΡΟΥ (Πρόεδρος της SUPERLEAGUE SL1):** Ευχαριστούμε πάρα πολύ, για την πρόσκληση.

 Ονομάζομαι Μηνάς Λυσσάνδρου, είμαι ο Πρόεδρος της SUPERLEAGUE SL1. Συστήνομαι, διότι δεν ξέρω κατά πόσον το σύνολο των παρισταμένων γνωρίζουν τι είναι η SUPERLEAGUE SL1.

Είμαστε ένας συνεταιρισμός περιορισμένης ευθύνης, είμαστε ο φορέας διοργάνωσης του ανώτατου επαγγελματικού πρωταθλήματος ποδοσφαίρου, στη χώρα. Είμαστε, δηλαδή, ο οργανισμός, ο φορέας, που διοργανώνει το πρωτάθλημα της Α΄ εθνικής. Είμαστε αυτοί, οι οποίοι έχουν στους κόλπους τους, αλφαβητικά μιλώντας, την Α.Ε.Κ., τον Ολυμπιακό, τον Παναθηναϊκό, τον ΠΑΟΚ και τις λοιπές ομάδες της Αθήνας, της Θεσσαλονίκης, της περιφέρειας.

Από κει και πέρα, δεν χρειάζεται να τοποθετηθώ, πάρα πολύ, διότι για το πρώτο Μέρος, που αφορά την Κύρωση της Σύμβασης του Συμβουλίου της Ευρώπης, σχετικά με τη χειραγώγηση των αθλητικών αγώνων, προφανώς και είμαστε υπέρ, τόσο η SUPERLEAGUE όσο και το σύνολο των ομάδων, που εκπροσωπεί. Και είναι ένα βήμα, το οποίο είναι καθοριστικό και έχει καθυστερήσει και χαιρόμαστε, που, έστω καθυστερημένα, κυρώνεται και τίθεται σε ισχύ.

Από κει και πέρα, δεδομένου ότι έχει τοποθετηθεί, πριν από μένα, ο κ. Σιμιτζόγλου, ο αθλητικός εισαγγελέας, ο πρόεδρος της ΕΠΟ, ο κ. Γραμμένος, ο πρόεδρος της ΔΕΑΒ, ο κ. Πετρόπουλος, εκπροσωπώντας την Υποδιεύθυνση Αθλητικής Βίας, με τους οποίους έχουμε άριστη σχέση και συνεργασία, όπως και με την πολιτική ηγεσία, θα ήθελα να κάνω μόνο δύο τρεις παρατηρήσεις, σχετικά με το μέρος, που αφορά τις διατάξεις, για την αντιμετώπιση της βίας στον αθλητισμό, ιδίως δε, για δύο συγκεκριμένα πεδία, που αφορούν τη διοργάνωση του πρωταθλήματος μας. Το ένα εξ αυτών είναι ο δειγματοληπτικός έλεγχος των εισιτηρίων. Αυτό το βήμα είναι πάρα πολύ σημαντικό, όμως και για ένα άλλο λόγο, τον οποίο θα ήθελα πραγματικά όλοι να καταλάβετε και να υιοθετήσετε σ' αυτή την αίθουσα. Ο λόγος δεν είναι τόσο η τιμωρία ενός φιλάθλου, ο οποίος μπορεί να βρεθεί με ένα άλλο εισιτήριο στο χέρι, ο λόγος είναι ότι αυτή η διάταξη μπορεί να αποτελέσει την αφετηρία, για να οικοδομήσουμε ορθή φίλαθλη νοοτροπία. Δηλαδή, είναι πάρα πολύ σημαντικό, μέσα από την πράξη και αν χρειαστεί, μέσα από την τιμωρία, να καταλάβουν οι φίλαθλοι ότι είναι εξαιρετικά σημαντικό να σέβονται το θεσμό του ονομαστικού εισιτηρίου και να έχουν το εισιτήριο, που πρέπει, στα χέρια τους, δίνοντας προφανώς και τα σωστά στοιχεία, κατά την έκδοσή του. Άρα, ως προς το κομμάτι αυτό, είμαστε πάρα πολύ ικανοποιημένοι, με την εξέλιξη και με την πρόβλεψη.

Ως προς το δεύτερο κομμάτι, που θα ήθελα να σχολιάσω, γιατί, ως προς τα υπόλοιπα, είπα συμφωνώ με τους προλαλήσαντες, είναι το μέρος του σχεδίου νόμου, που αφορά τη χρήση των τεχνικών μέσων, των μέσων καταγραφής εικόνας και ήχου, για την ταυτοποίηση δραστών. Και αυτό είναι ένα κομμάτι, το οποίο μας βρίσκει πάρα πολύ σύμφωνους και θεωρούμε, ότι ειδικά σε επίπεδο πρόληψης, θα βοηθήσει. Συμβαδίζει με τη νομοθεσία άλλων χωρών, αλλά συμβαδίζει και με την πρακτική, που ακολουθεί η ευρωπαϊκή ομοσπονδία, η UEFA, κατά την εξέταση, στην πειθαρχική διαδικασία, που έχει των υποθέσεων, που σχετίζονται με τους ευρωπαϊκούς αγώνες, στις ευρωπαϊκές διοργανώσεις, που είναι σε ανώτατο επίπεδο, όπως για παράδειγμα, το Champions League και το Europa League.

Είναι μια διεθνής πρακτική και χαιρόμαστε, που έρχεται στην Ελλάδα. Βέβαια, να πούμε ότι είναι πάρα πολύ σημαντικό να μη γίνει κατάχρηση αυτού του μέσου, διότι οτιδήποτε αφορά τα προσωπικά δεδομένα, θα πρέπει να αντιμετωπίζεται με μεγάλη προσοχή. Είμαστε βέβαιοι, όμως, ότι με τη συνεργασία όλων των φορέων θα μπορέσουμε και σ' αυτό το επίπεδο να έχουμε αποτελέσματα. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε και εμείς.

Το λόγο έχει ο Πρόεδρος της Super League 2, ο κ. Λεουτσάκος.

**ΛΕΩΝΙΔΑΣ ΛΕΟΥΤΣΑΚΟΣ (Πρόεδρος της SuperLeague 2):** Καλησπέρα και ευχαριστούμε για την πρόσκληση. Έχουμε κάνει κάποιες συζητήσεις και πριν. Έχουμε δύο διοργανώσεις, τη Super League 2 και τη Football League, είναι όλη η επαρχία της χώρας και για να μην αδικήσω καμία ομάδα, περιλαμβάνουμε όλο το ποδόσφαιρο, το επαγγελματικό, σε όλο το φάσμα του ελληνικού ποδοσφαίρου και θα πρέπει να δώσετε μεγαλύτερη βάση. Είναι ευκαιρία να ακουστούμε και από δω.

Σαφώς, έχουμε μια ενημέρωση από τον κ. Υπουργό από πριν και συμφωνούμε και στο νομοσχέδιο, στα θέματα βίας και λέσχης και ονομαστικοποίησης των φιλάθλων. Στο πιο βασικό, που συμφωνούμε και θέλουμε να παρθούν άμεσα μέτρα, είναι στο θέμα των χειραγωγουμένων. Είναι ένα θέμα, που ταλανίζει το ελληνικό ποδόσφαιρο. Είναι ένα θέμα που οι ομάδες, μέσα από αυτό το κομμάτι, προσπαθούν να βρουν μια βιωσιμότητα και το οποίο καταστρέφει το ποδόσφαιρο. Είμαστε σύμφωνοι με το νομοσχέδιο και με τις κινήσεις του κ. Υπουργού και θα είμαστε δίπλα του, για οποιαδήποτε βοήθεια και στήριξη χρειαστεί από μας. Ευχαριστούμε και πάλι για την πρόσκληση.

 **ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε και εμείς.

 Το λόγο έχει ο κ. Αθανάσιος Μακρυνιώτης, Νομικός Σύμβουλος του Πανελλήνιου Συνδέσμου Αμειβομένων Ποδοσφαιριστών.

 **ΑΘΑΝΑΣΙΟΣ ΜΑΚΡΥΝΙΩΤΗΣ (Νομικός Σύμβουλος του Πανελλήνιου Συνδέσμου Αμειβομένων Ποδοσφαιριστών)**: Το όλο εγχείρημα της νομοθετικής κυρωτικής θεμελίωσης της Σύμβασης σαφώς και είναι αναγκαίο και επιβεβλημένο, δεν υπάρχει καμία αμφιβολία γι' αυτό.

Οι διατάξεις αποσκοπούν σε πρόληψη και σε καταστολή. Εισάγουν μηχανισμούς και συγκεκριμένες διαδικασίες, οπότε είναι περιττή οποιαδήποτε αναφορά, δεδομένου ότι πρόκειται για μια ευρωπαϊκή σύμβαση, όπου τα κυρωτικά πλαίσια είναι και συγκεκριμένα και δεν επιδέχονται και πολλές προσαρμογές και αλλαγές.

Ωστόσο, δική μας επισήμανση είναι το εξής δεδομένο, ότι στον κατεξοχήν επαγγελματικό αθλητισμό του ποδοσφαίρου - και δεν είναι μόνο ο ποδοσφαιριστής είναι και ο μπασκετμπολίστας και ο βολεϊμπολίστας - νομίζω ότι η έννοια του εμπλεκόμενου αθλητή, αποτελεί και την καρδιά και τον πυρήνα του όλου μηχανισμού και του όλου προβλήματος. Δηλαδή, μιλάμε για διαδικασίες, θεσμούς, πρόληψη, καταστολές, ποινικές προβλέψεις, χωρίς, όμως, να ξεκινάμε από τη βάση του προβλήματος, τον αθλητή, τον επαγγελματία αθλητή και όχι μόνο και τον ερασιτέχνη.

Θα πρέπει να καταλάβουμε και αυτό είναι ουσιαστικά το δικό μας μέλημα, ότι εάν αυτό το νομοθέτημα δεν λειτουργήσει, συνδυαστικά, με ένα σύγχρονο αθλητικό νόμο, κωδικοποιημένο, προσαρμοσμένο στα νέα δεδομένα και εάν δεν δημιουργήσει ένα υγιές περιβάλλον ομαλού εργασιακού βίου ενός επαγγελματία αθλητή, δυστυχώς, ενδέχεται να αποβεί απρόσφορο και προβληματικό ως προς την πρακτική λειτουργία του, την προσαρμογή του και την ευελιξία του. Νομίζω ότι όλοι γνωρίζουν πώς έχει διαμορφωθεί το τοπίο στο χώρο του επαγγελματικού αθλητισμού, τουλάχιστον, στη χώρα μας και ιδίως, μετά την εποχή της κρίσης. Πρέπει να καταφέρουμε, συνδυαστικά, με το νομοθέτημα, να δημιουργήσουμε συνθήκες, σε επίπεδο αθλητικής ομοσπονδίας, στο πλαίσιο του αυτοδιοίκητου και της ορθής διακυβέρνησης, υγιείς συνθήκες, με ένα σωστό σύστημα αδειοδότησης, με ένα σωστό σύστημα επιτήρησης διαρκούς, ανά τακτά χρονικά διαστήματα, με ένα σύστημα ενός εγγυημένου κεφαλαίου, με κανονισμούς ορθούς και δίκαιους, που θα εξυπηρετούν, ένθεν και ένθεν, και τους αθλητές και τις ομάδες, με έναν οικονομικό εξορθολογισμό και με ένα σύστημα ελέγχου, έγκαιρα, στην αρχή του πρωταθλήματος, των ομάδων, ως προς την οικονομική τους βιωσιμότητα. Νομίζω ότι μόνο με αυτόν τον τρόπο θα εξασφαλιστεί το ένα και μοναδικό ζητούμενο.

Ένας αθλητής να μη μπορεί να είναι «χαλαρός», να μην είναι δεκτικός σε προσεγγίσεις και να μπορεί να έχει μηχανισμούς άμυνας, αντίδρασης, εναντίωσης, σε πιθανές προσεγγίσεις, χωρίς να νοηθεί ότι είναι η αιχμή του προβλήματος, μόνον ο αθλητής. Είναι και άλλοι παράγοντες, μέσα στο χώρο του επαγγελματικού αθλητισμού.

Όσον αφορά στα θέματα βίας, σαφώς και οι προσεγγίσεις είναι θετικές, σαφώς και αποδεικνύεται η προσαρμοστικότητα στο σήμερα, στα νέα δεδομένα και στα νέα κρούσματα. Το φαινόμενο, ωστόσο, δεν είναι τωρινό, είναι διασυνοριακό, είναι εθνικό, είναι διεθνές. Αναφέρομαι και στο Μνημόνιο της UEFA, με το Συμβούλιο της Ευρώπης. Νομίζω ότι θα πρέπει να το δούμε, πολύ πιο προσεκτικά, σε άλλες συζητήσεις και αυτό, που περιμένουμε εμείς, είναι ένας αθλητικός νόμος, ο οποίος θα μπορέσει να συνδυάσει την ασφαλιστική δικλίδα, που δίνει αυτό το νομοθέτημα, με το περιβάλλον του επαγγελματία αθλητή και πώς αυτό το περιβάλλον μπορεί να νοσήσει, μέσα στο περιβάλλον της χειραγώγησης των αγώνων. Σας ευχαριστώ πολύ.

**ΙΩΑΝΝΗΣ ΜΠΟΥΡΝΟΥΣ (Εισηγητής της Μειοψηφίας)**: Θέλω εκ μέρους όλων των συναδέλφων, από την Κοινοβουλευτική Ομάδα του ΣΥΡΙΖΑ, μιας και βρισκόμαστε στην Επιτροπή Μορφωτικών Υποθέσεων, να καταγγείλω, με τη σειρά μου, τα γεγονότα, αυτή τη στιγμή στην ΑΣΟΕΕ, όπου έχουμε την εισβολή αστυνομικών δυνάμεων και έχουμε εγκλωβισμένους φοιτητές, στο εσωτερικό του κτηρίου, τραυματίες και με κρίσεις πανικού, που η Αστυνομία δεν αφήνει να εξέλθουν από το κτήριο. Καθιστούμε πολιτικά υπεύθυνη την Κυβέρνηση, για οτιδήποτε συμβεί, σε οποιονδήποτε φοιτητή βρίσκεται μέσα στο κτήριο, αυτή τη στιγμή, που δεν μπορεί να αποχωρήσει και θλιβόμαστε και θα μας βρείτε απέναντι, σε σκηνικά, που θυμίζουν τις χειρότερες εικόνες, που βλέπουν αυτές τις ημέρες, από τη Χιλή του Πινιέρα.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Εντάξει, κύριε Μπουρνούς. Η Αστυνομία νομίζω κάνει τη δουλειά της. Νόμιμα ενεργεί. Τα υπόλοιπα θα τα δούμε, όταν τελειώσει η επιχείρηση.

Το λόγο έχει ο κ. Θεοδωρακόπουλος.

**ΙΩΑΝΝΗΣ ΘΕΟΔΩΡΑΚΟΠΟΥΛΟΣ (Πρόεδρος του Πανελληνίου Συνδέσμου Αθλητικού Τύπου)**: Ευχαριστώ πολύ, κύριε Πρόεδρε. Θα σταθώ σε τρία θέματα.

Το ένα έχει να κάνει με τη Σύμβαση Macolin. Είναι πολύ πιο σημαντική αυτή απ’ ό,τι μπορούμε να φανταστούμε, γιατί τζιράρονται πολύ μεγάλα ποσά, αλλοιώνονται αποτελέσματα και θεωρώ ότι το ντόπινγκ έχει ηττηθεί από το ΣΤΟΙΧΗΜΑ, εδώ και χρόνια. Δηλαδή, είναι πολύ πιο επικίνδυνο το ΣΤΟΙΧΗΜΑ, με τη χειραγώγηση των αθλητικών αγώνων, από ό,τι είναι το ντόπινγκ. Από τη δική μας την πλευρά, έχουμε καθήκον να δούμε την ενημέρωση και η ενημέρωση είναι σε όλες τις πλευρές, γιατί μπορεί εύκολα ένας αθλητής, ένας αγωνιζόμενος, να γίνει θύμα, χωρίς σχεδόν να το καταλάβει, δίνοντας ένα ρεκόρ κάποια στιγμή και να μπει σε ένα τεράστιο κύκλωμα. Από την άλλη πλευρά, να ενημερώνεται σωστά ο κόσμος και να ξέρουμε πού πάμε.

Το δεύτερο θέμα είναι το θέμα της βίας. Είναι αυτό, που παλιά λέγαμε ότι χάσαμε τις Κυριακές μας. Τώρα, έχουμε χάσει και τις Δευτέρες και τις Τρίτες, όλα τα έχουμε χάσει. Θεωρώ ότι είναι σημαντικό αυτό, που περνάει, μέσα από το νομοσχέδιο, αλλά εμείς θα χαρούμε πολύ να δούμε, σύντομα, ένα ολοκληρωμένο αθλητικό νομοσχέδιο, που να καλύπτει την αθλητική παιδεία, που όλα ξεκινάνε, από εκεί. Σ’ αυτό το θέμα, εμείς οι αθλητικοί συντάκτες, έχουμε μεγάλο ρόλο, γιατί τα παιδάκια, όταν ξεκινάνε να έχουν σχέση με τον κόσμο, αρχίζουν και βλέπουν αθλητικά. Παρακολουθούν από 4, από 5 ετών τι θα πει κάποιος στην τηλεόραση και εκεί έχουμε κι εμείς την ευθύνη μας να δώσουμε τα σωστά μηνύματα.

Θέλω να σταθώ και στο θέμα της αξιοποίησης των Ολυμπιονικών. Είναι πολύ σημαντικό, γιατί τα πρότυπα η πολιτεία οφείλει να τα στηρίζει, όχι μόνο, όταν δίνουν στην κοινωνία.

Ένας μεγάλος αθλητής, αν δεν δίνει τίποτα στην κοινωνία, μπράβο του, τον χειροκροτούμε, εμείς να του πούμε «θαυμάσια», στις εφημερίδες «φοβερός» και «τρομερός», αλλά η κοινωνία τι παίρνει; Τίποτα. Ε, εντάξει παίρνει η ομάδα του, παίρνει ο ίδιος κ.λπ.. Εδώ είναι το θέμα τι παίρνει η κοινωνία από έναν αθλητή και οι Ολυμπιονίκες, που είναι στην πρώτη γραμμή αυτής της κατηγορίας, είναι ό,τι καλύτερο, για να κερδίσουμε όλοι, να κερδίσουν τα παιδιά, οι αθλητές, να κερδίσουν όλοι και γι’ αυτό έχουμε υποχρέωση να στηρίζουμε τους Ολυμπιονίκες και να τους «εκμεταλλευόμαστε», βάλτε το σε 20 εισαγωγικά, αλλά η αλήθεια είναι ότι τους εκμεταλλευόμαστε, με την καλή έννοια πάντα, για να μην παρεξηγηθώ. Δηλαδή, τους αξιοποιούμε, απλά το λέω, πιο ωμά, για να το καταλάβουμε καλύτερα. Ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Και εμείς ευχαριστούμε, κύριε Θεοδωρακόπουλε.

Το λόγο έχει ο κ. Γλυνιαδάκης.

**ΑΝΔΡΕΑΣ ΓΛΥΝΙΑΔΑΚΗΣ (Πρόεδρος του Πανελληνίου Συνδέσμου Αμειβομένων Καλαθοσφαιριστών):** Καλησπέρα σας. Ευχαριστούμε για την πρόσκληση και για την ευκαιρία να έχουμε το λόγο από εδώ. Εμείς είμαστε υπέρ κάθε αλλαγής, που βελτιώνει τις συνθήκες διεξαγωγής αθλητικών αγώνων, είτε έχει να κάνει με το φίλαθλο, με τον παράγοντα, με τον αθλητή, που μας ενδιαφέρει περισσότερο.

Θέλω να σταθώ στη βία, γιατί η βία είναι κάτι, που έχει καταντήσει να είναι ταυτόσημη με ένα αθλητικό γεγονός, σε ένα πολύ μεγάλο βαθμό. Εμείς, σαν Πανελλήνιος Σύνδεσμος Αμειβομένων Καλαθοσφαιριστών, διοργανώνουμε, κάθε χρόνο, 7 με 8 «3 on 3», που συμμετέχουν 8.000 παιδιά, με σήμα «Τάπα στη βία και το ρατσισμό». Προσπαθούμε να περάσουμε ότι η βία δεν έχει να κάνει και δεν χωράει, μέσα σε αθλητικά πλαίσια και είμαστε υπέρ αυτών των αλλαγών, που γίνονται, για να σταματήσει κάτι τέτοιο.

Όσον αφορά τη Σύμβαση Macolin, από τη δική μου παρουσία στα γήπεδα, τα προηγούμενα 20 χρόνια, ξεκινώντας την καριέρα μου, η χειραγώγηση ήταν καθαρά θέμα αποτελέσματος και θέμα κατάταξης για μια ομάδα. Αυτή τη στιγμή, η χειραγώγηση είναι αποτέλεσμα, το οποίο επηρεάζει την απόδοση των αθλητών. Το ΣΤΟΙΧΗΜΑ παίζεται, πλέον, δυστυχώς -και αυτό λαμβάνουμε από τα μέλη μας- καθ’ όλη τη διάρκεια ενός αθλητικού αγώνα, είτε είναι η απόδοση αθλητή είτε είναι ένα δεκάλεπτο είτε είναι οτιδήποτε μπορεί να είναι αυτό και από πολλούς περισσότερους παράγοντες από ό,τι στο παρελθόν.

Θεωρούμε ότι είναι πολύ σωστή, τη στηρίζουμε και ενημερώνουμε τα μέλη μας και γι’ αυτό το κομμάτι, τις επιπτώσεις, που μπορεί να έχουν, το λόγο, που δεν πρέπει να είναι σε αυτό το κομμάτι και δεν πρέπει να έχουν καμία σχέση, με αυτό και όπως ξαναλέω και είπα στην αρχή, στηρίζουμε κάθε προσπάθεια, που είναι προς βελτίωση των συνθηκών όλων των αθλητών και κυρίως, των καλαθοσφαιριστών, που έχουν να κάνουν με εμάς. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Και εμείς ευχαριστούμε, κύριε Γλυνιαδάκη.

Το λόγο έχει ο κ. Πρεβενιός.

**ΔΗΜΗΤΡΙΟΣ ΠΡΕΒΕΝΙΟΣ (Πρόεδρος του Πανελληνίου Συνδέσμου Αμειβομένων Πετοσφαιριστών (ΠΑΣΑΠ):** Κύριε Πρόεδρε, κατ’ αρχήν ευχαριστούμε και εμείς για την πρόσκληση και χαιρετίζουμε την Κύρωση της Σύμβασης Macolin για την ανάπτυξη του υγιούς αθλητισμού.

Η παρέμβαση μας είναι πιο τεχνική, στη συγκεκριμένη Επιτροπή και αφορά, κυρίως, το νόμο 4603 του 2019 και μία διόρθωση, η οποία θεωρούμε ότι είναι ευκαιρία να γίνει, για να διορθωθεί μία ασαφής διάταξη, που υπάρχει και δημιουργεί θέμα και στους αθλητές.

Θα ξεκινήσω από την ίδια τη σύμβαση Macolin, η οποία στο άρθρο 7, προβλέπει ότι τα μέλη, που την κυρώνουν, πρέπει να κάνουν το κατά δύναμιν, προς τη συμμόρφωση των αθλητικών οργανισμών και των συνδεδεμένων, με αυτούς μελών, με όλες τις συμβατικές ή άλλες υποχρεώσεις και όταν εννοεί, προφανώς και τα συνδεδεμένα μέλη, εννοεί και τα σωματεία, τα ΤΑΑ, τις ανώνυμες και όλες.

 Είναι σημαντικό, διότι, εάν δεν τηρούνται οι σημαντικές υποχρεώσεις, κυρίως προς τους επαγγελματίες αθλητές, αντιλαμβανόμαστε όλοι ότι μπορούν να καταστούν, υπό προϋποθέσεις, πιο ευάλωτοι, σε προσέγγιση, για χειραγώγηση και γενικότερα, σε τέτοια ζητήματα.

 Ο νόμος 4603 έκανε αρκετά βήματα προς την ορθή κατεύθυνση, κατά την άποψή μας, καθώς έθεσε, κυρίως για την αδειοδότηση, πιο στενούς όρους από τις διατάξεις του 77Α και 78 του 2725, πλην, όμως, μια ασάφεια, η οποία υπάρχει, παρότι, κατά την άποψή μας, δεν θέτει εν αμφιβόλω τη νομική ορθότητα της προσέγγισης μας, παρόλα αυτά, δημιούργησε προβλήματα και κατά την πρόσφατη συνεδρίαση της επαγγελματικής επιτροπής, είναι δηλαδή το 63, παράγραφος 1. Αυτό θα κατατεθεί και γραπτώς, απλά προς διευκόλυνση, γιατί είναι αρκετά τεχνικό. Υπάρχει, αυτή τη στιγμή, αυτό το ζήτημα της ταυτόχρονης εφαρμογής, κατά γράμμα, τουλάχιστον, των 77Α και 78, μαζί με τις διατάξεις του νόμου 4603, παρότι στην Εισηγητική του Έκθεση, ο εν λόγω νόμος αναφέρει ότι απλά έχει γίνει η μεταβίβαση αρμοδιοτήτων.

 Γι' αυτό εμείς ζητούμε, στο 7ο άρθρο του σχεδίου νόμου, να προστεθεί μια παράγραφος, η οποία να καθιστά σαφές το γεγονός ότι υπάρχει απλά μεταβίβαση αρμοδιοτήτων και όχι αναστολή των διατάξεων, κάτι το οποίο δεν προβλέπεται στο ν. 4603, αλλά παρόλα αυτά, δημιούργησε θέμα και οι αθλητές μας βρέθηκαν εκτεθειμένοι. Οι αθλητές, οι οποίοι εκπροσωπούμε στην πετοσφαίριση, κατά την πρόσφατη αδειοδότηση, από την Επιτροπή Επαγγελματικού Αθλητισμού, με αποτέλεσμα, να δανειοδοτηθούν ομάδες, οι οποίες χρωστούσαν χρήματα σε παίκτες, οι οποίοι ήταν από την προηγούμενη αγωνιστική περίοδο και οι οποίοι δεν είχαν τελεσίδικες αποφάσεις, τις οποίες δεν ήταν δυνατόν να τις έχουν, σε τόσο σύντομο χρονικό διάστημα. Γι' αυτό, λοιπόν, ζητούμε να προστεθεί στο 7ο άρθρο του παρόντος μία παράγραφος 5η, η οποία θα προβλέπει και την τροποποίηση του 63 παράγραφος 1 του ν. 4603, απαλείφοντας, στην πραγματικότητα, από την πραγματική διατύπωση τα άρθρα 77Α και 78. Θα σας το καταθέσω και γραπτώς αργότερα, για να μπορέσουν να το δουν και τα μέλη της Επιτροπής. Ευχαριστώ.

 **Γεώργιος Στύλιος (Πρόεδρος της Επιτροπής):** Ευχαριστούμε. Να το δώσετε και γραπτώς, να το έχουν όλοι οι βουλευτές και στον κύριο Υπουργό.

 Το λόγο έχει ο κ. Μεσημέρης.

 **ΙΩΑΝΝΗΣ ΜΕΣΗΜΕΡΗΣ (Αντιπρόεδρος Ομοσπονδίας Μηχανοκίνητου Αθλητισμού Ελλάδος (ΟΜΑΕ):** Χαιρετώ και εγώ, με τη σειρά μου. Καταρχήν, να συστηθούμε, γιατί σαν χώρος αθλητικός, είμαστε νέοι. Η αθλητική αναγνώριση έχει δοθεί το 2013, αν και υπήρχε Ομοσπονδία του Αστικού Κώδικα, βέβαια, από το 1991, στην οποία ήταν ιδρυτικό μέλος και ο Σύνδεσμος Οδηγών Αγώνων Αυτοκινήτου.

 Ο μηχανοκίνητος χώρος, συνολικά, τόσο στο αυτοκίνητο όσο και στη μοτοσικλέτα, απαριθμεί 172 σωματεία, εκ των οποίων τα 96 έχουν ειδική αθλητική αναγνώριση. Οι αθλητές είναι περίπου στις 3.500, οι ενεργοί, αυτή τη στιγμή, και στο χώρο του αυτοκινήτου τα στελέχη, που είναι επιμορφωμένα και πιστοποιημένα και ασφαλισμένα σε εμάς, είναι 920, στα οποία συμπεριλαμβάνονται και 504 κριτές γεγονότων ασφαλείας.

 Αυτά σας τα λέμε, γιατί το επίμαχο άρθρο, το οποίο αφορά τον μηχανοκίνητο αθλητισμό, είναι η τροποποίηση του άρθρου 3 του ν. 2725, όσον αφορά τα κωλύματα των ατόμων, τα οποία συγκεντρώνουν στοιχεία ιδιωτικού ενδιαφέροντος. Από κει και πέρα, τα σωματεία αυτά, τα οποία έχουν ειδική αθλητική αναγνώριση και υπάγονται στην Ομοσπονδία μας, διοργανώνουν, κάθε χρόνο, περίπου, γύρω στους 140 αγώνες. Όλοι οι αγώνες είναι ασφαλισμένοι τόσο για την αστική ευθύνη των συμμετεχόντων έναντι τρίτων, όσο και για το ατομικό, προσωπικό ατύχημα, με ειδική ασφαλιστική σύμβαση, στους Lloyds του Λονδίνου, λόγω αυξημένου ασφαλιστικού κινδύνου. Επιπλέον, η Ομοσπονδία έχει νομική προστασία, με ειδικό ασφαλιστικό συμβόλαιο.

 Ο λόγος για τον οποίον τασσόμαστε υπέρ του νομοσχεδίου, όσον αφορά στην τροποποίηση του άρθρου 3 του νόμου 2725, για τα κωλύματα, είναι γιατί, καταρχήν, θα πρέπει να υπάρξει μια πλήρης ταύτιση, με το διεθνή αθλητικό κανονισμό, που ισχύει και ψηφίζει και η Διεθνής Ομοσπονδία Αυτοκινήτου, ο οποίος επιτάσσει το χειρισμό ειδικών στελεχών, που είναι μέλη διοικήσεως σωματείων.

Υπάρχει ειδικό έγγραφο, απαντητικό, της Διεθνούς Ομοσπονδίας, η οποία συνδυάζει τη χρήση των ατόμων αυτών και λέει επί λέξει, αν εκλεγμένα μέλη δεν είχαν το δικαίωμα της τοποθέτησης σε θέσεις στελέχους ενός αγώνα ή το αντίθετο, η Διεθνής Ομοσπονδία, όπως και τα μέλη, που είναι επιφορτισμένη, με το ρόλο της εφαρμογής των κανονισμών τους, αυτό θα στερούσε από μόνο του την εξειδίκευση, που είναι απαραίτητη, για την ορθή διεξαγωγή των αγώνων μηχανοκίνητου αθλητισμού, που, κατά συνέπεια, θα αύξανε την επικινδυνότητά τους. Όπως καταλαβαίνετε, επειδή τα στελέχη αυτά, που δραστηριοποιούνται, στο χώρο το δικό μας, έχουν να κάνουν περισσότερο με την ασφαλή διεξαγωγή και αυτό είναι το μέλημα του διοργανωτή, στο τέλος της συνάντησης, να έχουν γυρίσει όλοι πίσω, δεν επιτελούμε κανένα διαιτητικό έργο.

Οι κριτές, που αναφέρονται σε περιπτώσεις ασφαλείας και περιστατικών, για να σας δώσω ένα παράδειγμα, είναι, όπως υπήρχαν κριτές στο χθεσινό Μαραθώνιο, χιλιάδες, ανάλογοι κριτές, σε όλες τις διαδρομές, υπάρχουν και σε εμάς. Αυτοί οι άνθρωποι δεν επιτελούν κανένα διαιτητικό έργο. Επιπλέον, οι αλυτάρχες έχουν, σαν άμεσο έργο, να σχεδιάζουν διαδρομές μαζί και σε συνεργασία με τον υπεύθυνο ασφαλείας, να επεξεργάζονται το πλάνο ασφαλείας, με στόχο πάντα την ασφάλεια. Διαμορφώνουν τα ωράρια του αγώνα, έρχονται σε συνεννόηση με Πυροσβεστική και Αστυνομία, διασώστες και τοπικούς φορείς. Όλα αυτά τα στελέχη επ’ ουδενί δεν εντάσσονται στα στελέχη, που ασκούν διαιτητικό έργο.

Επιπλέον, η εμπειρία όλων αυτών των στελεχών, που, κατά κανόνα, προέρχονται από το χώρο των ενεργών αθλητών, όπως και εμείς οι δύο, που ήμασταν αθλητές, μέχρι πρότινος, έχουμε μια ιδιαίτερα αυξημένη εμπειρία, όσον αφορά τα θέματα ασφαλείας, ασφαλούς διοργάνωσης και ασφαλούς διεξαγωγής των αγώνων. Επιπλέον, θα πρέπει να σας επισημάνουμε ότι όλο το έργο αυτό, τόσο του μηχανοκίνητου αθλητισμού της Ομοσπονδίας και των στελεχών είναι άρρηκτα συνδεδεμένο, με την οδική ασφάλεια. Η τεχνογνωσία αυτή μας είναι απαραίτητη και σε θέματα οδικής ασφάλειας. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κύριος Ηλιόπουλος.

**ΜΑΡΙΟΣ ΗΛΙΟΠΟΥΛΟΣ (Πρόεδρος του Συνδέσμου Οδηγών Αγώνων Αυτοκινήτου (ΣΟΑΑ):** Θέλω να συγχαρώ την Κυβέρνηση και τον κύριο Υπουργό, προσωπικά, που είχε σκύψει στην προσπάθεια και στη νέα σελίδα, όσον αφορά την καταπολέμηση της βίας, αλλά και την αναβάθμιση και περιφρούρηση της μεγάλης ιδέας του αθλητισμού, όπως της αξίζει. Εξάλλου, όλα τα ρητά έχουν τη σημασία του «νους υγιής εν σώματι υγιεί».

Δεν έχω την εμπειρία ούτε να νομοθετώ ούτε να συμμετέχω σε ένα τέτοιο έργο, αλλά μπορώ να προσφέρω, με την εμπειρία μου, στο αγαπημένο μας σπορ του μηχανοκίνητου αθλητισμού, που ασχολούμαι από το 1992. Θέλουμε να βοηθήσουμε την Ομοσπονδία, για πιο ποιοτικούς αγώνες και καλύτερα μέτρα ασφάλειας. Δεν πρέπει να κρυβόμαστε, πίσω από το δάκτυλο μας, ότι υποφέρουμε στα μέτρα ασφαλείας. Η Ομοσπονδία πρέπει να αγκαλιάζει τους αγωνιζομένους, τα προβλήματα, που βιώνουν αυτοί, με μεγαλύτερο ενδιαφέρον και σεβασμό έμπρακτα.

Εμείς όλοι είμαστε ερασιτέχνες, με πολύ πάθος και πολύ αγάπη, γι’ αυτό, που κάνουμε. Δεν υπάρχουν απολαβές για τους αθλητές, που συμμετέχουν, σε αγώνες αυτοκινήτων. Στην Ομοσπονδία έχουμε στείλει ένα δεκάλογο και στο δεκάλογο αυτό, υπάρχουν δύο θέματα, που υπόκεινται, στη σημερινή συζήτηση. Πρέπει να διασφαλίζεται η εύρυθμη λειτουργία και η τήρηση της νομοθεσίας και η ορθή διοργάνωση, με μέτρα ασφαλείας και με σωστούς και ποιοτικούς και ορθούς τεχνικούς ελέγχους. Πρέπει να εκλείψουν φαινόμενα, που εμπίπτουν στο ασυμβίβαστο και έχουμε διαφορετική άποψη, με το προλαλήσαντα τον Αντιπρόεδρο της Ομοσπονδίας, διότι, πρέπει όλοι οι αγωνιζόμενοι να απολαμβάνουν το αίσθημα του δικαίου. Δεν είναι δυνατόν σε αυτό, που ασχολούμαστε, ο ελέγχων να είναι και ελεγχόμενος, ταυτόχρονα.

Δεν είναι δυνατόν, στα πλαίσια αυτά, που ζητούμε, οι ενδιαφερόμενοι αγωνιζόμενοι, να μην παραμείνει το ασυμβίβαστο όσον αφορά, φέρ’ ειπείν, τους αγωνοδίκες, που είναι οι διαιτητές των αγώνων, να παραμείνει το ασυμβίβαστο στους τεχνικούς ελέγχους και να παραμείνει το ασυμβίβαστο, γενικά. Θα μπορούσαν να εξαιρεθούν οι αλυτάρχες, οι οποίοι έχουν και την ευθύνη του αγώνα, που μπορεί από τα σωματεία, που μετέχουν, να προσφέρουν, πράγματι, ένα καλύτερο και πιο ποιοτικό αγώνα. Επίσης, να εξαιρεθούν οι κριτές, σε αυτές τις δύο αρμοδιότητες, είμαστε σύμφωνοι. Σε όλες τις άλλες αρμοδιότητες, όμως, όπως για παράδειγμα, μέχρι σήμερα ο πρόεδρος των αγωνοδικών, δηλαδή, ο πρόεδρος των διαιτητών, είναι και παρατηρητής του αγώνα. Πώς είναι δυνατόν να υπάρχουν ποιοτικοί αγώνες, όταν ο ελέγχων είναι και ελεγχόμενος ή ο ελεγχόμενος είναι ελέγχων; Δεν γίνεται αυτό το πράγμα. Είναι αντιφατικό.

Αντιλαμβάνομαι ότι υπάρχουν σίγουρα άτομα, που έχουν εμπειρία και θα ήθελε η Ομοσπονδία να δώσει μια μεγαλύτερη βαρύτητα σε αυτούς, αλλά, από τη στιγμή, που μετέχουν στη διοίκηση του σπορ ή στη διοίκηση των σωματείων, αντιλαμβάνεστε ότι αυτό θα δημιουργήσει ένα πρόβλημα, δηλαδή, οι αγωνιζόμενοι να αισθάνονται ότι δεν μπορούν να βρουν ορθή λειτουργία, το αίσθημα του δικαίου, το σωστό τεχνικό έλεγχο και τη σωστή τήρηση της νομοθεσίας.

Υπάρχουν και άλλα θέματα, που μας απασχολούν, όπως ένα χρόνιο πρόβλημα, που καμία Κυβέρνηση, μέχρι σήμερα, δεν βοήθησε, δηλαδή, πώς θα βρεθεί το αγωνιστικό αυτοκίνητο από την Αθήνα στον τόπο των αγώνων. Υπάρχουν και άλλα προβλήματα, αλλά εδώ μας ενδιαφέρει άλλο πράγμα και πρέπει οπωσδήποτε να καταπολεμηθεί η βία, ένα άλλο κεφάλαιο. Εμείς δεν το βιώνουμε αυτό στους δικούς μας αγώνες, άλλο πρέπει να προσπαθήσουμε όλοι, το μέγιστο αγαθό αυτό να το διατηρήσουμε όσο πιο ψηλά γίνεται. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Το λόγο έχει ο κύριος Καπράλος.

**ΣΠΥΡΙΔΩΝ ΚΑΠΡΑΛΟΣ (Πρόεδρος της Ελληνικής Ολυμπιακής Επιτροπής)**: Κύριε Πρόεδρε, κύριε Υπουργέ, κυρίες και κύριοι Βουλευτές, θα αναφερθώ μόνο στα θέματα, που αφορούν την Ελληνική Ολυμπιακή Επιτροπή και τα μέλη της, γιατί για τα θέματα βίας, χειραγώγησης, όπως και της αξιοποίησης των Ολυμπιονικών, είμαστε απόλυτα σύμφωνοι. Θέλω, καταρχάς, να ευχαριστήσω τον Υπουργό, τον κ. Αυγενάκη, γιατί, μετά από αρκετά χρόνια διαβουλεύσεων, τόσο εσωτερικά στην Ε.Ο.Ε., όσο και με την Πολιτεία, έρχεται προς ψήφιση το νέο καταστατικό της Ε.Ο.Ε.. Το σχέδιο του Καταστατικού μας εγκρίθηκε ομόφωνα από την Ολομέλεια της Ε.Ο.Ε. και περιλαμβάνεται, χωρίς καμία αλλαγή, στο 13ο άρθρο του υπό ψήφιση νομοσχεδίου.

Η τροποποίηση του Καταστατικού ήταν απόλυτα αναγκαία, γιατί είχε ξεπεραστεί προ πολλού από τις σύγχρονες εξελίξεις και δεν ανταποκρινόταν στις ανάγκες λειτουργίας μας. Ακόμη, η Δ.Ο.Ε. μάς είχε ζητήσει, κατ' επανάληψη, την αλλαγή του Καταστατικού και την εναρμόνιση με τον Ολυμπιακό Καταστατικό Χάρτη και τελικά, τα κενά οδηγήσαν, το Φεβρουάριο του 2017, σε αδυναμία σύγκλησης της εκλογικής Ολομέλειας της Ε.Ο.Ε., σε διχόνοια των μελών της και προσφυγή στο Συμβούλιο Επικρατείας. Όλα αυτά είχαν, σαν συνέπεια, την αδυναμία λειτουργίας της Ε.Ο.Ε., για μεγάλο διάστημα και στη δυσφήμιση της χώρας.

Το νέο Καταστατικό προβλέπει τη μετατροπή της Ε.Ο.Ε. σε νομικό πρόσωπο ιδιωτικού δικαίου και τον απεγκλωβισμό της από τις αγκυλώσεις του Ελληνικού Δημοσίου, απαραίτητα για την ευελιξία λειτουργίας της, με στόχο την αποτελεσματική εξυπηρέτηση του καταστατικού σκοπού της. Παράλληλα, διασφαλίζεται ο έλεγχος της οικονομικής λειτουργίας, από υποχρεωτικό οικονομικό και διαχειριστικό έλεγχο, από ελεγκτικές εταιρείες, οι οποίες θα συντάσσουν έκθεση ελέγχου και η έκθεση αυτή, μαζί με τα οικονομικά στοιχεία της διαχείρισης θα αναρτώνται, για λόγους διαφάνειας και νομιμότητας.

Στο σημείο αυτό, επισημαίνω ότι η επιχορήγηση του Ελληνικού Δημοσίου, κατά τα τελευταία 10 έτη, δεν επαρκεί ούτε καν για την πλήρη κάλυψη της μισθοδοσίας του προσωπικού της Ε.Ο.Ε.. Αντίθετα, τα χρήματα, που καταβάλλει η Διεθνής Ολυμπιακή Επιτροπή, είναι σημαντικά περισσότερα και ενώ, για παράδειγμα, μας στέλνει ποσά, για να δοθούν στους αθλητές για την ολυμπιακή προετοιμασία τους, χρειάζεται να μεσολαβήσει η γραφειοκρατία του Δημοσίου και να περάσουν κάποιοι μήνες, μέχρι να φτάσουν τα χρήματα αυτά στα χέρια των αθλητών, που τα έχουν ανάγκη, για την προετοιμασία τους και τη συμμετοχή σε αγώνες. Με την αλλαγή σε νομικό πρόσωπο ιδιωτικού δικαίου, που περιλαμβάνει το Καταστατικό, τα χρήματα θα μπορούν να πηγαίνουν, άμεσα και στους αθλητές.

Μία από τις σημαντικές αλλαγές, που προβλέπονται στον Ολυμπιακό Καταστατικό Χάρτη και περιλαμβάνονται στο νέο Καταστατικό, το οποίο εγκρίθηκε και από τη Διεθνή Ολυμπιακή Επιτροπή, είναι η μεγαλύτερη συμμετοχή αθλητών – τρεις τον αριθμό – ακόμη και ενεργών, στη διοίκηση της Ε.Ο.Ε., οι δύο από τους οποίους θα εκλέγονται από τους ίδιους τους αθλητές, στη διάρκεια των Ολυμπιακών Αγώνων και, μάλιστα, θα υπάρχει η συμμετοχή ενός αθλητή, στην ολιγομελή εκτελεστική επιτροπή της Ε.Ο.Ε. Τέλος, η Ε.Ο.Ε. έχει λάβει πρόνοια, σε συνεννόηση με το σωματείο των εργαζομένων της, για τη διασφάλιση των εργασιακών τους δικαιωμάτων, κατά τη μετάβασή τους στον ιδιωτικό τομέα.

 Έτσι, έχουμε ζητήσει την άμεση μετάταξη στη Γενική Γραμματεία Αθλητισμού των 13 υπαλλήλων, με σχέση εργασίας δημοσίου δικαίου, στους υπόλοιπους 41 υπαλλήλους, που υπηρετούν, με σχέση ιδιωτικού δικαίου αορίστου χρόνου, ζητούμε να έχουν το δικαίωμα να μεταταγούν, μετά από δική τους αίτηση στη Γενική Γραμματεία Αθλητισμού. Φυσικά, όσοι παραμείνουν στην Ε.Ο.Ε., θα διατηρήσουν όλα τα εργασιακά τους δικαιώματα. Θα σας καταθέσουμε το κείμενο για το άρθρο 14.

 Στο άρθρο 15, ρυθμίζονται τα περιουσιακά θέματα της Ε.Ο.Ε., μετά τη μετατροπή της σε ΝΠΙΔ. Σύμφωνα με την περίπτωση (ε) της παραγράφου 1 του άρθρου 3 του νόμου 4223/2013, η Ε.Ο.Ε. εντάσσεται στη γενικότερη κατηγορία των μη κερδοσκοπικών νομικών προσώπων, που απαλλάσσονται από τον ΕΝΦΙΑ για τα ακίνητα, που ιδιοχρησιμοποιούνται ή έχουν παραχωρηθεί, δωρεάν, στο δημόσιο.

 Η Ε.Ο.Ε. έχει στην ιδιοκτησία της δύο μεγάλα ακίνητα, τα οποία δεν τα έχει παραχωρήσει στο δημόσιο, αλλά της έχουν αφαιρεθεί, με νόμο, δηλαδή, το ΟΑΚΑ και το Στάδιο Καραϊσκάκη. Επιπλέον, τα ακίνητα αυτά τα διαχειρίζονται και εκμεταλλεύονται δύο ΝΠΙΔ, δηλαδή το νομικό πρόσωπο «ΟΑΚΑ Σπύρος Λούης» και η εταιρία «Στάδιο Γ. Καραϊσκάκης Α.Ε.». Επομένως, προκειμένου να μην υπάρχουν θέματα ερμηνείας, για το αν η Ε.Ο.Ε. απαλλάσσεται ή όχι από τον ΕΝΦΙΑ, ζητούμε να προβλεφθεί, ρητά, στο άρθρο 15, η εξαίρεση από τον ΕΝΦΙΑ, όπως έχει γίνει, πολύ σωστά, για την Επιτροπή Ολυμπίων και Κληροδοτημάτων, που διαχειρίζεται τα ακίνητα του Ζαππείου.

 Σχετικά με το άρθρο 16 του νόμου για την σημερινή ΕΦΙΠ, η οποία θα μετονομαστεί σε ΕΦΙΠΗΔ, ζητούμε την τροποποίηση του άρθρου, ώστε οι αποφάσεις να εκδίδονται, εντός διμήνου από τη λήξη της ανακριτικής διαδικασίας.

 Θα μου επιτρέψετε, να πω δυο λόγια για το επίμαχο άρθρο 8, που αφορά στις ομοσπονδίες, για τους πρόεδρους των αθλητικών μας ομοσπονδιών, τους οποίους έχετε καλέσει, θα σας μιλήσω διεξοδικά γι' αυτό. Η Ελληνική Ολυμπιακή Επιτροπή εξέδωσε ψήφισμα για το άρθρο αυτό. Η Δ.Ο.Ε., η προϊσταμένη αρχή του παγκόσμιου αθλητισμού, θεωρεί και μας έχει προτρέψει να το κάνουμε από μόνοι μας, δηλαδή, να προχωρήσουμε, υπεύθυνα και με αυτορρύθμιση, να θεσπίσουμε όρια ηλικίας ή θητειών, για να υπάρχει καλύτερη και σωστότερη διακυβέρνηση. Άλλωστε, η ίδια η Δ.Ο.Ε. το έκανε για τον εαυτό της, ορίζοντας, ως όριο ηλικίας αποχώρησης τα 70 χρόνια και όρια θητειών για τον πρόεδρο της, μέγιστο δώδεκα χρόνια, καθώς και για την εκτελεστική επιτροπή της. Ήδη, αρκετές ολυμπιακές επιτροπές έχουν θεσπίσει όρια ηλικιακά ή θητειών. Εμείς αναγνωρίζουμε ότι χρειάζεται να γίνει ανανέωση. Αυτό, όμως, δεν πρέπει να γίνεται, με νόμους του κράτους και με κατάργηση της αυτονομίας του αθλητικού κινήματος, αλλά με υπεύθυνη αυτορρύθμιση όλων μας. Ακόμα περισσότερο, θα ήθελα να τονίσω ότι είμαστε αντίθετοι στη θέσπιση ορίου θητειών, με αναδρομικότητα. Ακόμα και η Δ.Ο.Ε., όταν θέσπισε ορίου ηλικίας για τα μέλη της, δεν έβαλε ατομικότητα. Σε ό,τι αφορά στο όριο ηλικίας, θεωρούμε ότι το να μην μπορείς να εκλεγείς, μετά τα 70 χρόνια, είναι άδικο, στη σημερινή πραγματικότητα και χαμηλό όριο για τους ερασιτέχνες παράγοντες του αθλητισμού. Ευελπιστούμε, ότι όλα αυτά, θα τα λάβετε υπόψη σας, όταν πρόκειται να νομοθετήσετε. Ευχαριστώ.

 **ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τον λόγο έχει η κυρία Ζυγούρη.

 **ΣΤΑΥΡΟΥΛΑ ΖΥΓΟΥΡΗ (Γ.Γ. του Συλλόγου Ελλήνων Ολυμπιονικών):** Την καλησπέρα και από μας. Να σταθούμε, εν συντομία σε μερικά σημεία που θεωρούμε ότι είναι προς τη σωστή κατεύθυνση.

 Φυσικά το θέμα της χειραγώγησης και το θέμα της αθλητικής βίας, θεωρούμε και εμείς ότι έχει ξεφύγει πια από τα στενά όρια διαχείρισης, που μπορούν να έχουν από μία ομοσπονδία και έτσι είναι προς το συμφέρον και της κοινωνίας, αλλά και της τιμωρίας των αξιόποινων πράξεων που βλέπουμε.

 Η Αστυνομία είναι η πλέον αρμόδια, για να καταλογίσει και να διατηρήσει τα στοιχεία, τα οποία θα καταλογίσουν τις αξιόποινες πράξεις, που βλέπουμε. Δεν μπορεί να περιμένουμε, δηλαδή, όταν έχουμε θύματα σε μια αθλητική διοργάνωση, από τα πειθαρχικά όργανα μιας ομοσπονδίας να προΐστανται αυτής της διαδικασίας. Ούτε λογικό είναι, ούτε θα φέρει αποτέλεσμα.

 Στο δεύτερο σημείο, που θα σταθούμε, είναι αυτό της αξιοποίησης των Ολυμπιονικών, που μας αφορά και άμεσα. Θεωρούμε ότι είναι προς τη σωστή κατεύθυνση, γιατί βλέπουμε ότι ρυθμίζονται κάποια θέματα γραφειοκρατικά, σχετικά με την κινητικότητα, που μπορεί να έχει ένας Ολυμπιονίκης, ο οποίος, δυστυχώς, αν και αρκετές φορές είναι διορισμένος στο δημόσιο τομέα, υπηρετεί σε μια εντελώς άσχετη, με το αντικείμενο του θέση. Αίροντας αυτά τα γραφειοκρατικά κωλύματα, θα μπορούμε να αξιοποιούμαστε περισσότερο και κυρίως επ’ ωφελεία του κοινωνικού συνόλου.

Αυτό που θα θέλαμε να προστεθεί - και σας το έχουμε στείλει και γραπτά χθες - είναι ότι ως φορέας υποδοχής των Ολυμπιονικών, καλό θα είναι να προστεθούν και οι φορείς ΟΤΑ Α΄ και Β΄ Βαθμού, διότι τα Προγράμματα που το Υπουργείο εκπονεί, στην επαρχία, τις περισσότερες φορές, γίνονται διαμέσου αυτών των φορέων και επειδή δεν μπορεί να είναι η Αθήνα ή η Θεσσαλονίκη το κέντρο όλης της Ελλάδας, καλό θα ήταν να προστεθούν και εκεί.

Σε ό,τι αφορά το θέμα των θητειών, που μόλις εθίγη κιόλας. Εμείς καταλαβαίνουμε πολύ καλά ότι κάθε καλόπιστος φίλαθλος θα ήθελε από μόνος του να δει τους Ομοσπονδιάρχες μας να λαμβάνουν μέτρα μόνοι τους, για την ομαλή και έγκαιρη διαδοχή τους. Θα μπορούσαν να χρησιμοποιήσουν το αυτοδιοίκητο, που έχουν, έτσι ώστε να περάσουν από το καταστατικό τους κάποιες διατάξεις, που δεν είναι προς αυτή την κατεύθυνση. Ίσως, αυτό να ήταν και μία λύση στο πρόβλημα, που έχει δημιουργηθεί.

Το επόμενο θέμα, που βλέπουμε ότι είναι προς τη σωστή κατεύθυνση, φυσικά και είναι η αναμόρφωση του Καταστατικού της Ε.Ο.Ε.. Δεδομένου του ότι η χώρα μας κινδυνεύει να μείνει εκτός του Ολυμπιακού Κινήματος, εάν δεν γίνει αυτό, επειδή το Καταστατικό μας από τη Διεθνή Ολυμπιακή Επιτροπή έχει κριθεί αναχρονιστικό. Επομένως σ’ αυτό το πλαίσιο, θεωρούμε ότι γενικά το νομοσχέδιο, είναι μια πολύ σωστή κατεύθυνση. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Εμείς σας ευχαριστούμε.

Θα ήθελα να κάνω την εξής ερώτηση προς τους Ολυμπιονίκες. Μήπως θα ήθελε να μιλήσει και κάποιος άλλος από τους υπόλοιπους Ολυμπιονίκες;

Το λόγο έχει ο κύριος Κακλαμανάκης.

**ΝΙΚΟΣ ΚΑΚΛΑΜΑΝΑΚΗΣ:** Σας ευχαριστώ πολύ. Εμείς οι αθλητές Ολυμπιονίκες, θα έλεγα ότι είμαστε η προέκταση του BRAIN NAME, αλλά λίγο ανάποδα. Καταξιωθήκαμε στην άλλη άκρη της γης, με μοναχικό αγώνα, με την οικογένειά μας και την Ομογένεια, στο πλευρό μας και τώρα που βρισκόμαστε, πίσω στην πατρίδα μας, έχουμε την αίσθηση ότι δεν μας αφήνετε να προσφέρουμε και να νικήσουμε, πραγματικά. Γιατί η νίκη δεν είναι απλά να κερδίσεις ένα ολυμπιακό μετάλλιο, αλλά να μπορέσεις να δώσεις πίσω αυτό, που κέρδισες. Αισθανόμαστε ότι στην Ελλάδα οφείλουμε πάνω απ' όλα.

Σε ό,τι αφορά το νομοσχέδιο, το οποίο με βρίσκει στα βασικά σύμφωνο και κυρίως, ως προς την καλή θέληση για αναγκαίες αλλαγές, θα ήθελα να αναφέρω τα εξής. Πρώτα, σχετικά με το χρονικό περιορισμό της θητείας των μελών του Δ.Σ. των Ομοσπονδιών. Αυτός θεωρώ ότι κρίνεται απαραίτητος και το νομοσχέδιο κινείται, ως προς αυτό το σημείο, προς την σωστή κατεύθυνση, αν και θεωρώ καλύτερα τις δύο θητείες, αντί για τρεις, είναι ήδη υπεραρκετές.

Αποτρέπει ο χρονικός περιορισμός, τη δημιουργία και τη συντήρηση πελατειακών σχέσεων, που αποτελεί, δυστυχώς, ανοικτή πληγή, στο χώρο του αθλητισμού. Άλλωστε, ας είμαστε ειλικρινείς, υπέρ-θητείες, άνω των 12 ετών, δεν εξυπηρετούν καθόλου τον αθλητισμό και εκπέμπουν αρνητικά μηνύματα στην κοινωνία και στον αθλητισμό. Να σημειωθεί ότι στη βασανιζόμενη πραγματικότητά μας, υπάρχει, δυστυχώς, το φαινόμενο των αιωνόβιων πρόεδρων. Μόλις τώρα, μιλήσαμε με την κυρία Καραπατάκη, μου εξήγησε, ότι το δελτίο το δικό της και του γιου της - του παιδιού της, έχει ακριβώς την ίδια υπογραφή. Φυσικά, αυτή τη μακροβιότητα, τη χρωστάνε, κάθε άλλο παρά στην εγνωσμένη ικανότητά τους.

Όμως, υπάρχει ένα «αλλά» και πάντα πρέπει να κρατάμε μικρό καλάθι, όσον αφορά τις τομές. Πρώτον, η ρύθμιση κινδυνεύει να γίνει εμπαιγμός, με τη μη άμεση εφαρμογή της. Έτσι, εάν οριστεί ότι ο νόμος θα υπολογίζεται για το χρόνο περιορισμού, εντεύθεν, τότε ουσιαστικά αυτή η ρύθμιση με το πλαστό νομικά πρόσχημα της μη αναδρομικότητας, θα ματαιωθεί ολοσχερώς και θα αποτελέσει ξεκάθαρη διγλωσσία. Η αληθής έννοια της αναδρομικότητας αφορά βιοτικές σχέσεις, που έχουν παρέλθει. Εδώ, αφορά το μέλλον και τα προσόντα, που πρέπει να έχει κάποιος. Θα περιμένουμε, δηλαδή, άλλα 12 χρόνια, όταν, άλλωστε, θα έχουν αλλάξει άλλες δέκα φορές οι νόμοι και οι κυβερνήσεις;

Δεύτερον, αυτή η ρύθμιση κινδυνεύει, εν τοις πράγμασι, να ματαιωθεί, εάν μπορούν οι εν λόγω αιωνόβιοι πρόεδροι να προετοιμάσουν το έδαφος, για τα συγγενικά τους πρόσωπα και να τους κάνουν διάδοχους προέδρους, δίκην κληρονομικού δικαίου. Πόσο αντιπροσωπευτικές των αθλητών είναι οι σημερινές διοικήσεις; Ενέχονται, μήπως σε κατάχρηση εξουσίας, με παράνομες και αθέμιτες πρακτικές, διαχρονικά; Τα παραδείγματα είναι πάρα πολλά, στρεβλώσεις υπάρχουν, στην έννοια της αυτοδιοίκησης. Αυτή τη στιγμή, παράνομες πρακτικές υπάρχουν και δεν είμαι ο μόνος, ο οποίος έχει παρατηρήσει ότι και στο μικρόκοσμό μου, της Ιστιοπλοΐας, έχουμε πάρα πολλά παραδείγματα. Δεν είμαι μόνο εγώ, είναι και η χρυσή Ολυμπιονίκης, η Σοφία Μπεκατώρου. Δεν είναι πρώτη φορά και δημόσια έχει τοποθετηθεί, δεν είναι η πρώτη φορά, που η Ε.Ο.Ε. δεν απαντά εγγράφως, σε αιτήματα αθλητών για τα νομικά δικαιώματά τους. Εκφοβισμοί, απειλές και τελεσίγραφα, δεν αρμόζουν σε αθλητικό φορέα, που προωθεί τον υγιή αθλητισμό. Οι νέοι Ολυμπιονίκες μας, όπως ο Καγιαλής με τον Μάντη. Ο αθλητισμός είναι πρωτίστως υπόθεση των αθλητών.

Η αλήθεια είναι ότι το κράτος δεν θα πρέπει να παρεμβαίνει στη διοίκηση του αθλητισμού, όμως σε μια τόσο διεφθαρμένη κατάσταση έχει συμμετέχει και σε ολυμπιακούς αγώνες, ενδεχομένως να χρειάζεται κάποιου είδους κρατική παρέμβαση, για να ισιώσει το θέμα. Αυτά είναι παραδείγματα άλλων και αν μπω στη διαδικασία να πω για τα παραδείγματα τα δικά μου, νομίζω δεν θα προλάβουμε, θα πάρω χρόνο από τους άλλους τους οποίους θέλουν να σεβαστώ, απλά θα πω ότι το προσωπικό μου βίωμα ήταν ένα πάρα πολύ δύσκολο βίωμα και προσπάθησα να δημιουργήσω προϋποθέσεις καλύτερης για τη νέα γενιά με τεράστιο κόστος.

Στην προηγούμενη ηγεσία, είχα πει στον κ. Βασιλειάδη, συγκεκριμένα, ότι δεν υπάρχει αντιπροσωπευτικότητα, δεν υπάρχει έλεγχος νόμων, δεν υπάρχει διαχείριση υγιής του δημόσιου χρήματος, δεν υπάρχει έλεγχος, κατά των φαινομένων κατάχρησης, υπεξαίρεσης κ.λπ. και μου είπε πολύ απλά, πως δεν θέλω να ξέρω, «αν είσαι μάγκας», επί λέξει, «κατέβα στις εκλογές, να γίνεις πρόεδρος». Εξήγησα ότι εγώ δεν θέλω να διοικήσω, θέλω να προπονήσω, θέλω να εμπνεύσω, όπως είμαι έξω στην κοινωνία, στα παιδιά στα σχολεία, θέλω να ζω μέσα στη θάλασσα.

Από ό,τι καταλάβατε, μου είπε «δεν θα μου ξαναπείς τίποτα και ούτε θα αναφερθείς γενικά για την Ομοσπονδία, σαν θες να περάσω τον νόμο για το δίκαιο αίτημά σου». Αφορούσε νομοθέτηση για τους Ολυμπιονίκες, δεν μπορώ να προπονώ το διάδοχό μου, τον μοναδικό στην Ελλάδα, που έχει προσπαθήσει να κάνει κάτι τέτοιο και όμως, έχω ακόμα και τώρα προβλήματα. Δεν μπορώ να προπονήσω, απρόσκοπτα.

Κλείνοντας, θα ήθελα να πω ότι για μας, όλους τους Ολυμπιονίκες, πιστεύω ότι ένας αθλητισμός, ο οποίος εξυψώνει και δεν ταπεινώνει, δεν αφορά μόνο τη βία, γιατί το παιδί μου, σήμερα, δεν είναι σίγουρο ότι μπορεί να πάει στα γήπεδα. Ακόμα πιο δύσκολο για μένα να το παραδεχτώ, να γίνει πρωταγωνιστής. Φοβάμαι να το γράψω στην Ιστιοπλοΐα, αυτή τη στιγμή. Πραγματικά, μέσα από την καρδιά μου σας το λέω και πονάω. Αν αυτή τη στιγμή ζητάμε να γκρεμίσετε τείχη, να γκρεμίσετε τείχη διαφθοράς, τείχη της κατάχρησης εξουσίας, διασπάθισης δημόσιου χρήματος και τείχη περιφρόνησης.

 Αυτό βιώσαμε και ο κ. Αυγενάκης ακούει, θέλει να ξέρει, εν αντιθέσει, με ό,τι έχει συμβεί στο παρελθόν. Δεν είναι μόνο ο κ. Βασιλειάδης, ήταν πάρα πολλοί προκάτοχοί του και θέλει να ρυθμίσει, εάν είναι να συμβεί κάθαρση στον ελληνικό αθλητισμό, από μας θα εξαρτηθεί, όπως η νίκη ήταν και είναι δική μας επιλογή, έτσι και η κάθαρση είναι δική μας επιλογή. Σας ευχαριστώ πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Παπαγεωργόπουλος.

**ΙΩΑΝΝΗΣ ΠΑΠΑΓΕΩΡΓΟΠΟΥΛΟΣ (Πρόεδρος της Πανελλήνιας Ομοσπονδίας Εργαζομένων Υπουργείου Πολιτισμού και Αθλητισμού):** Να αλλάξουμε λίγο το κλίμα, κύριε Πρόεδρε. Πέραν των σημαντικών, που ακούστηκαν στην αίθουσα, έχουμε και κάποια εργασιακά ζητήματα, για δύο άρθρα του αθλητικού νομοσχεδίου, που αφορά κυρίως το προσωπικό της Ελληνικής Ολυμπιακής Επιτροπής και το 19ο άρθρο, το οποίο αφορά τον όμιλο βοηθείας των εργαζομένων.

Αυτά τα οποία θα πω είναι πρώτα απ' όλα αποφάσεις γενικών συνελεύσεων εργαζομένων στην Ελληνική Ολυμπιακή Επιτροπή και όσον αφορά το Ταμείο αλληλοβοήθειας είναι απόφαση του πρόσφατου συνεδρίου, του 13ου της Ομοσπονδίας μας, πριν από 10 μέρες.

 Καταρχήν, ακούγοντας ένας συνδικαλιστής και μάλιστα από τη θέση του Προέδρου της Ομοσπονδίας, ότι ένα νομικό πρόσωπο δημοσίου δικαίου γίνεται νομικό πρόσωπο ιδιωτικού δικαίου, καταλαβαίνετε ότι διαφωνεί. Παρόλα αυτά, ακούγοντας και τον Πρόεδρο και μετά από συζητήσεις, με τους ίδιους τους εργαζόμενους, που έχουμε κάνει και έχουμε συντείνει και εμείς και με τον κ. Καπράλο, από το 2017 και μετά, καταλαβαίνουμε ότι έπρεπε να εναρμονιστεί η νομοθεσία ελληνική, όπως μας έχετε πει, κύριε Πρόεδρε. Πρώτο μέλημα των εργαζομένων της Ομοσπονδίας είναι η προστασία των εργαζομένων και του μόνιμου προσωπικού, προφανέστατα και του αόριστου χρόνου προσωπικού. Πρώτον, αυτά τα οποία ζητάμε, ως εργαζόμενοι, είναι πολύ συγκεκριμένα. Το πρώτο μέλημά μας, είναι το τμήμα μόνιμου προσωπικού να μεταφερθεί στον υπόλοιπο δημόσιο τομέα και δη, στη Γενική Γραμματέα Αθλητισμού, ως έχει, με πλήρη εργασιακά, μισθολογικά και ασφαλιστικά δικαιώματα και οι 13 εργαζόμενοι.

Δεύτερον, το αορίστου χρόνου προσωπικό να έχει ακριβώς τα ίδια δικαιώματα μετάταξης. Προφανέστατα, βεβαίως, αναγνωρίζουμε ότι υπάρχει τεράστια και πολύτιμη εμπειρία αυτού του προσωπικού, που χρόνια, δουλεύει στην Ελληνική Ολυμπιακή Επιτροπή.

Όσον αφορά τους μεταταγέντες συναδέλφους μας, εφόσον επιθυμούν να αποσπαστούν και να συνεχίζουν το έργο αυτό στην Ελληνική Ολυμπιακή Επιτροπή, να τους επιτραπεί. Οι εναπομείναντες, όμως, συνάδελφοί μας, στην Ελληνική Ολυμπιακή Επιτροπή, θα πρέπει να προστατευτούν και μισθολογικά και εργασιακά και ασφαλιστικά.

Αυτό θα γίνει, με δύο τρόπους. Όσον αφορά στον κανονισμό λειτουργίας, προφανέστατα, ο οποίος πρέπει να γίνει άμεσα, μετά την ισχύ του νομοθετήματος και δεύτερον, όσον αφορά την οργάνωση και λειτουργία, με τον κανονισμό λειτουργίας της Υπηρεσίας. Αυτά, κύριε Υπουργέ, θα πρέπει να γίνουν, μέσω της νέας ολομέλειας της Ελληνικής Ολυμπιακής Επιτροπής, αλλά προφανέστατα ξαναλέω, να προστατευθούν τα εργασιακά, μισθολογικά και ασφαλιστικά δικαιώματα των συναδέλφων, που θα θελήσουν οι ίδιοι να παραμείνουν στην Ελληνική Ολυμπιακή Επιτροπή.

Όσον αφορά στη δημόσια περιουσία οι εργαζόμενοι ζητάνε τη δική σας μέριμνα, ώστε αυτή να προστατευθεί. Τα εθνικά κληροδοτήματα, αυτά, τα οποία υπάρχουν και λειτουργούν, υπό τη σκέπη της Ελληνικής Ολυμπιακής Επιτροπής και όλη η υπόλοιπη δημόσια περιουσία, η οποία έχει αποκτηθεί, από την Ελληνική Ολυμπιακή Επιτροπή, να μη γίνει βορά ιδιωτικών συμφερόντων, παρά μόνο να παραμείνει στην περιουσία του ελληνικού λαού.

Αυτά τα δύο όσον αφορά την Ελληνική Ολυμπιακή Επιτροπή. Σας ενημερώνω, ότι ήδη έχουν γίνει οι διεργασίες και οι διαβουλεύσεις, ανάμεσα και στους εργαζόμενους και στην Ελληνική Ολυμπιακή Επιτροπή. Υπάρχει απόφαση της Επιτροπής, παρακαλώ να δεχθείτε το σχέδιο - όπως σας έχει κατατεθεί στο γραφείο σας- ώστε αυτά να γίνουν πράξη και ομαλά να γίνει η μετάβαση των εργαζομένων από το Νομικό Πρόσωπο στο Δημόσιο.

Δεύτερον, στο Ταμείο Αλληλοβοήθειας των εργαζομένων, πλέον είναι απόφαση της συντριπτικής πλειοψηφίας των εργαζομένων στο Υπουργείο Πολιτισμού, μετά από απόφαση συνεδρίου.

Πρώτον, ζητάμε την εκκαθάριση του Ταμείου Διαχείρισης. Δεν μας καλύπτει καμία νομοθεσία, από την προηγούμενη πολιτική ηγεσία, καθότι εμείς ποτέ δεν συνεννοηθήκαμε και δεν συνδράμαμε, με οποιονδήποτε τρόπο, σε αυτή. Εννοώ τη νομοθεσία του Μαρτίου του 2019 και την τελευταία Υπουργική Απόφαση, αυτή καθαυτή, της 5ης Ιουλίου του 2019. Συζητώντας με την πολιτική ηγεσία του Υπουργείου Πολιτισμού, διαμηνύσαμε και ξεκαθαρίσαμε, ότι εμείς δεν συμφωνούμε, πήρε ρητή απόφαση το συνέδριο της ομοσπονδίας και ζητάμε την εκκαθάρισή του, όμως παρόλα αυτά, θα ζητήσουμε την πλήρη προστασία των δικαιωμάτων των εργαζομένων ότι πρώτον, δεν θα κλείσει κανένας Παιδικός Σταθμός, μέχρι να τελειώσει η εκκαθάριση. Δεύτερον, να γίνει ομαλά η αποπληρωμή της περιόδου 2019 και να υπάρχει πρόβλεψη γι΄ αυτήν του 2020. Τρίτον, να υπάρχει επίδομα για όλους τους συναδέλφους, οι οποίοι δουλεύουν και στο Υπουργείο Πολιτισμού και στην Γενική Γραμματεία Αθλητισμού και στα Νομικά Πρόσωπα Δημοσίου Δικαίου, για το επίδομα τέκνων, όμως αυτό αναφέρεται, μέσα στη νομοθετική ρύθμιση. Τέταρτον, να μη χαθεί κανένα δικαίωμα για τους εργαζόμενους, όπως αυτό διαφαίνεται στον Κανονισμό λειτουργίας του Ταμείου Αλληλοβοήθειας και προφανέστατα, θα ζητήσουμε, ως εργαζόμενοι - γιατί υπάρχουν και δίκες ένθεν κακείθεν, ανάμεσα στους εργαζόμενους και στις προηγούμενες πολιτικές ηγεσίες, μέσω εισαγγελικής έρευνας - το πόρισμα της εκκαθάρισης να παραδοθεί και στους εργαζόμενους και τελευταίο, με απόφαση του συνεδρίου μας, θα υπάρχει νέος φορέας στο Ταμείο Αλληλοβοήθειας των εργαζομένων. Ήδη έχει εξουσιοδοτηθεί το νέο γενικό συμβούλιο γι' αυτό και θα υπάρχει πρόταση πολύ συγκεκριμένη, στην πολιτική ηγεσία του Υπουργείου Πολιτισμού και Αθλητισμού, καθώς και σε όλα τα Κόμματα της ελληνικής Βουλής. Ευχαριστώ πάρα πολύ και για το κάλεσμα και που μας ακούσατε.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Είναι εύκολο να μας τα καταθέσετε αυτά;

**ΙΩΑΝΝΗΣ ΠΑΠΑΓΕΩΡΓΟΠΟΥΛΟΣ (Πρόεδρος της Πανελλήνιας Ομοσπονδίας Εργαζομένων Υπουργείου Πολιτισμού και Αθλητισμού):** Ναι, φυσικά.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Βασίλειος Σεβαστής, Γενικός Γραμματέας του Συνδέσμου Αθλητικών Γυμναστικών Σωματείων.

**ΒΑΣΙΛΕΙΟΣ ΣΕΒΑΣΤΗΣ (Γενικός Γραμματέας του Συνδέσμου Αθλητικών Γυμναστικών Σωματείων - ΣΕΓΑΣ):** Ναι κύριε Πρόεδρε, ευχαριστώ για την πρόσκληση.

Κύριε Υπουργέ, κυρίες και κύριοι Βουλευτές, είμαι υποχρεωμένος από το ξεκίνημα, με αφορμή την τοποθέτηση του φίλου μου, του Νίκου του Κακλαμανάκη- και το εννοώ- να διαμαρτυρηθώ εντονότατα για τις γενικεύσεις και τις βαρύτατες κατηγορίες, τις οποίες περιέγραψε, πιθανόν, με βάση αυτά που γνωρίζει από το δικό του χώρο, συλλήβδην, για όλα τα στελέχη στον αθλητισμό.

Δυστυχώς, σε αυτά τα αχνάρια έχει κινηθεί και η αθλητική ηγεσία, ενόψει αυτού του νομοσχεδίου. Υπάρχουν δημοσιεύματα με δηλώσεις του κ. Υφυπουργού, προτού βγει στη διαβούλευση το νομοσχέδιο, όπου ο κ. Αυγενάκης μιλούσε για «φρέσκο αέρα στις ομοσπονδίες, ότι δεν είναι καλό το μάνατζμεντ σε μια ομοσπονδία και πρέπει να αλλάξει η διοίκησή της» - αναφερόταν συγκεκριμένα στο μπάσκετ - και μια σειρά από άλλες δηλώσεις ότι όλοι είμαστε «λαμόγια και καρεκλοκένταυροι». Αυτό ήταν για να «στρώσουμε» το περιβάλλον, προκειμένου να έρθει ένας νόμος, ο οποίος να θερίσει - θα ξυρίσει- συλλήβδην όλες τις ηγεσίες, αλλά και μεγάλα μέρη των σημερινών διοικητικών συμβουλίων, των ομοσπονδιών.

 Δεν το δεχόμαστε αυτό! Ο ρόλος της πολιτείας δεν είναι να γενικεύει και να απευθύνει μομφές και κατηγορίας, περί διαχείρισης κ.λπ. στις ομοσπονδίες. Ο ρόλος της πολιτείας είναι να ελέγχει όλους μας και να οδηγεί στον Εισαγγελέα αυτούς, που είναι επιλήσμονες.

Ο ομιλών, αέρα από την πορεία του στον αθλητισμό, τα τελευταία 50 και πλέον χρόνια, σαν αθλητής και από άλλες ιδιότητες, ήταν Πρόεδρος για 15 χρόνια και ίσως είναι ο μοναδικός Πρόεδρος, που παρέδωσε την προεδρία, με δική του πρωτοβουλία σε έναν εκλεκτό συνεργάτη, τον Κώστα Παναγόπουλο, που μαζί έχουμε φτιάξει, όχι μόνο μια Ομοσπονδία παράδειγμα, όχι μόνο μπορέσαμε, εν μέσω μνημονίων, να διατηρούμε θεσμούς στήριξης και χρηματοδότησης των αθλητών των σωματείων μας και όλου του οικοδομήματος, αλλά να δημιουργήσουμε και εθνικούς θεσμούς, κύριε Πρόεδρε, σαν τον Μαραθώνιο της Αθήνας και τις άλλες δρομικές δραστηριότητες, με αποτέλεσμα να προβάλουμε την Ελλάδα, σε όλο τον κόσμο, να αναδεικνύουμε τις αξίες, που απορρέουν από τα μηνύματα, που η Μάχη του Μαραθώνα και οι μαραθώνιες πορείες ειρήνης του Γρηγόρη Λαμπράκη μετέδωσαν, σε όλο τον κόσμο και να έχουμε, αυτή τη στιγμή, εδώ και αρκετά χρόνια, περισσότερα ίδια έσοδα από τις κρατικές επιχορηγήσεις.

Υπάρχει νόμος, αυτή τη στιγμή, που ψηφίστηκε, τον περασμένο Μάρτη, στον οποίο συμφωνήσαμε από δημοκρατική ευαισθησία, επειδή και ο προηγούμενος Υφυπουργός, που είχε φέρει τον ίδιο νόμο, με αναδρομικότητες, από την ίδια δημοκρατική ευαισθησία, απέσυρε τις αναδρομικότητες και εμείς το αποδεχτήκαμε, γιατί, πραγματικά, κάποια στιγμή πρέπει να εναρμονιστούμε και εμείς με τα διεθνώς ισχύοντα.

Δεν είναι το μοντέλο της Δ.Ο.Ε. για τις αθλητικές ομοσπονδίες. Το μοντέλο της Δ.Ο.Ε. μετά τα 70 χρόνια και όλα τα υπόλοιπα είναι για την Ελληνική Ολυμπιακή Επιτροπή. Η δική μας διεθνής Ομοσπονδία έχει θητείες, έχει καθιερώσει τη μη αναδρομικότητα, πρόσφατα, άλλαξε το καταστατικό στις θητείες και υπήρξε μεταβατική διάταξη, θα σας τα καταθέσω, που έδωσε, σε όσους είχαν συμπληρώσει τον Οκτώβριο τα προβλεπόμενα όρια, άλλες δύο θητείες και, σε καμία περίπτωση και σε κανένα επίπεδο, δεν έχει όρια θητειών.

Τελειώνω με το εξής: Το νομοσχέδιο επικαλείται δύο αρχές, την ασφάλεια δικαίου προκειμένου να δικαιολογήσει, εν πάση περιπτώσει, τις παρεμβάσεις, είναι εδώ, στην Αιτιολογική Έκθεση. Και εγώ ερωτώ: Είναι ασφάλεια δικαίου να έχουμε νόμο, χωρίς αναδρομικότητες, του περασμένου Μάρτη, και να έρχεται η επόμενη Κυβέρνηση, σε λίγους μήνες και να θεσμοθετεί άλλες θητείες, να βάζει το όριο ηλικίας, που, ειρήσθω εν παρόδω, δεν μπήκε στο αρχικό σχέδιο νόμου στη διαβούλευση, αλλά μάθαμε για τα 70 χρόνια από δηλώσεις του Υπουργού στον Τύπο, τα έχω εδώ, και έρχεται σήμερα για συζήτηση; Είναι ασφάλεια δικαίου να έρχεται ένα νομοθέτημα, το οποίο, με τις αναδρομικότητες, επαναλαμβάνω, ξυρίζει τις ηγεσίες, αλλά και τα μεγαλύτερα μέρη της σύνθεσης όλων των αθλητικών ομοσπονδιών;

Λέει και κάτι άλλο το νομοσχέδιο, για να δικαιολογήσει την αναστολή μια σειράς διατάξεων, όπως είναι το εκλογικό σύστημα κ.λπ. Λέει ότι για να επικρατήσει ηρεμία, ενόψει των Ολυμπιακών Αγώνων (ούτε 9 μήνες δεν έχουν μείνει) αναστέλλουμε τις διατάξεις, για να μην υπάρχει αναταραχή, με ποιο σύστημα θα πάνε οι ομοσπονδίες του χρόνου, μετά τους Ολυμπιακούς, σε εκλογές και την ίδια ώρα, φέρνει αυτές τις διατάξεις με την αναδρομικότητα και τα όρια ηλικίας και έχει αναστατώσει όλο τον ελληνικό αθλητισμό.

Εγώ, λοιπόν, σας λέω ότι η πρόταση είναι, εκφράστηκε και από την Ολυμπιακή Επιτροπή, τα όρια της συνταγματικότητας εξαντλούνται στο να φέρει η πολιτεία μια διάταξη, που να υποχρεώσει όλες τις εθνικές αθλητικές συνομοσπονδίες να προσαρμόσουν τα καταστατικά τους στα θέματα αυτά, με τα αντίστοιχα της δικής τους διεθνούς ομοσπονδίας. Αυτό είναι το σωστό και αυτό είναι το λογικό και αυτό εξαντλεί τα όρια, που προβλέπονται, από το Σύνταγμα. Υψηλή προστασία και έλεγχος για τα οικονομικά. Αυτό δεν είναι υψηλή προστασία, αυτό είναι ωμή παρέμβαση, στο εσωτερικό των αθλητικών οργανώσεων κι εμείς δε θα το δεχθούμε!

Αυτή τη στιγμή, έχω στα χέρια μου ψηφίσματα από το 99% των αθλητικών σωματείων ΣΕΓΑΣ, κοντά στα 240, από τις 16 ενώσεις και θα αγωνιστούμε μέχρι το τέλος, με ό,τι ένδικο μέσο υπάρχει στα ελληνικά και στα ευρωπαϊκά δικαστήρια, αν περάσει ο νόμος να τον ανατρέψουμε ή να μην τον εφαρμόσουμε. Σας ευχαριστώ.

Γ**ΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τον λόγο έχει ο κ. Κακλαμανάκης.

**ΝΙΚΟΣ ΚΑΚΛΑΜΑΝΑΚΗΣ:** Πρώτα απ' όλα, επί προσωπικού, σε ό,τι αφορά την υπεργενίκευση και την υπυραπλούστευση. Αυτή τη στιγμή, έχω μια εμπειρία 30 ετών, η οποία δεν μπορεί να αποτυπωθεί, μέσα σε δύο, τρία ή πέντε λεπτά ούτε καν δέκα. Στην εμπειρία αυτή, καταλαβαίνετε ότι έχω δει πράγματα, τα οποία, κυρίως, με έχουν οδηγήσει σε μια πάρα πολύ δύσκολη κατάσταση της ζωής μου, σήμερα. Με έχουν απειλήσει πάρα πολλές φορές, τόσο στις αρχές, όταν αποκλείστηκα, με αδιαφανείς διαδικασίες.

 Μέχρι πρόσφατα, από το ’99, την εποχή του κ. Φούρα, έπρεπε να κυκλοφορώ με μπράβους, για να κάνω προετοιμασία, μέχρι και πρόσφατα το ΄18, επειδή είπα κάποιες αλήθειες, πάλι με απείλησαν τόσο η Ομοσπονδία μου, νομικά, να με καταστρέψουν οικονομικά, όσο και σαν φυσική παρουσία, επειδή είδα πράγματα και κατέθεσα καταστάσεις. Βρίσκομαι αυτή τη στιγμή, ήδη, σε μια διαδικασία προανάκρισης, όπου σε μήνυση αθλήτριας βοηθώ να φανεί η αλήθεια. Τα πράγματα ένα παρά πολύ δύσκολα.

Δεν θεωρώ ότι όλες οι ομοσπονδίες είναι ίδιες, σε καμία περίπτωση, αλλά γνωρίζω πολύ καλά ότι όλοι κάθονται σε ένα τραπέζι, σε μια ολομέλεια. Ο καθένας ξέρει τι κάνει ο διπλανός του και αισθάνομαι ότι υπάρχει μια «ομερτά» χρόνων. Αυτό με θλίβει απεριόριστα.

Αυτή τη στιγμή, για παράδειγμα, το Καταστατικό της Ελληνικής Ολυμπιακής Επιτροπής, στο άρθρο του ΑΖ΄ και Η΄, λέει ότι μπορεί να γίνει ρυθμιστής, όχι απλά ισορροπιστής, προς την κατεύθυνση της κάθαρσης και της αλήθειας. Αυτό περίμενα να το δω, πάρα πολλά χρόνια. Δεν μπορεί εγώ, που δεν έχω τα μέσα να βρίσκομαι έξω και να γίνομαι ρυθμιστής. Εγώ είμαι ένας ισορροπιστής της θάλασσας, δεν θα έπρεπε να είμαι ρυθμιστής. Έχουν αντιστραφεί οι ρόλοι, αυτό είναι πάρα πολύ άδικο. Δεν μπορώ άλλο να απειλούμαι, θα πρέπει να δοθεί μια λύση στην κατεύθυνση της κάθαρσης και της αλήθειας. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Λοιπόν, να σας κάνω μια ανακοίνωση. Ο Συνήγορος του Πολίτη και ο βοηθός Συνήγορος του Πολίτη μας έχουν στείλει υπόμνημα και επιστολή. Δεν θα παρευρεθούν, ούτε, βέβαια, η βοηθός Συνήγορος του Πολίτη για την Ισότητα των Φύλων, η κυρία Καλλιόπη Λυκοβαρδή. Το υπόμνημα θα διανεμηθεί σε όλους τους Βουλευτές.

 Τον λόγο έχει, ο κ. Τσαγκρώνης.

**ΠΑΝΑΓΙΩΤΗΣ ΤΣΑΓΚΡΩΝΗΣ (Γενικός Γραμματέας της Ελληνικής Ομοσπονδίας Καλαθοσφαίρισης (ΕΟΚ):** Κυρίες και κύριοι, για μια ακόμη φορά, διενεργείται στοχοποίηση του αθλητικού κινήματος και των μελών του.

Με το σχέδιο νόμου, επιχειρείται η διατήρηση της άμεσης παρέμβασης της πολιτείας στη διοικητική υπόσταση των αθλητικών ομοσπονδιών, με τελικό στόχο τον περιορισμό του κατοχυρωμένου από τους διεθνείς και εθνικούς φορείς αυτοδιοίκητου των αιρετών ανωτάτων διοικητικών φορέων του αθλητικού κινήματος. Η παρέμβαση αυτή, επιχειρείται με τη διατήρηση της ρύθμισης, που τέθηκε με το ν. 4603 του ’19, περιορισμού των θητειών μελών των Δ.Σ., που κατέχουν εκτελεστική θέση και με την επιβαρυντική προσθήκη του αναδρομικού χαρακτήρα και του ορίου ηλικίας.

Ο περιορισμός, που εισάγει, ως προς το δικαίωμα του εκλέγεσθαι, σε μέλη του προεδρείου των αθλητικών ομοσπονδιών, είναι αντισυνταγματικός, αλλά και ιδιαίτερα προβληματικός. Προσβάλλει δε τη διεθνώς αναγνωρισμένη και κατοχυρωμένη ανεξαρτησία του ανώτατου διοικητικού φορέα των αθλημάτων, όπως αυτή προσδιορίζεται από την ολυμπιακή χάρτα της Δ.Ο.Ε.. Είναι αντισυνταγματικός, επειδή καταργεί και μάλιστα, με αναδρομική ισχύ, το ατομικό δικαίωμα κάθε πολίτη να εκλέγεται, σε δημόσιες αιρετές διοικητικές θέσεις, άρθρο 5, παράγραφος 1 και 12, 55, παράγραφος 1, και 78, παράγραφος 2 του Συντάγματος και του άρθρου 79, του Αστικού Κώδικα.

Είναι καινοφανές να τίθενται περιορισμοί στην εκλογή των ανθρώπων των ελληνικών αθλητικών ομοσπονδιών, όπως θητείες, αριθμούς θητειών, όρια ηλικίας, όταν η ελληνική πολιτεία, για καμία άλλη κατηγορία εκλεγμένων Ελλήνων πολιτών, για οποιαδήποτε ιδιότητα, δεν έχει θεσπίσει και προσπαθεί μόνο να το κάνει για τους εκλεγμένους στον αθλητισμό.

Το Σ.τ.Ε. κρίνει, κατά συρροή, αντισυνταγματικούς τέτοιους περιορισμούς. Πρόσφατα δε έκανε δεκτό, ως συνταγματικό το όριο ηλικίας για τους μουφτήδες, με το σκεπτικό ότι οι μουφτήδες τυγχάνουν δημόσιοι υπάλληλοι, που μισθοδοτούνται, από το ελληνικό κράτος και κατά συνέπεια, το ελληνικό κράτος μπορεί να τους θέτει ηλικιακά όρια. Μήπως και οι παράγοντες των ελληνικών αθλητικών ομοσπονδιών είναι δημόσιοι υπάλληλοι και μισθοδοτούνται από το κράτος; Φυσικά, όχι !

Είναι επικίνδυνος και ο προβληματισμός για το άθλημα, επειδή καταλήγει στη στέρηση των υπηρεσιών παραγόντων, καταξιωμένων για την προσφορά τους, των οποίων η προσφορά των υπηρεσιών έχει αναγνωριστεί και τιμηθεί, από την ελεύθερη βούληση του εκλογικού σώματος της αθλητικής ομοσπονδίας, την οποία, όμως, με αυτή την παρεμβατική ρύθμιση, η πολιτεία ανεύθυνα αποδοκιμάζει. Ελπίζω και εύχομαι η κυβέρνηση του Κυριάκου Μητσοτάκη ότι δεν θα προβεί σε ψήφιση αντισυνταγματικών ρυθμίσεων, με το ενδεχόμενο και τον κίνδυνο αποκλεισμού των εθνικών μας ομάδων από τις διεθνείς διοργανώσεις. Σας ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει η κυρία Ιωάννα Καρυοφύλλη, Γραμματέας της Ελληνικής Παραολυμπιακής Επιτροπής.

**ΙΩΑΝΝΑ ΚΑΡΙΟΦΥΛΛΗ (Γραμματέας της Ελληνικής Παραολυμπιακής Επιτροπής):** Κύριε Πρόεδρε, καταρχάς θα ήθελα να σας ευχαριστήσω για τη δυνατότητα, που μας δώσατε να συμμετέχουμε σε αυτήν τη συνεδρίαση της Επιτροπής.

Κύριε Υφυπουργέ, κύριε Πρόεδρε, θα ήθελα να σας αναφέρω μερικά πράγματα, σχετικά που αφορούν το Παραολυμπιακό κίνημα, στην Ελλάδα.

Να ξεκινήσω από τα θετικά. Το 7ο άρθρο μας βρίσκει θετικούς, δεδομένου ότι διορθώνονται κάποιες διατάξεις, που, πραγματικά, θα δημιουργούσαν μεγάλο πρόβλημα στον Παραολυμπιακό αθλητισμό, λόγω της εκλογής των διοικήσεων των σωματείων και της ποσόστωσης. Επίσης, βεβαίως, συμφωνούμε με το άρθρο 12, όσον αφορά τους Ολυμπιονίκες και τους Παραολυμπιονίκες.

Το γεγονός, λοιπόν, ότι συμφωνούμε, με το άρθρο 7, έρχεται να καταδείξει την ένστασή μας, σχετικά με το άρθρο 8 και ειδικότερα, βεβαίως, τις θητείες και την ηλικία. Συμφωνούμε με τις τοποθετήσεις των άλλων ομοσπονδιών, σε αυτόν το τομέα και κυρίως, με την τοποθέτηση του Προέδρου της Ολυμπιακής Επιτροπής.

Θα ήθελα, όμως, να σας αναφέρω μερικά γεγονότα, επάνω στον Παραολυμπιακό αθλητισμό, που ίσως δεν τα γνωρίζετε. Η Ελληνική Παραολυμπιακή Επιτροπή, αυτή τη στιγμή, έχει σαν μέλη της την Ελληνική Αθλητική Ομοσπονδία Ατόμων με Αναπηρία και την Ομοσπονδία Μπάσκετ καλαθορσφαιριστών με αμαξίδιο. Η Ελληνική Αθλητική Ομοσπονδία, αυτή τη στιγμή, λειτουργεί 18 με 21 Παραολυμπιακά αθλήματα. Αυτό, λοιπόν, καταδεικνύει τη μη δυνατότητα του χώρου να διοικηθεί από περισσότερους ανθρώπους.

 Η Ομοσπονδία ιδρύθηκε, το 2003, γιατί προηγούμενα υπήρχαν πέντε ομοσπονδίες ανά αναπηρία, αλλά επειδή πραγματικά είχαμε πάρα πολύ μεγάλο πρόβλημα, οδηγηθήκαμε μαζί με την πολιτεία στο να δημιουργηθεί μία και μοναδική ομοσπονδία για τον Παραολυμπιακό αθλητισμό. Μιλάω, πάντα, για τους Παραολυμπιακούς Αγώνες.

Στη συνέχεια, θα ήθελα να τονίσω ότι γι΄ αυτόν το χώρο έχουν κοπιάσει ορισμένοι άνθρωποι, με και χωρίς αναπηρία, εδώ και μερικά χρόνια. Φτάσαμε στην ευχάριστη θέση να κατέχουμε την 24η θέση, παγκοσμίως, ανάμεσα σε 200 χώρες και σε αυτό συνέβαλε πάρα πολύ ο σημερινός Πρόεδρος της Παραολυμπιακής Επιτροπής, ο κ. Φουντουλάκης.

Θεωρούμε, λοιπόν, το γεγονός της μη δυνατότητας να συμμετέχουμε ξανά, ως μέλη στην Παραολυμπιακή Επιτροπή και στην Ομοσπονδία και θέλω να επισημάνω ότι ειδικά στην Παραολυμπιακή Επιτροπή, με τον τελευταίο νόμο, ήταν μόνο 5 μέλη εκλεγμένα, όλα τα υπόλοιπα ήταν με τοποθέτηση από την πολιτεία, γεγονός που πάλι περιόριζε τις δυνατότητες εκλογής. Θέλουμε, λοιπόν, να ζητήσουμε να μας εξαιρέσετε από αυτή τη διάταξη. Να μας δώσετε τη δυνατότητα να κινηθούμε, διαφορετικά, να μας δώσετε χρόνο και αν αυτό δεν είναι εφικτό, κύριε Υφυπουργέ, έστω να μας δώσετε δύο θητείες, για να μπορέσουμε να προσαρμοστούμε. Γιατί είναι πάρα πολύ δύσκολο για τον Παραολυμπιακό αθλητισμό και το χώρο μας στην εξεύρεση στελεχών. Σας ευχαριστώ πολύ.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Παπαδόπουλος Μιχαήλ, Δούνια Παναγιώτα (Νόνη), Καλλιάνος Ιωάννης, Κοντογεώργος Κωνσταντίνος, Κωτσός Γεώργιος, Λοβέρδος Ιωάννης – Μιχαήλ (Γιάννης), Μακρή Ζωή, Μονογυιού Αικατερίνη, Μπαραλιάκος Ξενοφών, Μπαρτζώκας Αναστάσιος, Μπλούχος Κωνσταντίνος, Παπακώστα – Παλιούρα Αικατερίνη, Σκόνδρα Ασημίνα, Στύλιος Γεώργιος, Ταραντίλης Χρήστος, Φωτήλας Ιάσων, Χειμάρας Θεμιστοκλής (Θέμης), Βαγενά – Κηλαηδόνη Άννα, Βασιλικός Βασίλειος, Βερναρδάκης Χριστόφορος, Γκαρά Αναστασία (Νατάσα), Μάρκου Κωνσταντίνος, Μπουρνούς Ιωάννης, Ξενογιαννακοπούλου Μαρία – Ελίζα (Μαριλίζα), Σκουρολιάκος Παναγιώτης (Πάνος), Σκούφα Ελισσάβετ, Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Συντυχάκης Εμμανουήλ, Ασημακοπούλου Σοφία – Χάϊδω, Χήτας Κωνσταντίνος, Γεωργιάδης Κλέων και Σακοράφα Σοφία.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Σιάχος, Γραμματέας της Εθνικής Ολυμπιακής Ομοσπονδίας Ατόμων με Αναπηρία.

**ΚΩΝΣΤΑΝΤΙΝΟΣ ΣΙΑΧΟΣ (Γραμματέας της Εθνικής Ολυμπιακής Ομοσπονδίας Ατόμων με Αναπηρίες):** Θέλω και εγώ να αναφερθώ στην ιδιαιτερότητα του χώρου. Δυστυχώς, ο χώρος έχει αρχίσει να οργανώνεται, από το 2003. Είναι πολύ μικρή η περίοδος οργάνωσης. Θα πρέπει να αναφερθώ στην ιδιαιτερότητα των αθλητών, που συμμετέχουν σε εμάς. Είναι αθλητές, που ξεκινάνε, μετά από ένα ατύχημα την αθλητική τους καριέρα, μπορεί να είναι, ήδη, 30 ετών, δηλαδή και βασικός στόχος και της Ομοσπονδίας δεν είναι τόσο η διάκριση όσο η συμμετοχή. Πράγμα που μας κάνει να ενθαρρύνουμε τους αθλητές να συνεχίσουν την αγωνιστική τους δράση όσο μπορούν, ανεξαρτήτως ηλικίας. Αυτό, βεβαίως, είναι και τροχοπέδη στο να έχεις έμπειρα στελέχη, που να μπορούν να διοικήσουν. Γι’ αυτό το λόγο και ο νομοθέτης έχει εξαιρέσει τα αθλητικά σωματεία ΑμεΑ. Είναι τα μοναδικά σωματεία, που μπορεί να είναι αθλητής και μέλος διοικητικού συμβουλίου, γιατί όλα τα αθλητικά σωματεία, στο χώρο μας, διοικούνται από τους ίδιους τους αθλητές.

Μια άλλη ιδιαιτερότητα είναι ότι, για να σταματήσει την καριέρα του ένας αθλητής, μπορεί και να είναι μετά τα 50, 55 έτη. Το επιθυμούμε και το επιδιώκουμε αυτό. Γιατί είναι σημαντικό για την ίδια την υγεία και την κοινωνικότητα του ατόμου. Εγώ προσωπικά, ως αθλητής, σταμάτησα το 2012, αναγκαστικά, μετά από παρότρυνση πολλών, για να μπορέσω να βοηθήσω στο διοικητικό συμβούλιο, ενώ θα μπορούσα να ασχοληθώ για άλλα 10 αθλητικά χρόνια, γιατί δεν υπήρχαν έμπειρα στελέχη.

Ένα χαρακτηριστικό, στις τελευταίες εκλογές της Ομοσπονδίας για 13 θέσεις του διοικητικού συμβουλίου, υποψήφιοι ήταν πάντα 16 - 17 άτομα. Καταλαβαίνετε ότι για 13 θέσεις, εάν έχεις 17 ή 18 υποψήφιους, δεν υπάρχει και πολύ ενδιαφέρον.

Το βασικό μας πρόβλημα είναι αυτό και γι’ αυτό ζητάμε να υπάρχει μια ειδική ρύθμιση για εμάς, όπως υπάρχει και στα διοικητικά συμβούλια αθλητικών σωματείων. Γιατί, αν ισχύσει και ειδικά με τα εκτελεστικά μέλη, αυτή τη στιγμή, στην Ομοσπονδία από τα 13άτομα, που είναι διοικητικό, τα 9 δεν μπορούν να είναι μέλη εκτελεστικής επιτροπής. Ευχαριστούμε πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Θα θυμίσω λίγο τη διαδικασία. Θα δώσω τον λόγο στους Εισηγητές των Κομμάτων, εάν θέλουν να κάνουν ερωτήσεις στους φορείς ή να τοποθετηθούν και μετά οι φορείς θα μας απαντήσουν, στη δευτερολογία τους, στις ερωτήσεις, οι οποίες θα τεθούν.

Το λόγο έχει ο κ. Καλλιάνος.

**ΙΩΑΝΝΗΣ ΚΑΛΛΙΑΝΟΣ (Εισηγητής της Πλειοψηφίας):** Ευχαριστώ, πολύ κύριε Πρόεδρε. Μία ερώτηση θα ήθελα να κάνω στον εκπρόσωπο της Πανελλήνιας Ομοσπονδίας Εργαζομένων του Υπουργείου Πολιτισμού. Κύριε Παπαγεωργόπουλε, θα ήθελα να μου πείτε για το άρθρο 19, το οποίο σας αφορά, μιας και είστε υπάλληλος του Υπουργείου Πολιτισμού, εάν είναι στη σωστή κατεύθυνση. Σας ρωτώ, ως Ομοσπονδία.

Δεύτερον, είπατε, προηγουμένως, ότι η νομοθέτηση του Μαρτίου ήταν ανεπαρκής. Αφορά στην εκκαθάριση του Ταμείου που αναφέρθηκε προηγουμένως.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ο κύριος Φίλης έχει το λόγο, για μια παρέμβαση.

**ΝΙΚΟΛΑΟΣ ΦΙΛΗΣ:** Ευχαριστώ πολύ, κύριε Πρόεδρε. Έρχομαι από την ΑΣΟΕΕ, όπου μαζί με την κυρία Τζούφη και την κυρία Φωτίου, πήγαμε, μόλις πληροφορηθήκαμε τα της αστυνομικής επέμβασης στο χώρο του πανεπιστημιακού ασύλου. Θέλω να σας μεταφέρω τις εικόνες, που δημιουργούν, κατά τη γνώμη μου, ντροπή για τη λειτουργία της δημοκρατίας μας. Εικόνες αστυνομικής βίας, με επιλογή της Κυβέρνησης, βεβαίως, που δείχνει ότι έχει γίνει επιλογή έντασης, με αφορμή τα ζητήματα του πανεπιστημιακού ασύλου, εκ μέρους της Κυβέρνησης.

Υπήρξε η αψυχολόγητη απόφαση των αρχών της ΑΣΟΕΕ να κλείσει το Πανεπιστήμιο. Τα πανεπιστήμια πρέπει να είναι ανοικτά και όχι κλειστά, να λειτουργούν με τους φοιτητές και τους πανεπιστημιακούς και όχι να κλείνονται και να πολιορκούνται από τις αστυνομικές δυνάμεις.

Θα ήθελα, επίσης να σας πω ότι το πανεπιστημιακό άσυλο δεν προφυλάσσεται, με δακρυγόνα και με ΜΑΤ. Τα μαθήματα και η ευρυθμία η εκπαιδευτική δεν είναι δυνατόν να υπάρξουν, σε τέτοιες συνθήκες πολεμικής, εκ μέρους των αρχών ασφαλείας.

Επαναλαμβάνω, η ευθύνη είναι της Κυβέρνησης. Επέλεξε, λίγες μέρες πριν το Πολυτεχνείο, να δημιουργήσει μία ένταση, να δημιουργήσει μία κατάσταση, που δεν ξέρουμε πού θα καταλήξει. Είμαστε βαθιά ανήσυχοι. Το Πανεπιστήμιο ανήκει στους φοιτητές και στους πανεπιστημιακούς, που δουλεύουν εκεί, δεν χρειάζεται τέτοιου είδους παρεμβάσεις ούτε από την Αστυνομία ούτε από άλλες καταστάσεις.

Θα ήθελα να τονίσω ότι με τα όσα ζούμε σήμερα - μετά από πάρα πολλά χρόνια τα ζούμε, δυστυχώς - βλέπουμε ότι τα τέσσερα χρόνια εύρυθμης και κανονικής λειτουργίας στην εκπαίδευση, δημοκρατικού κλίματος στην εκπαίδευση, έχουν φτάσει στο τέλος τους. Θα μας βρείτε απέναντι, σε αυτό το όργιο αυταρχισμού, που μεθοδεύει η Κυβέρνηση. Είναι ντροπή.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ωραία. Το λόγο έχει ο Εισηγητής του ΣΥΡΙΖΑ, ο κύριος Μπουρνούς.

**ΙΩΑΝΝΗΣ ΜΠΟΥΡΝΟΥΣ (Εισηγητής της Μειοψηφίας):** Κύριε Πρόεδρε, ευχαριστώ. Μόνο μια ερώτηση έχω προς τον κύριο Αθλητικό Εισαγγελέα, τον κ. Σιμιτζόγλου. Θα ήθελα το σχόλιο σας για ένα απόσπασμα του υπομνήματος, που μας έστειλε η Αρχή Προστασίας Δεδομένων Προσωπικού Χαρακτήρα και αφορά την παράγραφο 15 του άρθρου 3 και λέει «στην περίπτωση, όμως, της προστιθέμενης παραγράφου 15…», εννοεί στο άρθρο 3, «…η καταγραφή από ιδιώτες δεδομένων προσωπικού χαρακτήρα, εν αγνοία των φιλάθλων υποκειμένων δεδομένων, προσιδιάζει σε ειδική ανακριτική πράξη, μη προβλεπόμενη από το νόμο και δη σε αντίθεση προς τις διατάξεις του άρθρου 254 του Κώδικα Ποινικής Δικονομίας και ιδίως, κατά παράκαμψη των εγγυήσεων και διαδικασιών του ίδιου άρθρου, ώστε βάσιμα να υποστηρίζεται ότι με τον τρόπο αυτό οι ιδιώτες διενεργούν ειδικές ανακριτικές πράξεις, τις οποίες απαγορεύεται οι αρμόδιες δημόσιες αρχές να διενεργήσουν και έτσι όταν το σχετικό υλικό φτάνει στα χέρια των αρμόδιων δημόσιων αρχών, έχουν εκ πλαγίου παραβιαστεί διατάξεις περί διενέργειας ειδικών ανακριτικών πράξεων». Παραθέτει και μία υπόθεση, μία γνωμοδότηση, περί μοντέλων επιτήρησης του κράτους ασφαλείας και δίκαιη ποινική δίκη. Κάνω αυτή την ερώτηση και ζητώ το σχόλιό σας, γιατί είναι ένα από τα θέματα, που, στην πρώτη ανάγνωση του νομοσχεδίου, τουλάχιστον, από την πλευρά μας, εκθέσαμε τον προβληματισμό μας γι΄ αυτό το κομμάτι και ειδικά για έναν κίνδυνο υπερδιασταλτικής εφαρμογής αυτών, που περιλαμβάνει το νομοσχέδιο για τη συλλογή δεδομένων. Ευχαριστώ πάρα πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Και εμείς ευχαριστούμε, κύριε Μπουρνούς.

Το λόγο έχει ο κ. Κωνσταντόπουλος.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του Κινήματος Αλλαγής):** Ευχαριστώ, κύριε Πρόεδρε. Θα ήθελα να απευθυνθώ πρώτα από όλα προς τους προέδρους όλων των ομοσπονδιών και να τους πω, γιατί με λύπη μου πραγματικά διαπιστώνω ότι δεν υπάρχει ανανέωση και να τους ρωτήσω πώς είναι δυνατόν να μην υπάρχει, όλα αυτά τα χρόνια, εθιμικά, η άποψη η δικιά τους, ώστε να προταχθεί η ανανέωση της ομοσπονδίας τους; Πού οφείλεται και θα ήθελα να ρωτήσω, δεν υπάρχει άλλο ενδιαφέρον ή συμβαίνει κάτι άλλο;

Ως προς την ανανέωση έχω να πω ότι η ανανέωση είναι διττής σημασίας, γεγονός. Το παλιό, χωρίς το καινούργιο πεθαίνει, το καινούργιο, χωρίς το παλιό, είναι πολιτικά άγουρο. Όμως, ως προς τις ομοσπονδίες, πρέπει να ξεκαθαρίσουμε ότι πρέπει να λειτουργήσουν άμεσα από τούδε και στο εξής.

Τώρα, θα ήθελα να απευθυνθώ ερώτηση στον κύριο Τσιχτή της ΔΕΑΒ. Γιατί πιστεύετε ότι μέχρι, σήμερα, δεν λειτούργησε αποτελεσματικά το πλαίσιο για την αντιμετώπιση της αθλητικής βίας; Δηλαδή, είναι τελικά απλά ένα θέμα ενός καλύτερου πλαισίου ή υπάρχουν προβλήματα, ως προς την εφαρμογή του;

Στη Super League, στον κ. Λυσάνδρου: Μέχρι σήμερα οι ΠΑΕ λάμβαναν μέτρα για να διασφαλιστεί ότι τηρείται το ονομαστικό εισιτήριο. Ποιο είναι το αποτέλεσμα;

Θα ήθελα εδώ να αναφερθώ σε εσάς. Τι γνώμη έχετε για το Μητρώο μελών και την ταυτότητα μέλους και κατά πόσο είναι εφικτό να μπαίνουν στο γήπεδο οι φίλαθλοι, με την ταυτότητα μέλους; Ποια η γνώμη σας;

 Μια ερώτηση για την Ομοσπονδία του Μηχανοκίνητου Αθλητισμού. Τι απαντάτε στις καταγγελίες για κίνδυνο χειραγώγησης των αγώνων, αν καταργηθεί το κόλλημα, ανάμεσα στην ιδιότητα του διαιτητή και του μέλους του ΔΣ των Σωματείων; Εδώ θα ήθελα να ρωτήσω πώς θα διασφαλιστεί ότι οι διαιτητές, που ανήκουν σε ένα Σωματείο, θα κρίνουν αντικειμενικά τους αθλητές ανταγωνιστικών Σωματείων; Θέλω να μας δώσετε τα φώτα σας, μιας και ασχολείστε με το μηχανοκίνητο αθλητισμό και τι ισχύεις σε άλλες χώρες. Επίσης, εδώ θα ήθελα να πω το εξής. Είπατε ότι η διάταξη για το μηχανοκίνητο αθλητισμό, ουσιαστικά, δεν αφορά άτομα, που επιτελούν διαιτητικό έργο. Τότε, γιατί αναφέρεστε γενικά σε διαιτητές; Ποιος ο λόγος και όχι σε συγκεκριμένες ιδιότητες, που δεν επιτελούν διαιτητικό έργο;

Τέλος, στην Ελληνική Ολυμπιακή Επιτροπή. Είπατε ότι θα καταθέσετε πρόταση για το άρθρο 14. Το αναμένουμε. Εδώ θα προβλεφθεί μετάταξη σε οργανικές ή προσωποπαγείς θέσεις για τους εργαζομένους ή όχι;

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κύριος Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):** Το ερώτημα θα το απευθύνω προς τους εκπροσώπους της ΟΜΑΕ. Αφορά το άρθρο 5, δηλαδή, την κατάργηση του ασυμβίβαστου. Η κατάργηση του ασυμβίβαστου, κύριε Πρόεδρε, ουσιαστικά, λέει ότι μπορεί να διαιτητεύει κάποιος, που είναι μέλος του Δ.Σ. της Ομοσπονδίας ή του Δ.Σ. του Σωματείου. Βέβαια, ο κύριος Μεσημέρης ανέφερε κάποια στοιχεία, που δεν ξέρω κατά πόσο ισχύουν. Δηλαδή, ανέφερε ότι είναι 172 Σωματεία. Δεν ξέρω, αν η ΟΜΑΕ έχει 172 Σωματεία, εγώ γνωρίζω ότι έχει 41. Το λέω αυτό, γιατί ο αριθμός 172 συμπεριλαμβάνει, εκτός από τα Σωματεία της ΟΜΑΕ και της ΑΜΟΤΟΕ. Άρα, ήθελα μια διευκρίνιση. Δεν μπορείτε να λέτε για 920 στελέχη αναγνωρισμένα, διαιτητές, συν 504 κριτές γεγονότων ασφαλείας. Άρα, δεν ισχύουν αυτά τα στοιχεία, για 920 στελέχη αναγνωρισμένα. Τα 920 αναγνωρισμένα στελέχη είναι και της ΟΜΑΕ και της ΑΜΟΤΟΕ ή είναι μόνο της ΟΜΑΕ; Υπάρχει κίνδυνος συσκότισης της πραγματικότητας. Τουλάχιστον, εγώ από όσο γνωρίζω, δεν ισχύουν αυτά.

Επί της ουσίας, για την κατάργηση του ασυμβίβαστου. Από τη στιγμή που καταργείται το ασυμβίβαστο, μπορεί να διορίζεται διαιτητής, με βάση την τροποποιημένη διάταξη, κάποιος από το Σωματείο και να διαιτητεύει τον αθλητή. Σε ποιο άθλημα συμβαίνει αυτό; Υπάρχει κάποιο άλλο αντίστοιχο παράδειγμα, που μπορεί να μας φέρουν οι εκπρόσωποι της ΟΜΑΕ; Σε ποιόν αγώνα έχει γίνει αυτό το πράγμα; Υπάρχει διεθνής εμπειρία, γύρω από αυτό το ζήτημα, διότι, στις άλλες χώρες, υπάρχουν τα κλαμπ, που είναι ιδιωτικά, δεν είναι Σωματεία. Έχουν μια εντελώς διαφορετική λειτουργία, αλλά και εκεί υπάρχει το ασυμβίβαστο, άσχετα, αν σε κάποιες περιπτώσεις, έχουν κάνει την εξαίρεση.

Άρα, λοιπόν εδώ, όλη αυτή η εξέλιξη, με την κατάργηση του ασυμβίβαστου, κατά τη γνώμη σας δεν θα οδηγήσει σε αλλοίωση του αποτελέσματος; Πώς, για παράδειγμα, οι εκπρόσωποι της ΟΜΑΕ δέχονται μια τέτοιου είδους εξέλιξη;

Δεύτερον, οι πειθαρχικές επιτροπές, το Εθνικό Δικαστήριο Εφέσεων, που υπάρχει στην ΟΜΑΕ, δεν εκλέγονται, αλλά διορίζονται. Εκλέγονται, όμως, σε άλλες. Στη συγκεκριμένη Ομοσπονδία διορίζονται, όπως προβλέπει το Καταστατικό στο άρθρο 16, στην παράγραφο 6. Άρα, τι ανεξάρτητες επιτροπές είναι αυτές; Θέτω, λοιπόν, το ερώτημα, αν αυτό είναι θεμιτό. Στην πραγματικότητα – ας με διορθώσουν – κατά τη γνώμη, μας είναι de facto έλεγχος του αθλήματος. Μιας και μιλάμε για τα ζητήματα της χειραγώγησης των αγώνων, δηλαδή την έγκριση της σύμβασης της Ευρωπαϊκής Επιτροπής, εδώ μιλάμε για καραμπινάτη χειραγώγηση των αγώνων. Δηλαδή, στην πραγματικότητα, ο ελέγχων γίνεται και ελεγχόμενος. Δηλαδή, εσείς, κύριοι της διοίκησης, θα διοικείτε από τη θέση των μελών του Δ.Σ. της Ομοσπονδίας και θα ελέγχετε ταυτόχρονα τους αγώνες;

Τρίτον, μας λέτε ότι δεν επαρκούν οι διαιτητές και οι κριτές για τη διεξαγωγή των αγώνων. Σε σχέση με τους κριτές γεγονότων ασφαλείας, είναι το ίδιο πράγμα κριτής και κριτής γεγονότων ασφαλείας; Διότι, με βάση την εγκύκλιο 4/2019, για τις προϋποθέσεις, που δίνουν στις ταυτότητες, μιλάει για κριτή. Δεν μιλάει για κριτή γεγονότων ασφαλείας. Είναι δύο διαφορετικά πράγματα. Ας μας το εξηγήσουν καλύτερα, για να καταλάβουμε.

Εδώ, έχω τον διοικητικό απολογισμό του 2018 της ΟΜΑΕ, που αναφέρεται στο σημείο γ΄ ότι υπάρχουν 1.688 στελέχη πιστοποιημένα από την ΟΜΑΕ και από τα σωματεία και έχουν εκδώσει ταυτότητες. Μάλιστα, υπάρχει και συνολικά όλος ο ονομαστικός κατάλογος. Επομένως, δεν ισχύουν τα 920 στελέχη, που λέει, αναγνωρισμένα. Εδώ μιλάει για 1.688 στελέχη πιστοποιημένα, άρα πώς μας λέτε ότι δεν επαρκούν; Εκτός αν εννοείτε το θέμα του Ράλι Ακρόπολις, αλλά και στο Ράλι Ακρόπολις, πόσοι διαιτητές μπορούν να αξιοποιηθούν; Έχω εδώ τον κατάλογο του 2018 και δεν είναι πάνω από 20 οι διαιτητές, που διαιτητεύουν στο Ράλι Ακρόπολις. Άρα, λοιπόν, το Ράλι Ακρόπολις θα μπορούσε να διεξαχθεί, δηλαδή έχει το προσωπικό.

Ποιοι είναι, όμως, οι λόγοι που δεν γίνεται το Ράλι Ακρόπολις; Έχει ένα ενδιαφέρον να ακούσουμε την άποψη της Ομοσπονδίας, πάνω σε αυτό το ζήτημα. Εμείς έχουμε άποψη και θα την πούμε στην τοποθέτησή μας. Ο κ. Ηλιόπουλος σωστά έθεσε το ζήτημα του συγκεκριμένου μηχανοκίνητου συνδέσμου, δηλαδή, θα συμφωνήσουμε σε αρκετά από αυτά, τα οποία είπε. Ένα ερώτημα, όμως, προς τον ίδιο είναι, γιατί εξαιρεί από το ασυμβίβαστο τους κριτές και τους αλυτάρχες; Είναι ένα ερώτημα και το θέτουμε, για να μας δώσει μια συγκεκριμένη απάντηση.

Τέλος, προς τον κ. Υπουργό, έχουν σταλεί τώρα επιστολές, καταγγελίες προς την Εισαγγελία Πρωτοδικών, τη Γενική Γραμματεία Αθλητισμού, πάρα πολλές. Προσωπικά, έχω χάσει το λογαριασμό από τις καταγγελίες και τις επιστολές και, μάλιστα, τελευταία 100 υπογραφές, που έχουν σταλεί, προς πάσα κατεύθυνση, προς όλους τους αρμόδιους. Υποθέτω ότι τα έχει υπόψη του ο κ. Υπουργός και θα θέλαμε την άποψή του, γύρω από αυτές τις καταγγελίες και τις επιστολές.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Το λόγο έχει ο κύριος Χήτας.

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της ΕΛΛΗΝΙΚΗΣ ΛΥΣΗΣ - ΚΥΡΙΑΚΟΣ ΒΕΛΟΠΟΥΛΟΣ)**: Απευθύνομαι προς τη ΔΕΑΒ, προς την Υποδιεύθυνση Αστυνομικής Βίας της SUPERLEAGUE και τον κ. Λυσάνδρου, τη FOOTBALL LEAGUE, τη SUPER LEAGUE 2, τον ΠΣΑΤ, τον κ. Θεοδωρακόπουλο, το συνάδελφό μου δημοσιογράφο. Μιας και μιλάμε για τη βία, το ερώτημα είναι σχεδόν κοινό προς όλους σας. Ήθελα να ρωτήσω τη ΔΕΑΒ, τι την κάνει να πιστεύει ότι κάτι θα αλλάξει στο κομμάτι της βίας, με αυτό το νομοσχέδιο ή με αυτές τις οδηγίες, που πλέον ενσωματώνονται, στον ελληνικό νόμο; Γιατί βλέπετε τι είπε πριν από λίγο ο κ. Φίλης και άλλοι συνάδελφοι και βλέπετε τι γίνεται στην ΑΣΟΕΕ.

Θεωρώ ότι η βία δεν έχει διαφορετικά πρόσωπα, δηλαδή αθλητική βία ή βία στα πανεπιστήμια ή βία στα Εξάρχεια. Είναι ένα πράγμα, το οποίο θεωρώ ότι μπορεί η Ελληνική Πολιτεία και η Ελληνική Αστυνομία να το αντιμετωπίσει, αλλά, προφανώς, είναι θέμα βούλησης και τίποτε παραπάνω. Δεν είναι θέμα νομοθεσίας, γι΄ αυτό και απευθύνω το ερώτημα σε εσάς. Τι διαφορετικό προσφέρει αυτό το νομοσχέδιο, αυτές οι καινούριες διατάξεις, που σας κάνουν να πιστεύετε ότι μπορεί να λύσουμε το θέμα της βίας, που μακάρι να το λύσουμε;

 Κύριε Λυσσάνδρου, ως Super League, θέλω να ρωτήσω και επειδή εκπροσωπείτε, αυτή τη στιγμή, τις ποδοσφαιρικές ανώνυμες εταιρείες, δεν άκουσα να πείτε τίποτα – βέβαια, είχατε μόνο τρία λεπτά στη διάθεσή σας – για τις ευθύνες των ΠΑΕ. Και όχι μόνο στο πόσο πυροδοτείτε το κλίμα οι μεγαλομέτοχοι, αλλά στο ότι γνωρίζετε, γιατί δεν μπορώ να φανταστώ ότι οι ΠΑΕ δεν γνωρίζουν ποια είναι τα ταραχοποιά στοιχεία, ποιοι είναι οι χούλιγκανς, πού μένουν, πώς παίρνουν τα εισιτήρια, πόσους εκτρέφετε εσείς, όχι εσείς προσωπικά και πώς οι ΠΑΕ έχουν έναν ολόκληρο στρατό, που είναι οι οπαδοί και οι σύνδεσμοι, είτε για λόγους του μεγαλομετόχου - γιατί μπορεί κάποιος να είναι πρόεδρος, μπορεί να είναι δήμαρχος, μπορεί να είναι και νομάρχης, μπορεί να είναι οτιδήποτε – και να έχει στρατό, για να έχει ο ίδιος μια δυναμική.

 Δεν σας άκουσα, κ. Θεοδωρακόπουλε, απευθύνομαι στον Πανελλήνιο Σύνδεσμο Αθλητικού Τύπου, του οποίου μέλος είμαι χρόνια, να μιλάτε για τις ευθύνες των δημοσιογράφων, των οπαδικών δημοσιογράφων, των οπαδικών αθλητικογράφων, που τους ακούς να κάνουν περιγραφές αγώνα ή να διαβάζεις αυτά τα οπαδικά έντυπα και πραγματικά είναι να θλίβεται κανείς για το πόσα χέρια ανεγκέφαλων οπλίζουν οι συνάδελφοι δημοσιογράφοι, οι οπαδικοί δημοσιογράφοι του αθλητικού ρεπορτάζ ! Αν θέλετε να λέμε αλήθειες, εδώ μέσα και όχι απλά να τρώμε το χρόνο μας. Για το κομμάτι, λοιπόν, που αναλογεί και στους δημοσιογράφους.

 Το είπα και πριν. Ό,τι ισχύει για τη βία στα γήπεδα, ισχύει και για την ΑΣΟΕΕ. Τελικά, τι θέλουμε; Να πατάξουμε τη βία ή όχι; Μα, αν πάει η Αστυνομία να πατάξει τη βία, λέμε ότι είναι αντιδημοκρατικό. Εμείς τι θέλουμε; Κύριε Φίλη, τα πανεπιστήμια ανήκουν στους φοιτητές; Φυσικά. Δεν ανήκουν σε ένα τσούρμο ταραχοποιών, που το έχουν κάνει άντρο ανομίας. Οι φοιτητές είναι έξω. Εκεί πέρα είναι άλλοι μέσα. Κλείνει η παρένθεση.

 Πάω στην χειραγώγηση αγώνων. Απευθυνόμενος στον Πρόεδρο της Super league 2 και στην football league. Απευθύνομαι, κύριε Σιμιτζόλου και σε εσάς, θα το γνωρίζετε και εσείς, γιατί έχετε άμεση σχέση με την Sports radar, κάθε φορά που λέμε μόνο το όνομα football league 2 ή Super league 2, χτυπάνε συναγερμοί. Μην γελάτε, αυτή είναι η αλήθεια. Χτυπάνε συναγερμοί, κύριε πρόεδρε, κύριε Λεουτσάκο. Μιλάμε, για το άντρο της παρανομίας σ΄ αυτές οι κατηγορίες. Δεν είναι έτσι; Είναι έτσι, αν θέλουμε να λέμε τα πράγματα όπως είναι.

 Άρα, η Sports radar τι προσφέρει; Πόσοι φάκελοι; Ογκώδεις φάκελοι έχουν έρθει, δεκάδες. Έχει γίνει κάτι στην Ελλάδα, κύριε Σιμιτζόγλου; Όχι. Τι είναι αυτό, που πιστεύετε, ότι θα εμποδίσει έξι παίκτες από την μια ομάδα και τέσσερις από την άλλη, να βγάλουν 14 κόρνερ, να πάρουν οκτώ κάρτες ή να βάλουν δύο γκολ σε 13 λεπτά; Όνειρο άπιαστο. Να το ξέρετε.

 Σε ό,τι αφορά στις ομοσπονδίες, ακούω, κ. Κακλαμανάκη, με πολύ μεγάλο σεβασμό, γιατί είμαι αθλητικογράφος επί 26 χρόνια, δεν είμαι, δηλαδή, άσχετος με το σημερινό νομοσχέδιο. Καταγγείλατε κάποια πράγματα, που έχουν να κάνουν, φυσικά, με τις ομοσπονδίες. Δείτε τα αυτά.

 Θέλω να κάνω ένα ερώτημα και προς τον κ. Υπουργό και προς τους υπόλοιπους. Έτσι, απέξω ρωτώ. Δηλαδή, σε όλες αυτές τις ομοσπονδίες, οι πρόεδροι των οποίων ψηφίζονται για πολλά χρόνια, δεν ψηφίζονται με ένα δημοκρατικό καθεστώς; Δηλαδή, δεν έχουν την πλειοψηφία των ομοσπονδιών και των σωματείων, που τους ψηφίζουν; Θέλω να πω, ότι δεν χρησιμοποιούν κάποιον αντιδημοκρατικό τρόπο, για να βγουν στην εξουσία. Αυτό είναι το ερώτημά μου. Δεν επιβάλλουν, δηλαδή, την εξουσία τους. Ψηφίζονται από τα σωματεία. Αυτά είναι τα ερωτήματα μου. Σας ευχαριστώ πολύ.

 **ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Να θυμίσω πάντως, στο Σώμα, ότι έχει βρεθεί γιάφκα στην ΑΣΟΕΕ. Και ότι η ελληνική Αστυνομία λειτουργική κατά το νόμο.

 **ΝΙΚΟΛΑΟΣ ΦΙΛΗΣ:** Η λέξη «γιάφκα», δεν μας λέτε στα ελληνικά τι σημαίνει; Τι σημαίνει «γιάφκα» στα ελληνικά; Υπάρχει λέξη ελληνική «γιάφκα»; Γιατί κάνετε χρήση τέτοιων λέξεων, που σηματοδοτούν εμφύλιο, πολεμικές καταστάσεις και τρομοκρατίες; Για ποιο λόγο; Πέστε μου; Είναι δυνατόν να συνεννοούμαστε, έτσι;

 **ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Έχουμε συγκεκριμένα γεγονότα, έχουν καταγραφεί. Η ελληνική Αστυνομία προχωρά…

 **ΝΙΚΟΛΑΟΣ ΦΙΛΗΣ:** Θέλουμε την επίσημη ανακοίνωση της Αστυνομίας, τι βρήκε μέσα. Η λέξη που χρησιμοποιήσατε είναι αστόχαστα χρησιμοποιημένη ή με σκοπιμότητα;

 **ΓΕΩΡΓΙΟΣ ΣΤΥΛΙΟΣ(Πρόεδρος της Επιτροπής):** Να είστε σίγουρος, ότι στο τέλος όλα θα διευκρινιστούν. Όλα θα τα ξεκαθαρίσουμε.

 **ΝΙΚΟΛΑΟΣ ΦΙΛΗΣ:** Αφού πέσει ξύλο; Αφού δημιουργηθεί ένταση; Αφού φτιαχτεί ένα κέντρο, ενόψει Πολυτεχνείου; Ποτέ!

 **ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Νομίζω, ότι η ένταση μεγαλώνει περισσότερο, όταν υπάρχει νόμος, ο οποίος τηρείται και με βάση αυτόν τον νόμο ενεργεί η Αστυνομία.

 **ΝΙΚΟΛΑΟΣ ΦΙΛΗΣ:** Μα, έχουμε παράνομη δράση. Μπαίνουμε στο άσυλο. Χτυπάμε κόσμο. Λίγες μέρες, πριν το Πολυτεχνείο. Είναι αυτό μια αντιμετώπιση της παρανομίας;

 **ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Στο τέλος θα δούμε τι έχει γίνει, κύριε Φίλη. Για να μη δημιουργούμε εντυπώσεις. Ευχαριστώ. Το λόγο έχει ο κ. Υπουργός.

 **ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού) :** Κύριε Φίλη, είναι δικαίωμά σας και καλώς το πράξατε, κατά τη γνώμη μου, να έρθετε εδώ και να καταθέσετε, να καταγγείλετε ένα γεγονός, το οποίο σας ενοχλεί. Είναι δημοκρατικό σας δικαίωμα και καλώς κάνατε και εμείς το υπερασπιζόμαστε. Από κει και μετά, όμως, θέλουμε να συνεχιστεί η συζήτηση για το θέμα του νομοσχεδίου, που έχουμε σήμερα εδώ πέρα, αφενός και αφετέρου, σωστό είναι και το αίτημα, το οποίο βάλατε, αλλά χωρίς ένταση, δεν υπάρχει κανένας λόγος. Μόνο εάν υπάρχει πραγματικός λόγος να δημιουργήσετε ένταση και πρόβλημα στη συζήτηση, που δεν νομίζω. Ζητάτε από την Ελληνική Αστυνομία ανακοίνωση επίσημα. Να είστε βέβαιος ότι θα συμβεί αυτό.

 Πάμε λίγο παρακάτω, στη συζήτησή μας, που έχουν έρθει εδώ όλοι οι εκπρόσωποι των φορέων, για ένα συγκεκριμένο ζήτημα. Κι αν μέχρι την απογευματινή ώρα, που θα συνεχιστεί, ούτως ή άλλως η συνεδρίαση της Επιτροπής, δεν έχει βγει ανακοίνωση, θα κάνουμε αυτό που πρέπει. Μη δυναμιτίζουμε, όμως, τη συζήτηση, που πάει πάρα πολύ καλά και νομίζω ότι είναι χρήσιμη για όλους. Σας ευχαριστώ πολύ.

 **ΝΙΚΟΣ ΦΙΛΗΣ :** Δεν δυναμιτίζω τίποτα, κύριε Αυγενάκη. Απάντησα σε κάτι, το οποίο άκουσα, «γιάφκα».

 **ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού) :** Έχει σημασία ο τρόπος, που απαντήσατε και ο τόνος και η φράση, που χρησιμοποιήσατε. Νομίζω ότι είναι κατανοητό και το αντιλαμβάνεστε.

 **ΜΕΡΟΠΗ ΤΖΟΥΦΗ :** Κύριε Αυγενάκη, εγώ δεν πήρα καθόλου το λόγο και θα τον πάρω τώρα, διότι εμένα δεν μου επετράπη να περάσω από τους αστυνομικούς. Με σταμάτησαν με τις ασπίδες, στην Πατησίων, παρότι έδειξα τη βουλευτική μου ταυτότητα και το καταγγέλλω.

 **ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής) :** Το λόγο έχει ο κ. Γρηγοριάδης.

 **ΚΛΕΩΝ ΓΡΗΓΟΡΙΑΔΗΣ:** Ευχαριστώ, κύριε Πρόεδρε. Το είπατε, ήδη, εσείς, το επαναλαμβάνω και εγώ, αντικαθιστώ την κυρία Σακοράφα, η οποία πήγε στη συγκέντρωση. Προφανώς, τώρα, βρίσκεται στη Γενική Αστυνομική Διεύθυνση Αθηνών.

 Η πρώτη μου ερώτηση αφορά τον κ. Πετρόπουλο, δηλαδή, την Υποδιεύθυνση Αστυνομίας Αθλητικής Βίας. Κατ’ αρχάς, κύριε Πετρόπουλε, είναι επαρκώς στελεχωμένη η υπηρεσία σας;

 Δεύτερον, στο άρθρο 2 του παρόντος νομοσχεδίου, προβλέπεται έλεγχος, εντός και εκτός των αθλητικών εγκαταστάσεων για το ονομαστικό εισιτήριο. Εκτός των αθλητικών εγκαταστάσεων, πρώτον, με ποια δικαιοδοσία και δικαιολογία θα κάνετε αυτόν τον έλεγχο ταυτοποίησης;

 Επίσης, σας αναφέρω το εξής : Εγώ μπορεί για λόγους οικονομίας χρόνου, με έναν φίλο μου, που θέλουμε να πάμε, την Κυριακή, στο γήπεδο, να αγοράσω τα δύο εισιτήρια και να τα κατέχω εγώ, μέχρι τη στιγμή που θα βρεθούμε στον προαύλιο χώρο του γηπέδου, για να του το δώσω. Αυτός τελικά δεν θα μπορεί να φτάσει εκεί, για να πάρει το εισιτήριο; Θα πρέπει να αγοράζει ο καθένας, προσωπικά, το εισιτήριό του;

 Επίσης, όταν γίνει ο έλεγχος εντός, αν βρεθεί ότι δεν υπάρχει το εισιτήριο, προβλέπεται πρόστιμο, μόνο σε βάρος του κατόχου. Κατά τη γνώμη σας, δεν θα έπρεπε να έχει το ίδιο, αν όχι και μεγαλύτερο πρόστιμο, η ανώνυμη αθλητική εταιρεία για πλημμελή έλεγχο, κατά την είσοδο; Αυτή η ερώτηση, βεβαίως, απευθύνεται αυτονοήτως και στην ΕΠΟ.

 Όσον αφορά την Ελληνική Ολυμπιακή Επιτροπή. Η πρώτη ερώτηση είναι ποιοι λόγοι επέβαλαν την μετατροπή σας σε Ν.Π.Ι.Δ. και η δεύτερη, που είναι συμπλήρωση της πρώτης, αν αυτοί οι λόγοι, κατά τη γνώμη σας, αφορούν την περιουσία της Ελληνικής Ολυμπιακής Επιτροπής και κάποιο πιθανό σχέδιο εμπορικής της αξιοποίησης.

 Η επόμενη ερώτηση αφορά την Ομοσπονδία Μηχανοκίνητου Αθλητισμού. Η Αιτιολογική Έκθεση του παρόντος νομοσχεδίου επικαλείται έλλειψη κριτών και τεχνικών ελέγχου για την περίφημη διάταξη, όπου μέλη σωματείων ή μέλη διοικήσεων σωματείων θα μπορούν να είναι κριτές ή τεχνικοί ελέγχου. Δεν θεωρείτε ότι, αν νομοθετηθεί πράγματι αυτή η διάταξη, θα γεννά μια εκ των προτέρων αμφισβήτηση; Και αν τελικά, πράγματι, γίνει νόμος, δεν θα δίνει λαβή και για συναλλαγή και δοσοληψίες; Δηλαδή, δεν θα ανοίγει το δρόμο για τέτοια πράγματα; Εννοώ κάποιος, ο οποίος είναι μέλος σωματείου ή διοίκησης σωματείου, να είναι και κριτής ή να επιτελεί τεχνικούς ελέγχους.

Αυτό το ίδιο δεν έρχεται σε αντίθεση με τους διακριτούς ρόλους, που πρέπει να διέπουν τους κάθε είδους αγώνες, ώστε να διασφαλίζεται η αξιοπιστία, αλλά και η έξωθεν καλή μαρτυρία και κατ’ επέκταση, η αναβάθμιση του κάθε αθλήματος; Και, αν τελικά, όπως λέει ο Υπουργός και η Έκθεση του νομοσχεδίου, υπάρχει - και το αναγνωρίζουμε ότι υπάρχει πράγματι - έλλειμμα κριτών και τεχνικών, πώς διορθώνουμε ένα λάθος, άραγε; Το διορθώνουμε, με ένα ακόμη χειρότερο λάθος ή προσπαθούμε, όπως λέει η κοινή λογική, ο ορθός λόγος, να εξασφαλίσουμε την επάρκεια, που απαιτείται; Υπάρχει και αυτός ο τρόπος.

 Τώρα, έρχομαι στο ΣΕΓΑΣ και τελειώνω με αυτό και, βέβαια και σε όλες τις συνομοσπονδίες, που παρευρίσκονται.

Κύριε Πρόεδρε του ΣΕΓΑΣ, από 13.3.2019 ισχύει ο νόμος 4603, ο οποίος προέβλεπε όριο θητειών και εσείς τον αποδεχτήκατε, παρόλο, που, κατά τη γνώμη μου, είναι εντελώς αντισυνταγματικό. Τώρα, ο κύριος Υπουργός, με αυτό το νομοσχέδιο, προτείνει κάτι, κατά τη γνώμη μου, πολύ χειρότερο ακόμα. Και αναδρομικότητα θητειών και όριο ηλικίας. Είναι καταφανώς αντισυνταγματικό αυτό και νομίζω ότι με λεπτότητα, αλλά ρητά, το τόνισε και ο κ. Στυλιανίδης ο ίδιος, ότι είναι αντισυνταγματικό.

Πρώτη ερώτηση. Εάν έχετε υπόψη σας οποιαδήποτε Ομοσπονδία της Διεθνούς Ολυμπιακής Επιτροπής του κόσμου, που να επιβάλλονται, με νόμο του κράτους, όσα επιβάλλονται στη δική μας.

Δεύτερη ερώτηση. Αυτή η επιβολή συνιστά ή όχι παρέμβαση του αυτοδιοίκητου των Ομοσπονδιών, με ό,τι αυτό συνεπάγεται, προσφυγές στην Παγκόσμια Ομοσπονδία κ.λπ.;

Τρίτη ερώτηση. Η εναρμόνιση του Καταστατικού με το νόμο Βασιλειάδη, που ισχύει από τις 13 Μαρτίου, έχει υλοποιηθεί από τις Ομοσπονδίες και αν δεν έχει υλοποιηθεί, συντρέχουν οι λόγοι, που επικαλείται ο κύριος Υπουργός; Υπάρχει κάποιο κώλυμα, ώστε να μην εναρμονίσουν το καταστατικό τους με το νόμο;

Αυτές είναι οι ερωτήσεις μου, σας εκτιμώ και λυπάμαι πολύ, που είμαι αναγκασμένος να φύγω. Θα μάθω τις απαντήσεις από τα πρακτικά, δεδομένου ότι δύο μέλη του Κόμματός μας έχουν συλληφθεί ή αν δεν έχουν συλληφθεί, κρατούνται στη Γενική Αστυνομική Διεύθυνση Αθηνών, αυτή τη στιγμή. Ο ένας μάλιστα, ο κ. Κωνσταντίνος Ντάσκας, τυγχάνει να είναι πολιτικός μου συνεργάτης, ο μετακλητός και υπεύθυνος του πολιτικού μου γραφείου, κάτοχος πολλών διδακτορικών και πιστέψτε με, δεν πρόκειται για «μπαχαλάκια». Πάω να δω, αν θα καταφέρω να επαναφέρω τη νομιμότητα, σε ένα κομμάτι της χώρας, να βγάλω έξω το συνεργάτη μου. Ευχαριστώ πολύ, για το χρόνο σας.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** To λόγο έχει ο κ. Κωνσταντόπουλος.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του Κινήματος Αλλαγής):** Τοποθετήθηκα, πριν 3 ημέρες στην Επιτροπή, επί της αρχής, για το νομοσχέδιο και είχα πει ότι προσωπικά, αλλά και το Κίνημα Αλλαγής προκρίνει τον εναρμονισμό της Ελληνικής Ολυμπιακής Επιτροπής με τη Διεθνή Ολυμπιακή Επιτροπή, με ό,τι συνεπάγεται. Καθώς επίσης και τις αντίστοιχες Ομοσπονδίες μας με τις διεθνείς Ομοσπονδίες.

Θα ήθελα να σας ρωτήσω, εάν, όλα αυτά τα χρόνια, υπήρξαν πρωτοβουλίες, ως προς τον εναρμονισμό της ομοσπονδίας σας, με τις αντίστοιχες διεθνείς ομοσπονδίες και αν προτίθενται και οι άλλες ομοσπονδίες να πάρουν πρωτοβουλίες, να αλλάξουν τα καταστατικά τους, ώστε να μπει οξυγόνο και να έχουμε ανανέωση. Δηλαδή, αλλάζοντας τα καταστατικά, μπορούν να προτάξουν και την ανανέωση, μιας και μιλήσαμε για αυτοδιοίκητο, για αναδρομικότητα κλπ.. Εγώ προσωπικά ξεκαθάρισα, ότι από τούδε και στο εξής, θα πρέπει οι θητείες να γίνουν πράξη. Όχι στα λόγια, εμπράκτως. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο αθλητικός εισαγγελέας, ο κ. Σιμιτζόγλου.

**ΚΩΝΣΤΑΝΤΙΝΟΣ ΣΙΜΙΤΖΟΓΛΟΥ (Αθλητικός Εισαγγελέας):** Σας ευχαριστώ και πάλι.

Προφανώς, μιλάμε για το κομμάτι, που λέει ότι οι ανωτέρω περιορισμοί δεν ισχύουν, για τις περιπτώσεις οπτικοακουστικού υλικού, που έχει καταγραφεί από φυσικά πρόσωπα ή τηλεοπτικά δίκτυα, το οποίο δύναται να αξιοποιηθεί, ως νόμιμο αποδεικτικό υλικό, στο πλαίσιο ποινικής διαδικασίας.

Έχω να πω ότι το βίντεο, το οποίο, πιθανώς, μπορεί να χρησιμοποιηθεί από ένα φυσικό πρόσωπο και το οποίο ενέχει διάφορους φόβους, όσον αφορά την προστασία των προσωπικών δεδομένων, θα μπορούσε να είναι χρήσιμο στο κομμάτι, όπου θα αξιολογούνταν συμπληρωματικά και συνδυαστικά με τα υπόλοιπα αποδεικτικά μέσα, που θα είχαμε για τη συλλογή και τη σύσταση μιας δικογραφίας.

Πιστεύω ότι στο συγκεκριμένο νομοσχέδιο αναφέρεται η φράση «ανωτέρω περιορισμοί δεν ισχύουν», προφανώς από τον κίνδυνο ενός δεσμευτικού χαρακτήρα πιο πολύ, που έχουν τα βίντεο, τα οποία θα μπορούσαν να έχουν την προέλευσή τους από την Αστυνομία. Γιατί, ως γνωστόν, η Αστυνομία θα συντάξει και θα συνθέσει σε αρχική μορφή τη δικογραφία, την οποία και θα μας αποστείλει. Άρα, λοιπόν, ίσως να υπάρχει ο φόβος ότι το βίντεο, το οποίο θα προέρχεται από κάποιο αστυνομικό όργανο, το οποίο θα έχει ληφθεί, με ένα κινητό ή οποιοδήποτε άλλο μέσο, θα επηρεάσει πολύ περισσότερο στην κρίση, στη σύνταξη μιας δικογραφίας, αντιθέτως με ένα φυσικό πρόσωπο.

Κύριε Βουλευτά, θα ήθελα να σας πω ότι, ακόμη και σήμερα, δεν υπάρχει κανένας εισαγγελέας και κανένα δικαστήριο, που θα αχθούν σε καταδικαστική απαλλακτική απόφαση, μόνο με το βίντεο ενός ιδιώτη. Αυτό και μέχρι σήμερα, υπήρξαν περιπτώσεις, όπου δεν σχηματίσαμε καν, ούτε ποινικές ούτε πειθαρχικές δικογραφίες, μόνο και μόνο, επειδή δεν μπορούμε να στηριχθούμε σε ένα βίντεο φυσικού προσώπου, που δεν ξέρουμε και ποια είναι η προέλευσή του.

Θα πρέπει να υπάρχει ένας έλεγχος γνησιότητας και ουσιαστικά αυτό το βίντεο, συμπληρωματικά, με τα υπόλοιπα στοιχεία, να οδηγεί στη διαλεύκανση και όχι αποκλειστικά. Αν δε υπάρχει το βίντεο από τον τηλεοπτικό σταθμό, από τις κάμερες της αστυνομίας, μέσα στο γήπεδο και αυτό συμπληρώνει και βοηθάει στη διαλεύκανση της αναζήτησης του δράστη, ναι, θα χρησιμοποιηθεί. Αποκλειστικά και μόνο αυτό, πιστεύω ότι δεν μπορεί να βοηθήσει.

 Όσον αφορά το σχετικό με τη sport radar κλπ., αυτό, που έχω να πω, είναι ότι μέχρι σήμερα, οι υποθέσεις αυτές, τουλάχιστον στο ποινικό κομμάτι, όχι στο πειθαρχικό, να διευκρινίσω, γιατί στο πειθαρχικό έχουμε αντικειμενική υποχρέωση από τις ομάδες και τα φυσικά ή τα νομικά πρόσωπα, που συνδέονται με αυτήν, όσον αφορά το ποινικό κομμάτι, σαφώς, εάν δεν υπάρχουν άλλα στοιχεία, οδηγείται στο αρχείο αγνώστων δραστών, γιατί απλά και μόνο ένα αποτέλεσμα, το ότι έχουν παιχτεί στο «ΣΤΟΙΧΗΜΑ» πολύ μεγάλα ποσά, δεν μπορεί να οδηγήσει αλλού και να σας πω και κάτι; Ποιος θα έρθει να μας πει ότι «το έστησα εγώ;» Αυτό ποτέ κανείς δεν θα έρθει να μας το πει και να το αποδεχτεί.

 Σας ξαναλέω και μου είχε κάνει ιδιαίτερη εντύπωση, υπάρχουν και αναφορές, που έρχονται από τη sport radar, όπου είναι διαφορετικό το αποτέλεσμα το τελικό, από το αποτέλεσμα, που έχει παιχτεί, πάραυτα μας το στέλνει, σαν ύποπτο. Δηλαδή, έχει έρθει ο αγώνας ένα - δύο και στο «ΣΤΟΙΧΗΜΑ» έχει παιχθεί υπερβολικό ποσό ότι θα έρθει άσσος, ότι θα κερδίσει η γηπεδούχος. Παρά ταύτα, βλέπεις μια αναφορά και αναρωτιέσαι τι θα την κάνω τώρα αυτή;

 **ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ**.** Γραμμένος.

**ΑΠΟΣΤΟΛΟΣ ΓΡΑΜΜΕΝΟΣ (Αντιεισαγγελέας Πρωτοδικών Αθηνών):** Συμπληρωματικά με τον κ. Σιμιτζόγλου, να αναφέρω ότι ο νόμος 4624/2019, περί προστασίας των δεδομένων προσωπικού χαρακτήρα, παρέχει ομπρέλα προστασίας στα υποκείμενα των δεδομένων, όταν αυτά θεωρούν ότι θίγονται και πιστεύουν ότι παραβιάζονται τα προσωπικά τους δεδομένα. Έχουν το δικαίωμα εναντίωσης, το δικαίωμα ενημέρωσης, το δικαίωμα διαγραφής και το δικαίωμα πρόσβασης στα στοιχεία, τα οποία έχουν συλλεγεί.

Επίσης, υπάρχει υπεύθυνος επεξεργασίας, ο οποίος, σε συνεργασία με τον επιτελούντα την επεξεργασία, αξιολογούν, κάθε φορά, το αποδεικτικό υλικό. Θεωρώ, δηλαδή, ότι δεν θα υπάρχει κατάχρηση της εφαρμογής της συγκεκριμένης διάταξης. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ**.** Τσιχτής.

**ΑΧΙΛΛΕΑΣ ΤΣΙΧΤΗΣ (Πρόεδρος της Διαρκούς Επιτροπής Αντιμετώπισης Βίας (ΔΕΑΒ):** Απαντώ στο ερώτημα του κ. Κωνσταντόπουλου από το ΚΙΝΑΛ. Οι νόμοι επιχειρούν να καλύψουν τις ανάγκες μιας χρονικής περιόδου, στις οποίες θεσπίζονται. Οι ανάγκες για νομοθετική ρύθμιση, συνεχώς, μεταβάλλονται, διότι η κοινωνία μας, συνεχώς, εξελίσσεται και συνεχώς, δημιουργούνται νέες ανάγκες για νομοθέτηση. Μπορεί, λοιπόν, ένα νομοθετικό πλαίσιο να είναι επαρκές, σε μια δεδομένη χρονική περίοδο και να μην είναι επαρκές σε μια επόμενη χρονική περίοδο.

Πέραν αυτού, μπορεί ένα επαρκές νομοθετικό πλαίσιο να μην εφαρμόζεται και αυτό το βλέπουμε, πάρα πολύ συχνά, σε διάφορες διατάξεις των αθλητικών νόμων. Αυτό θα πρέπει να αλλάξει και πιστεύω ότι είμαστε στην κατεύθυνση να αλλάξει και να εφαρμόζεται το υφιστάμενο νομικό πλαίσιο, αλλά και αυτό, το οποίο θα θεσπιστεί, για την κάλυψη των αναγκών. Σε όλο αυτό, καθοριστικό ρόλο παίζει και η πολιτική βούληση, αφενός για τη θέσπιση των νόμων, αφετέρου για την εφαρμογή αυτών.

Απαντώ στο Βουλευτή της Ελληνικής Λύσης. Το νομοσχέδιο έρχεται να καλύψει κάποια κενά και κάποιες ανάγκες, που δημιουργήθηκαν, στη δεδομένη χρονική στιγμή. Για παράδειγμα, δεν μπορεί το διαδίκτυο να βομβαρδίζεται από βίντεο, που περιέχουν πράξεις βίας και αυτά τα βίντεο να μην είναι ικανά και να μην επιτρέπεται να αποτελούν νόμιμα αποδεικτικά μέσα, σε μία ποινική διαδικασία. Είναι σαν να κοροϊδεύουμε τους ίδιους μας τους εαυτούς. Δεν είναι δυνατόν να προβάλλονται, σε διάφορα κανάλια, σκηνές βίας και αυτές τις σκηνές και αυτά τα βίντεο να μην μπορεί η δικαιοσύνη και η Αστυνομία να τα χρησιμοποιήσει, ως νόμιμα αποδεικτικά μέσα. Αυτό, λοιπόν, το κενό έρχεται το συγκεκριμένο νομοσχέδιο να το καλύψει ή, για παράδειγμα, τα «ραντεβού θανάτου», οι συναντήσεις για πράξεις βίας, μεταξύ οπαδών διαφόρων λεσχών, που είναι ένα φαινόμενο συχνότατο στις ημέρες μας. Επίσης, ένα κενό, το οποίο έρχεται το νομοσχέδιο αυτό να καλύψει. Συνεπώς, το παρόν νομοσχέδιο δίνει νομοθετική απάντηση σε συμβάντα, τα οποία εμφανίζονται, στη σημερινή μας εποχή. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Από την Υποδιεύθυνση Αθλητικής Βίας, ο κ. Πετρόπουλος, δεν δέχθηκε κάποια ερώτηση.

**ΝΙΚΟΣ ΠΕΤΡΟΠΟΥΛΟΣ (Εκπρόσωπος της Υποδιεύθυνσης Αθλητικής Βίας):** Νομίζω, ότι δέχθηκα μια ερώτηση από το Βουλευτή του Μέρα25, τον κ. Γρηγοριάδη και θα ήθελα να απαντήσω σ' αυτό, γιατί ήταν εύλογη η απορία του.

Ως Προϊστάμενος Υπηρεσίας Υποδιεύθυνσης Αντιμετώπισης Αθλητικής Βίας, που έχω την εξαιρετική τιμή να προΐσταμαι, μπορώ να διαβεβαιώσω ότι η Υπηρεσία μας δίνει μια σημαντική μάχη για την αντιμετώπιση της αθλητικής βίας, η οποία, ουσιαστικά, έχει δύο πυλώνες. Δίνουμε εξίσου μεγάλη σημασία στο κομμάτι της πρόληψης, μέσω της παροχής κατάλληλων πληροφοριών και της πρόληψης εκδήλωσης επόμενων ενεργειών, από πλευράς ταραχοποιών και δίνουμε ασφαλώς και μεγάλη βάση στον εντοπισμό, ταυτοποίηση και σύλληψη όσων έχουν παραβεί τις διατάξεις της αθλητικής νομοθεσίας.

Στο πλαίσιο αυτό, αυτό που μπορώ να πω, είναι ότι έχουμε στελεχωθεί με προσωπικό, που έχει και επιχειρησιακές ικανότητες, αλλά έχει και ικανότητες προανακριτικές, προκειμένου, σε αγαστή συνεργασία, όπως πάντα με τις αρμόδιες εισαγγελικές αρχές και τον αθλητικό εισαγγελέα, να μπορούμε να δημιουργούμε το κατάλληλο πλαίσιο, για να μπορούν οι υπαίτιοι να προσαχθούν στη δικαιοσύνη και να τιμωρηθούν ανάλογα.

Το δεύτερο κομμάτι, που ερωτήθηκα, όσον αφορά το ονομαστικό εισιτήριο, ο σκοπός της συγκεκριμένης διάταξης του σχεδίου νόμου του άρθρου δεύτερου, ήταν να μπορούμε να εξασφαλίσουμε ότι αυτοί, που βρίσκονται, μέσα στην αθλητική εγκατάσταση, κατά τη διεξαγωγή μιας αθλητικής εκδήλωσης, είναι, όντως, αυτοί, οι οποίοι αναφέρονται στο εισιτήριο. Δηλαδή, να μπορούμε να είμαστε σίγουροι ότι δημιουργούμε ένα περιβάλλον, όπου ξέρουμε ποιος είναι στο γήπεδο, ότι αυτοί οι άνθρωποι, οι οποίοι είναι στο γήπεδο, για να παρακολουθήσουν μια αθλητική εκδήλωση, θα συντελέσουν και αυτοί στη δημιουργία ενός ασφαλούς κλίματος, για να ευχαριστηθούν όλοι την αθλητική εκδήλωση και να μην υπάρχουν, αν θέλετε, έκνομες ενέργειες.

Προς την κατεύθυνση αυτή, ασφαλώς, ο ρόλος της Αστυνομίας, στην ταυτοποίηση και στον έλεγχο, προβλέπεται από την κείμενη νομοθεσία και νομίζω ότι το συγκεκριμένο άρθρο κινείται προς τη σωστή κατεύθυνση. Νομίζω όλοι οι εμπλεκόμενοι θέλουν να είναι σίγουροι ότι θα δημιουργηθεί ένα κατάλληλο περιβάλλον, για να μπορέσει να διεξαχθεί, με ασφάλεια μια αθλητική εκδήλωση. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κ. Λυσσάνδρου.

**ΜΗΝΑΣ ΛΥΣΣΑΝΔΡΟΥ (Πρόεδρος της SUPERLEAGUE SL1):** Κύριε Πρόεδρε, εκ των προτέρων θέλω να σας πω, ότι θα ήθελα να με βοηθήσετε να τηρήσω το χρόνο. Έχω δεχθεί αρκετές ερωτήσεις. Το έκανα στην πρώτη μου τοποθέτηση, σκοπός μου είναι να το κάνω και στη δεύτερη.

Ευχαριστώ τους τρεις Βουλευτές, που διατύπωσαν κάποια ερωτήματα, αρκετά εύστοχα. Προκαταβολικά, όμως, θέλω να πω, ότι εμείς είμαστε εδώ, ως φορείς, όχι φυσικά για να ασκούμε κάποια πολιτική ή οτιδήποτε, αλλά για να δίνουμε συγκεκριμένες απαντήσεις, ούτως ώστε να εισφέρουμε ότι καλύτερο μπορούμε στη συζήτηση.

Σ' αυτό το πλαίσιο και επειδή και οι τρεις Βουλευτές, που απηύθυναν ερωτήσεις προς το πρόσωπό μου, είχαν και ένα τόνο επικριτικό, τον οποίο εν μέρει δέχομαι, να μου επιτρέψετε να δηλώσω λίγο ενοχλημένος, που θα απαντήσω και θα είναι παρόντες μόνο οι δύο εκ των τριών Βουλευτών, που ρώτησαν.

Ως προς το πρώτο κομμάτι των ερωτήσεων, ο κ. Κωνσταντόπουλος απηύθυνε δύο ερωτήματα. Το ένα αφορά το ονομαστικό εισιτήριο και για το τι έχει κάνει η SUPERLEAGUE1.

Κύριε Κωνσταντόπουλε, προφανώς είμαι εδώ, για να απαντήσω, κατά το μέρος, που αφορά το πρωτάθλημα του οποίου είμαι Πρόεδρος και αυτό είναι η SUPERLEAGUE1, διότι όπως έχω πει και στην πρώτη τοποθέτηση, εμείς έχουμε ξεκινήσει μια προσπάθεια με το τρέχον πρωτάθλημα και προσπαθούμε να βελτιώσουμε πράγματα.

Άρα, ως προς το πρώτο ερώτημα, «Ονομαστικό Εισιτήριο και τι έχουμε κάνει μέχρι σήμερα». Θα έλεγα ότι το Ονομαστικό Εισιτήριο υφίσταται. Υπάρχουν δεκατέσσερις συμμετέχουσες ΠΑΕ στο πρωτάθλημα της SUPERLEAGUE1. Και οι δεκατέσσερις συνεργάζονται με εταιρεία διαχείρισης εισιτηρίων. Οι δώδεκα εξ αυτών, με τις δύο γνωστότερες, στην Ελλάδα, η μια και με γνωστή πολυεθνική. Η μία είναι η Ticket Master, η άλλη είναι η Viva.

Υπάρχουν, επίσης, δύο ΠΑΕ, οι οποίες επέλεξαν να συνεργαστούν, με δύο άλλες εταιρείες, επίσης αδειοδοτημένες και αρκετά καλές εταιρείες. Είναι η «ΠΑΕ Ατρόμητος» και η «ΠΑΕ Αστέρας Τρίπολης», αλλά και αυτές έχουν την ίδια ποιότητα υπηρεσιών. Άρα, και οι δεκατέσσερις ΠΑΕ εφαρμόζουν, σύμφωνα με το νόμο, το θεσμό του ηλεκτρονικού ονομαστικού εισιτηρίου. Αν κάποιος έχει αμφιβολία, ως προς αυτό, μπορεί να έρθει μια Κυριακή, στο γήπεδο και να του λυθεί η απορία.

Ως προς το δεύτερο κομμάτι της ερώτησης, για το τι κάνει το οργανωμένο ποδόσφαιρο, ως προς αυτό, θέλω να πω το εξής. Υπάρχουν δύο πράγματα, που κάποιος θα μπορούσε να ασχοληθεί, ως προς το ηλεκτρονικό εισιτήριο και το ονομαστικό εισιτήριο. Το ένα είναι η έκδοσή του, η διαδικασία έκδοσης. Το έχω απαντήσει. Συνεργάζονται οι ΠΑΕ, με εταιρείες διαχείρισης εισιτηρίων, όπως και τα θέατρα, οι συναυλίες και τα πάντα.

Το δεύτερο κομμάτι είναι ο έλεγχος. Μα, αυτό ακριβώς κάνει ο νέος νόμος. Έρχεται να εισφέρει στο κομμάτι του ελέγχου, το οποίο, προφανώς, φαντάζομαι ο νομοθέτης και η Ελληνική Βουλή, ανεξαρτήτως Κόμματος, έχει ανιχνεύσει, ότι είναι προβληματικό. Ένα κομμάτι, λοιπόν, το ένα εκ των δύο, που τοποθετήθηκα, στην αρχή, είναι το κομμάτι του ελέγχου, του δειγματοληπτικού, όπως αναφέρεται, αλλά του ουσιαστικού, ελπίζουμε, ως προς την εφαρμογή, γιατί πολλοί νόμοι ψηφίζονται, αλλά δεν εφαρμόζονται, τελικώς. Του ουσιαστικού, δειγματοληπτικού ελέγχου – χαίρομαι, που μου υπενθύμισε ο κ. Γρηγοριάδης, ότι κρατούνται πρακτικά – ο οποίος, όπως ανέφερα, κατά λέξη στην αρχική μου τοποθέτηση, θα είναι ένα μέσο για οικοδόμηση ορθής φίλαθλης νοοτροπίας. Δεν είναι απαραίτητα τιμωρητικό. Αυτό ως προς το πρώτο, που αφορά το ονομαστικό εισιτήριο.

Ως προς το δεύτερο, που αφορούσε το Μητρώο μελών, ο κ. Κωνσταντόπουλος ρώτησε και κάτι άλλο. Χρησιμοποίησε μια έκφραση, η οποία, αν δεν κάνω λάθος, ήταν «Ταυτότητα Μέλους». Έχω την αίσθηση, ότι αναφέρεστε στην «Κάρτα Φίλαθλου», γιατί η «Ταυτότητα Μέλους», ως έκφραση, δεν υφίσταται, αλλά, φαντάζομαι, ότι επειδή πάμε στην ουσία της απάντησης, αναφέρεστε στην «Κάρτα Φίλαθλου». Η «Κάρτα Φίλαθλου» είναι κάτι, που προβλέπεται σε νόμο. Η «Κάρτα Φίλου» ή η «Ταυτότητα Φιλάθλου» είναι μια έννοια, την οποία, αν δεν μου την προσδιορίσετε, δεν θα μπορούσα να το απαντήσω, γιατί μπορεί να δώσω λάθος απάντηση. Η «Κάρτα Φίλαθλου» υφίσταται, στην θεωρία. Στην πράξη, όντως, δεν εφαρμόζεται. Είναι αρκετά προβληματική η εφαρμογή της και γι' αυτόν το λόγο είμαστε σε συνεννόηση και συνεργασία και σε μια ανοιχτή συζήτηση, με τους αρμόδιους φορείς, για να εξορθολογήσουμε αυτό το μέτρο, το οποίο, υπό προϋποθέσεις, μπορεί να αποβεί αρκετά χρήσιμο.

Το Μητρώο μελών το αναφέρατε. Είναι κάτι άλλο. Υπάρχουν και εκεί κάποια ζητήματα. Ως προς τη βάση του, είναι ένα σωστό μέτρο, ένα μέτρο, που θα μπορούσε να οδηγήσει σε αποτελέσματα, όμως, δεν θα πρέπει να ξεχνάμε, ότι υπάρχουν και φίλαθλοι, οι οποίοι, για παράδειγμα, αγαπούν το άθλημα και ενδεχομένως, να μη θέλουν ή να μην τους εκφράζει το να είναι τόσο στενά συνδεδεμένοι, ακόμη και σε επίπεδο μέλους, με οποιαδήποτε ομάδα. Δεν αναφέρομαι μόνο στο ποδόσφαιρο, αναφέρομαι και σε άλλα κομμάτια του αθλητισμού. Άρα, αυτό είναι ένα πεδίο συζήτησης, που είναι σε εξέλιξη και με πρόσφατη σύσκεψη, μάλιστα, το «ακουμπήσαμε» και θεωρώ, ότι εσείς έχετε τη νομοθετική εξουσία, κάποια στιγμή, μέσα από τη διαβούλευση και τις διάφορες ιδέες, που μπορείτε να καταθέσετε στο τραπέζι, θα φτάσουμε σε ένα σωστό πλαίσιο. Αυτά ήταν, για τον κ. Κωνσταντόπουλο.

Τώρα θα αναφερθώ στον κύριο Χήτα. Το πρώτο ερώτημα, που ήταν τι θα αλλάξει, με το νομοσχέδιο, στο επίπεδο της βίας, νομίζω ότι αυτό ήταν ένα ερώτημα, το οποίο αναφερόταν στην εφαρμογή. Δεν ξέρω, αν θα λύσει όλα τα προβλήματα, φαντάζομαι ότι δεν θα λύσει όλα τα προβλήματα, όπως κανένας νόμος δεν θα έλυνε όλα τα προβλήματα, αλλά σίγουρα, είναι ένα πρώτο σημαντικό βήμα. Όπως, είπα, πριν, η τοποθέτησή μου αφορούσε κυρίως, πράγματι για τους δειγματοληπτικούς ελέγχους, μόλις το ανέλυσα και το δεύτερο, τη χρήση των καμερών.

Χρησιμοποίησα, επίσης την έκφραση ότι πρέπει να γίνει, με προσοχή, διότι αφορά προσωπικά δεδομένα. Την τοποθέτηση τη δικαίωσε, απ' ό,τι κατάλαβα, μια υπόμνηση, χωρίς να σημαίνει ότι είναι αθλητική, της Αρχής Προστασίας Προσωπικών Δεδομένων, όπως διαβάσατε και πριν. Ναι, θα βοηθήσει, αλλά όπως είπα, είμαι εδώ για να εκπροσωπήσω την

SUPERLEAGUE1, με τη σημερινή της μορφή και το τρέχον πρωτάθλημα, γι' αυτό θα πάω στο δεύτερο ερώτημα, το οποίο, υπό άλλες συνθήκες, ενδεχομένως, να νομίζατε ότι θέλω να αποφύγω. Δεν θα το αποφύγω.

Το δεύτερο σας ερώτημα ήταν ποιες είναι οι ευθύνες των ΠΑΕ και τι έχουμε κάνει μέχρι σήμερα. Θα αφήσω τους νόμους για εσάς. Θα τοποθετηθώ για το τι έχουμε κάνει εμείς ή τι προσπαθούμε να κάνουμε. Πρώτον, πριν την έναρξη πρωταθλήματος, πάντα τίθενται κανόνες.

Ο βασικός κανονισμός, για την πρόληψη των φαινομένων βίας στους αγωνιστικούς χώρους της SUPERLEAGUE, είναι ο πειθαρχικός κώδικας της Ε.Π.Ο.. Μετά από μια μακρά διαβούλευση, καταλήξαμε σε ένα κείμενο, το οποίο, ενώ σε πρώτη ανάγνωση, χαρακτηρίστηκε ως πιο επιεικές, εμείς επιμέναμε - και επιμένω και σήμερα - ότι είναι πιο αποτελεσματικό. Δεν σημαίνει ότι πιο αποτελεσματική είναι η πιο σκληρή ποινή, πήγαμε σε μια πιο αποτελεσματική ποινή.

Αυτός ο πειθαρχικός Κώδικας, έχουμε την αίσθηση - ακόμη και αν πάμε σε μετρήσιμο αποτέλεσμα, άρα, τη βεβαιότητα- ότι δουλεύει. Έχουν γίνει μέχρι σήμερα 69 αγώνες, το βράδυ, να δείτε όλοι το «Λάρισα-Λαμία», για να έχουμε και τηλεθέαση, δεν είχαμε δίωξη- και δεν μιλάω για την τιμωρία, ούτε καν δίωξη - με το περίφημο άρθρο 15, παράγραφος 4, πεδίο β, που είναι το άρθρο για τα επεισόδια. Υπάρχουν και άλλα, αλλά πάω σε αυτό, το οποίο ο κόσμος ταυτίζει με τη βία, με τη βιαιοπραγία, με τις φθορές, με τους τσακωμούς, με τις εικόνες, που δεν θέλουμε, φυσικά, να βλέπουμε. Υπάρχουν και άλλα άρθρα, στα οποία δεν θα αναφερθώ, άρα, το πρώτο ήταν η αλλαγή του πειθαρχικού Κώδικα σε ένα κομμάτι, το οποίο θεωρούμε – και μέχρι στιγμής δικαιωνόμαστε – ότι είναι πιο αποτελεσματικό.

Το δεύτερο είναι η συζήτηση, που βρίσκεται σε εξέλιξη με την Ελληνική Ποδοσφαιρική Ομοσπονδία και μπορώ να το πω, με τον κ. Πρόεδρο της είμαστε συνεχώς σε επαφή, για την πιστοποίηση των εταιρειών σεκιούριτι. Είναι διαφορετικό να είσαι σεκιούριτι, στην είσοδο ενός πολυκαταστήματος - ακόμη και αν αφορά μια πολυεθνική εταιρεία παροχής Υπηρεσιών σεκιούριτι - και διαφορετικό φυσικά να είσαι σ' ένα γήπεδο. Είναι διαφορετικό να είσαι στα VIP ενός γηπέδου και διαφορετικό να είσαι αλλού. Επομένως, είμαστε σε συζήτηση, υπήρχε και παλιά ένα προβληματικό καθεστώς, προσπαθούμε να το οδηγήσουμε - και θέλουμε και τη βοήθεια όποιου θεωρεί ότι μπορεί να εισφέρει, σε αυτή τη συζήτηση - σε ένα καθεστώς και σε ένα πλαίσιο, από το οποίο θα προκύπτουν εκπαιδευμένοι και πιστοποιημένοι άνδρες παροχής υπηρεσιών σεκιούριτι.

 Το τρίτο είναι η υιοθέτηση του θεσμού των SLO. SLO είναι οι supporter liaison officer, είναι ένας θεσμός, ο οποίος υπάρχει, παγκοσμίως, να μιλήσουμε για την Ευρώπη, όμως, γιατί η UEFA είναι αυτή, που δίνει τη γραμμή, συνήθως και είναι το πρόσωπο ή τα πρόσωπα, τα οποία αποτελούν το σύνδεσμο των οπαδών με τις ΠΑΕ. Επομένως, υπάρχει μια πιο σωστή πληροφορία, μια πιο σωστή διαχείριση, υπάρχει μια καλύτερη επικοινωνία. Είναι η 3η αγωνιστική η σημερινή, που έχει εφαρμοσθεί, έχει φέρει πάρα πολύ καλά αποτελέσματα, ακόμη και στις εικόνες των γηπέδων, αφού δεν βλέπουμε κόσμο, μέσα στο γήπεδο και υπάρχουν μόνο οι πιστοποιημένοι και πιστεύουμε ότι, αγωνιστική με αγωνιστική, θα είμαστε ακόμα καλύτεροι.

 Το τελευταίο είναι τα σεμινάρια, τα οποία έχουμε προβλέψει και έχουμε οργανώσει. Ήδη, ένα έχει ολοκληρωθεί, θα γίνονται, συνεχώς, προκειμένου και τα στελέχη των ΠΑΕ να είναι πιο προετοιμασμένα, για τη διαχείριση της κρίσης, αλλά και προληπτικά να μπορούν να υποστηρίξουν ένα ασφαλές πλαίσιο διεξαγωγής αγώνα.

Φυσικά και η συνεργασία με τους φορείς. Το ένα κομμάτι είναι η συνεργασία με την ΕΛΑΣ και με την ΥΑΒΑΧ - όπως το είπε και ο κ. Πετρόπουλος - και το άλλο είναι να συμμετέχουμε σε διαδικασίες, όπως η σημερινή, για να μπορέσουμε να προσφέρουμε τη γνώση και την εμπειρία μας, για να βγει ένα πιο σωστό αποτέλεσμα.

Κλείνοντας, ως προς τον κ. Γρηγοριάδη, ο οποίος, δυστυχώς, δεν είναι εδώ - αν ήταν να δίνουμε, γραπτώς, τις απαντήσεις εκ των υστέρων, θα μπορούσε να μας τις είχε στείλει κιόλας πριν - γιατί η αθλητική Α.Ε. δεν θα τιμωρείται, αν βρεθεί ένας φίλαθλος, ο οποίος έχει στα χέρια του ένα εισιτήριο, το οποίο δεν έχει τα στοιχεία του. Ξέρετε, εδώ προσπαθούμε να φέρουμε ένα θεσμό στην Ελλάδα, ο οποίος είναι αρκετά χρήσιμος. Ο δειγματοληπτικός έλεγχος δεν πρέπει να συγχέεται με τον απόλυτο περιορισμό, στην έκφραση της φίλαθλης ιδιότητας. Στο εξωτερικό, αν γνωρίζετε, κύριε Πρόεδρε- απευθύνομαι και στον κ. Γρηγοριάδη, αλλά δεν είναι εδώ - υπάρχει η δυνατότητα, μέχρι και να πουλήσεις το διαρκείας σου σε άλλο φίλαθλο.

 Αυτό σημαίνει ότι εκ των πραγμάτων αυτός, που αγόρασε το διαρκείας κάποιου, έχει λάθος στοιχεία. Δεν πρέπει να θεσπίζουμε κανόνες, οι οποίοι κινούνται, στα άκρα. Πρέπει να θεσπίζουμε κανόνες, οι οποίοι είναι ευέλικτοι και ακουμπάνε στην πραγματικότητα και την πρακτική εφαρμογή αυτού, που θέλουμε. Δεν θεωρώ ιδιαίτερα εύστοχο το ερώτημα, νομίζω ότι δεν έχει και πολύ μεγάλη ουσία, ίσως κρύβει και κάτι άλλο, πιο πίσω. Θα ήθελα, όμως, να παρακαλέσω όλους να μη βλέπουν το ποδόσφαιρο και τον αθλητισμό, γενικά, αλλά υπάρχουν εκπρόσωποι από τα άλλα αθλήματα, δεν θα τοποθετηθώ εγώ, εχθρικά. Είναι σωστή η κριτική, που δεχόμαστε. Τη δεχόμαστε, την αξιοποιούμε και προσπαθούμε να βελτιωθούμε, αλλά η γενική νοοτροπία, ότι όλα τα κάνουμε λάθος, το μόνο σίγουρο είναι ότι μόνο αυτή είναι λάθος.

 Σας ευχαριστώ πολύ και συγνώμη, γιατί, πράγματι, δεν σεβάστηκα τον χρόνο.

 **ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Ευχαριστούμε. Ο χρόνος σας ήταν πάνω από 10΄.

 Το λόγο έχει ο κ. Λαουτσάκος.

 **ΛΕΩΝΙΔΑΣ ΛΕΟΥΤΣΑΚΟΣ (Πρόεδρος της SUPERLEAGUE SL2)**: Ένα λεπτό μόνο, για τον κ. Χήτα, που είπε για τα χειραγωγημένα. Εμείς δεχτήκαμε να μπούμε στη διαδικασία με τον Υπουργό, γι' αυτόν το λόγο, αλλά τα χειραγωγημένα, επειδή είσαστε 29 χρόνια δημοσιογράφος, είναι παγκόσμιο το φαινόμενο και επειδή αυτές οι ομάδες, τα προηγούμενα χρόνια, ήταν αδικημένες οικονομικά και υπάρχει εξαθλίωση, γι' αυτό και στη συζήτηση, που είχαμε κάνει με τον Υπουργό, ήταν το πρώτο πράγμα, που δεχτήκαμε, από την πρώτη στιγμή. Για να ξέρετε, επειδή εγώ είμαι 3 χρόνια, σ' αυτή τη θέση, εάν δεν λυθεί αυτό το θέμα, με το Υπουργικό και το νομοσχέδιο, που καταθέτει ο Υπουργός, σαφώς θα υπάρχουν σοβαρά νομικά κενά, όπως σας είπε και ο κ. Σιμιτζόγλου. Πηγαίνουν οι ομάδες κατηγορούμενες, χωρίς να υπάρχουν ούτε ένοχοι ούτε κανείς. Πετάμε τη λάσπη και αθωωνόμαστε.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Ευχαριστούμε, κ. Λεουτσάκο.

Το λόγο έχει ο κ. Μακρυνιώτης.

 **ΑΘΑΝΑΣΙΟΣ ΜΑΚΡΥΝΙΩΤΗΣ (Νομικός Σύμβουλος του Πανελλήνιου Συνδέσμου Αμειβομένων Ποδοσφαιριστών – ΠΣΑΠ)**: Δύο σημεία, κύριε Πρόεδρε, εν συντομία. Όσον αφορά τα θέματα της χειραγώγησης, είναι ένα πρόβλημα, που δεν λύνεται μόνο του και κοιτάμε τους θεσμούς και ξεχνάμε τα πρόσωπα. Θα επιμείνω ότι είναι αναγκαία η διαμόρφωση ενός περιβάλλοντος, στο χώρο του επαγγελματία αθλητή, με ασφάλεια και με περισσότερα και ορθότερα εχέγγυα, για να μπορεί να έχει μηχανισμούς άμυνας και αντίδρασης ο επαγγελματίας αθλητής και όχι μόνο ο ποδοσφαιριστής. Ένα σημείο αυτό.

Δεύτερο σημείο, σε συνέχεια αυτών, που είπε ο κ. Σιμιτζόγλου, ο κ. Γραμμένος και ο κ. Λυσσάνδρου και σε απάντηση του προβληματισμού, που τίθεται, για τα προσωπικά δεδομένα. Επειδή οι απαντήσεις δίνονται από την εμπειρία και την πράξη και ίσως είμαστε υποχρεωμένοι να παρακολουθήσουμε αυτά τα δείγματα, άλλες ποδοσφαιρικές κοινωνίες, που έχουν την τύχη να είναι πολύ πιο μπροστά από εμάς, έχουν καταφέρει και έχουν λύσει το πρόβλημα, υπερβαίνοντας και λύνοντας θέματα προσωπικών δεδομένων. Να φέρω, ως παράδειγμα την Αγγλία, όπου, βέβαια, σε άλλα γήπεδα, ιδιόκτητα, υπάρχει το αριθμημένο εισιτήριο, η συγκεκριμένη θέση, ταυτότητα θέσης και προσώπου, υπάρχουν ειδικοί θάλαμοι booth, όπου υπάρχει εκπρόσωπος της Scotland Yard, μαζί με εκπρόσωπο του γηπέδου, διαπιστευμένα πρόσωπα, τα οποία εποπτεύουν, με κάμερες δικτυωμένες, παντού, σε κάθε χώρο του γηπέδου. Εκεί, λοιπόν, σαφώς και υπάρχει ευαισθησία για τα προσωπικά δεδομένα, αλλά, όταν σχηματίζεται μια ποινική δικογραφία - και εδώ είναι ο χώρος του κ. Σιμιτζόγλου και του κ. Γραμμένου – πάντοτε, εξετάζονται συμπληρωματικά στοιχεία αποδεικτικά και πάντοτε ερευνάται, τουλάχιστον, από νομικής πλευράς, ποιο είναι το υπέρτερο έννομο συμφέρον, τι διακυβεύεται και τι θέλουμε να προστατέψουμε, πότε ακριβώς επεμβαίνει η πολιτεία και η δικαιοσύνη και δη η αθλητική δικαιοσύνη.

Όσον αφορά στο χώρο εκτός των γηπέδων, αλίμονο, εκεί είναι ένας χώρος, ο οποίος και πάλι ελέγχεται, ελέγχεται από αστυνομικές διατάξεις, από την έννομη τάξη γενικότερα, με δημοκρατικά κριτήρια και ευαισθησίες και δεν είναι μόνο το κρούσμα ενός επεισοδίου, που θα κριθεί, στα πλαίσια της στενής αθλητικής βίας, αλλά οποιαδήποτε ποινικά ελεγχόμενης βίας, με κάμερες και με παρακολουθήσεις. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Ευχαριστούμε κι εμείς.

Το λόγο έχει ο κ. Θεοδωρακόπουλος.

 **ΓΙΑΝΝΗΣ ΘΕΟΔΩΡΑΚΟΠΟΥΛΟΣ (Πρόεδρος του Πανελλήνιου Συνδέσμου Αθλητικού Τύπου)**: Ξεκινώντας, ήθελα να κάνω μια μικρή έκκληση προς τον Υπουργό, για το θέμα των υπαλλήλων της Επιτροπής Ολυμπιακών Αγώνων. Έχουμε μεγαλώσει με τους υπαλλήλους και ξέρουμε τι προσφορά έχουν στον αθλητισμό.

Τώρα, πάμε στο θέμα του αθλητικού τύπου, που είπε ο συνάδελφός μου, σήμερα, εδώ, για τον ρόλο, που παίζουν οι εφημερίδες, με τα πρωτοσέλιδα κ.λπ.. Δεν διαφωνεί κανένας σε αυτό. Και μάλιστα, εμείς πρώτοι, οι περισσότεροι από μας, δηλώνουμε ότι δεν μας εκφράζουν, τα καταδικάζουμε, αλλά από κει και πέρα, τι μπορεί να γίνει; Εγώ νομίζω ότι το ακραίο πάει στη δικαιοσύνη. Και να πηγαίνει, γιατί να μην πηγαίνει; Το δεύτερο είναι το λιγότερο ακραίο. Υπάρχουν οι εφημερίδες, οι οποίες βγαίνουν, πολλές φορές και εκφράζουν θέσεις, όπως ΠΑΕ, ομάδες.

Για μένα, επειδή το προϊόν το έχουν οι ομάδες και δυστυχώς, δεν το προστατεύουν οι ομάδες και μου κάνει εντύπωση, γιατί, όλοι γύρω ασχολούμαστε, με κάτι για τις ομάδες. Αφήνουμε, βέβαια, τον αθλητισμό στην άκρη, που είναι υποχρέωση όλων μας. Να βγουν και να διαψεύσουν. Όμως, όταν το στέλνουν το θέμα και λένε «πες για το διαιτητή τάδε, βάλε για τον διαιτητή εκείνον», εκείνη την ώρα κάνουν κακό στο προϊόν τους και κακό και στον αθλητισμό. Και πραγματικά, υπάρχουν πάρα πολλές χιλιάδες παιδιά, που δηλητηριάζονται απ' αυτές τις ιστορίες και έτσι φτάνουμε σε αυτά τα φαινόμενα, που παρακολουθούμε.

 Άρα, λοιπόν, το ένα είπαμε και με συνεργασία γίνεται και χωρίς. Όσον αφορά, βέβαια, σε ποιον ανήκει η μια εφημερίδα, οι περισσότεροι έχουν σχέση και με το ποδόσφαιρο, άρα, έχουν συμφέροντα. Το άλλο είναι να πούμε τα μέλη μας, εμείς που μπορούμε να τα πάμε στο πειθαρχικό κ.λπ., μα, τα περισσότερα θα πούνε «τα βάλανε τα αφεντικά μας.» Δηλαδή, μπορεί να ξεφύγει κάποιος.

 Άρα, λοιπόν, πρέπει να το βρούμε αυτό, σε συνεργασία και με το ποδόσφαιρο, το οποίο το συμφέρει να είναι τα πράγματα καλά. Και εμάς συμφέρει, τους επαγγελματίες, να είναι τα πράγματα καλά, γιατί όταν δεν είναι υγιή τα πράγματα, πού να πουλήσεις και πώς, για να ξεφύγουμε και εμείς από το 60% της ανεργίας, που έχει ο κλάδος μας. Το ένα είναι αυτό.

Αλλά υπάρχει και το ΕΣΡ, “οπαδικές” εκπομπές, που μας έχουν κατακλύσει, που δεν ξέρουμε ποιος τις βγάζει και γιατί τις βγάζει. Δηλαδή, είναι φωνή και δική μας, πάνω σε αυτά, που είπες, αγαπητέ μου φίλε.

Το άλλο θέμα είναι ο αθλητικός τύπος, οι αθλητικοί συντάκτες, που έχουν βοηθήσει τόσο πολύ τον αθλητισμό, βοηθάμε τον αθλητισμό. Δεν είναι μόνο τα 3 πρωτοσέλιδα, είναι και όλο το άλλο μεγαλείο, που όλοι παρακολουθούμε χρόνια είτε από την τηλεόραση, είτε από το ραδιόφωνο, είτε μέσα από τις εφημερίδες και, βέβαια, όλους μας γράφουν εκείνα τα πρωτοσέλιδα.

 Υπάρχουν, όμως και πρωτοσέλιδα στον αθλητικό τύπο πολύ σημαντικά. Έχουμε δει, έχουμε διαβάσει πρώτο θέμα τον Ελύτη, έχουμε διαβάσει φοβερά πρωτοσέλιδα. Και τα άλλα τιμωρούνται, οι κυκλοφορίες είναι πολύ χαμηλές. Ζημιά κάνουν και οφείλουμε όλοι να το δούμε. Εμείς έχουμε και ευθύνες αντικειμενικές, τουλάχιστον. Τις υπόλοιπες ευθύνες πρέπει να τις δώσουμε στη δικαιοσύνη και όπου αλλού πρέπει και όπου αλλού χρειάζεται, αλλά συνεχίζουμε. Εμείς τώρα έχουμε ένα πρόγραμμα, ένα εκατομμύριο τετρακόσιες χιλιάδες, για εκπαίδευση αθλητικών συντακτών. E-learning είναι, θα πιάσει 650 άτομα.

 Δηλαδή, κάνουμε αγώνες, ημερίδες. Έχουμε μάλιστα συνεννοηθεί, ακόμα και με τον Υπουργό, για να δούμε πως μπορούμε να προχωρήσουμε καλύτερα σ' αυτά τα θέματα, φέρνουμε από το εξωτερικό ανθρώπους, που θα μιλήσουν. Λοιπόν, αυτή είναι η εικόνα, που δεν είναι έξω από την πραγματικότητα αυτά που είπες. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Τον λόγο έχει ο κ. Μεσημέρης.

 **ΙΩΑΝΝΗΣ ΜΕΣΗΜΕΡΗΣ (Αντιπρόεδρος της Ομοσπονδίας Μηχανοκίνητου Αθλητισμού Ελλάδος, ΟΜΑΕ):** Όσον αφορά αυτό, που ακούστηκε, από τον άλλο φορέα, ότι υπάρχει σύγχυση αρμοδιοτήτων και αναφέρθηκε στον παρατηρητή, θέλω να πω ότι ο παρατηρητής σε έναν αγώνα επ΄ ουδενί ασκεί διαιτητικό έργο, δεν συμμετέχει καν στις αποφάσεις. Ο παρατηρητής μεταφέρει στην Εθνική Επιτροπή Αγώνων ό,τι έγινε, δηλαδή, δίνει ένα report στην Επιτροπή, στην οποία υπάγεται, δεν κάνει τίποτε άλλο.

 Όσον αφορά τους αγωνοδίκες, οι αγωνοδίκες, σε κάθε αγώνα, έχουν διακριτό ρόλο ο ένας από τον άλλο. Οι δύο αγωνοδίκες ορίζονται από την ομοσπονδία και ορίζονται, με βάση την τεχνογνωσία, που μπορεί να έχει ο καθένας και ο τρίτος ορίζεται από το σωματείο.

 Κάτι, το οποίο αφορά και την τοποθέτηση του εκπροσώπου του ΚΙΝΑΛ, ότι υπάρχουν ανταγωνιστικά σωματεία. Η ιδιαιτερότητα του μηχανοκίνητου αθλητισμού δεν αφήνει τέτοια περιθώρια, διότι αφενός μεν τα σωματεία δεν έχουν συμμετοχή σε σωματεία, δηλαδή, τα σωματεία στέλνουν αθλητές, που μπορεί ένα αυτοκίνητο, που συμμετέχει σε έναν αγώνα, να έχει μέσα πλήρωμα από δύο διαφορετικά σωματεία. Άρα, η κρίση ενός αγωνοδίκη να είναι επωφελής, ενδεχομένως, για το ένα μέλος και εναντίον του άλλου. Συνεπώς, δεν υπάρχει θέμα ανταγωνιστικών σωματείων. Επιπλέον δε, ωραία ηχεί η λέξη «χειραγώγηση» και φαντάζει ότι ενδεχομένως μια λύση, όταν ζητάς την εξαίρεση από κάποιο ασυμβίβαστο, θα οδηγούσε τη σκέψη στη χειραγώγηση. Η χειραγώγηση ενός αγώνα, όταν το Δ.Σ. της ομοσπονδίας αποτελείται από 11 μέλη και τα 11 αυτά μέλη είναι εκπρόσωποι 11 διαφορετικών σωματείων, που μπορεί αυτά τα σωματεία να έχουν διοργανώσει αγώνα ή να μην έχουν διοργανώσει και κανέναν αγώνα ή αυτός, ο οποίος τελικά συμμετέχει στην προκήρυξη, να συμμετέχει σε αγώνες, που διοργανώνουν περισσότερα σωματεία, είναι πρακτικά αδύνατη.

 Όσον αφορά την τοποθέτηση και την ερώτηση, που υπέβαλε ο εκπρόσωπος του Κ.Κ.Ε., αν υπάρχουν κάπου αλλού ανάλογες εξαιρέσεις. Να θυμίσω ότι στο ν.2725 προβλέπονται εξαιρέσεις για άλλα αθλήματα, μεταξύ των οποίων σκοποβολή, αεραθλητισμός, μπριτζ , σκάκι και διάφορα άλλα αθλήματα, όπου εκεί υπήρξε μια λογική αυτών των εξαιρέσεων, όπου παραμένουν οι εξαιρέσεις αυτές.

 Όσον αφορά τον υπαινιγμό για ανακριβή στοιχεία, τα οποία δώσαμε, προφανώς, η πληροφόρηση, που έχει ο εκπρόσωπος του Κ.Κ.Ε., είναι λάθος. Ήμουν πολύ σαφής. Μίλησα για σωματεία της ΑΜΟΤΟΕ και της ΣΟΜΑΕ, δηλαδή, των ομοσπονδιών του μηχανοκίνητου αθλητισμού, τα οποία συμποσούμενα μας κάνουν 172 σωματεία, εκ των οποίων τα 96 συμποσούμενα έχουν ειδική αθλητική αναγνώριση και σαφώς από αυτά τα 97 είναι της ΣΟΜΑΕ.

Όσον αφορά τους κριτές, ήμουν πάλι σαφής, κατά το μέρος που αφορά την ΟΜΑΕ, ήταν 930. Στον δε απολογισμό, αναφέρεται ότι τα στελέχη, για τα οποία υπάρχει τήρηση καρτέλας είναι 1.688, εκ των οποίων 1.467 με μητρώο και από αυτά έχουν ολοκληρώσει τα 221. Συνεπώς, αυτά τα νούμερα είναι παρελκυστικά, δημιουργούν εντυπώσεις και τίποτε άλλο. Αυτά είναι τα στελέχη μας, 930 στελέχη, μέσα στα οποία στελέχη υπάρχουν και οι κριτές. Όσον αφορά την απορία, για το τι σημαίνει «κριτής σκέτο» και τι σημαίνει «κριτής ασφαλείας», μπορεί αυτή η ορολογία να έχει παραμείνει στον κανονισμό, όπως ίσχυε και όπως ισχύει και στη διεθνή ομοσπονδία, όμως, στην ουσία, ο κριτής δεν συμμετέχει επ΄ ουδενί. Ποτέ, δεν θα τον καλέσει κάποιος να ψηφίσει. Ο κριτής αναφέρει ένα περιστατικό και περισσότερο μας ενδιαφέρει να αναφέρει τα περιστατικά ασφαλείας. Π.χ. πέρασε το τάδε αυτοκίνητο από το 12, πέρασε από το 13, πέρασε από το 14. Τίποτε άλλο.

Όσον αφορά τον κανονισμό, να σας πω ότι η συμμετοχή των κριτών σε διοικήσεις σωματείων εφαρμόζονται σε 146 χώρες, που είναι μέλη της Διεθνούς Ομοσπονδίας Αυτοκινήτου. Ορίζεται και προσδιορίζεται από το Διεθνή Αγωνιστικό Κώδικα, προσδιορίζεται από τον Εθνικό Αγωνιστικό Κώδικα, ουσιαστικά, είναι μετάφραση του διεθνούς στην ελληνική πραγματικότητα, στα ελληνικά και επιπλέον, προβλέπονται ζητήματα ασυμβιβάστου στον κώδικα δεοντολογίας της Διεθνούς Ομοσπονδίας, τον οποίο έχουμε επίσης μεταφράσει και ψηφίσει και στην Ελλάδα και ισχύει. Επιπλέον, τροποποιήθηκε και ο Εθνικός Αγωνιστικός Κανονισμός, στον οποίο, προσπαθώντας να κάνουμε ένα συγκερασμό του Διεθνούς Αγωνιστικού Κανονισμού της Διεθνούς Ομοσπονδίας και του Εθνικού, προβλέψαμε, ενόψει ενδεχομένως εξαίρεσης από τα ασυμβίβαστα αυτά, τη δυνατότητα και τη μεταφέραμε στον αγωνιστικό κώδικα, με άμεση εφαρμογή ότι, σε περίπτωση που υφίσταται κάποιο θέμα ασυμβιβάστου σε κάποιον αγωνοδίκη, εξαιρούνται από τη ρύθμιση αυτή του νομοσχεδίου, εξαιρούνται τα πειθαρχικά, κύριε του Κ.Κ.Ε., που κάνατε λόγο για το διορισμό του πειθαρχικού συμβουλίου. Μιλάμε για αγωνοδίκες, όχι για μέλη της πειθαρχικής επιτροπής.

Προβλέψαμε ότι μέχρι το πέρας των δηλώσεων συμμετοχής, μπορεί να ζητήσει το 50+1% των αθλητών, που δήλωσαν συμμετοχή, την εξαίρεση του συγκεκριμένου αγωνοδίκη. Επομένως, είμαστε βασιλικότεροι του βασιλέως. Υπερκαλύπτουμε ακόμα και τον κανονισμό της διεθνούς ομοσπονδίας και δημιουργούμε την ασφαλιστική δικλίδα αυτή, που θα εγγυηθεί το αμερόληπτο και την ασφαλή διεξαγωγή του αγώνα.

Επιπλέον, όσον αφορά στις διαμαρτυρίες, θα πρέπει, εξετάζοντας την κάθε μία, να δούμε μήπως αυτές προσδιορίζονται σε μία οικογένεια, σε ένα όνομα, το πολύ σε δύο. Από και πέρα, ο καθένας μπορεί να έχει μια διαφορετική άποψη και σαφώς μπορεί να την εκφράζει και εμείς να την αποδεχόμαστε. Η πλειοψηφία, όμως, των σωματείων, οι οποίοι ψηφίζουν, αποφασίζουν στην Ομοσπονδία και ρυθμίζουν τη διεξαγωγή και ύπαρξη του motorsport, στην Ελλάδα. Είναι αυτή, που αποφάσισε, από την αρχή της χορήγηση της αθλητικής αναγνώρισης και έβαλε, ως στόχο, από το 2013 την εξαίρεσή μας από τα κολλήματα αυτά του άρθρου 3. Ευχαριστώ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Το λόγο έχει ο κ. Ηλιόπουλος.

**ΜΑΡΙΟΣ ΗΛΙΟΠΟΥΛΟΣ (Πρόεδρος του Συνδέσμου Οδηγών Αγώνων Αυτοκινήτου (ΣΟΑΑ)**: Ευχαριστώ πολύ. Είναι μεγάλη μου χαρά, που ένα σπορ, το οποίο, τα προηγούμενα χρόνια, θεωρούσαν δεύτερο, σχεδόν όλα τα Κόμματα έδειξαν ενδιαφέρον. Πράγματι, αυτό είναι μεγάλη κατάκτηση.

Άκουσα τον Αντιπρόεδρο, για δεύτερη φορά, να λέει ότι δεν επιτελούν διαιτητικό έργο και να γίνει κατάργηση του ασυμβίβαστου.

Επίσης, θέλω να σας ξαναθυμίσω ότι στο δεκάλογο, που αποστείλαμε προς τα μέλη μας, αλλά και προς την Ομοσπονδία, τον Απρίλιο του 2018, αναφέρουμε ξεκάθαρα το θέμα της διαφάνειας , διότι είναι κάτι, που μας απασχολεί, ιδιαίτερα.

Τέθηκε ένα ερώτημα, γιατί προτείνω να εξαιρεθούν οι αλυτάρχες και οι κριτές και όχι όλοι οι υπόλοιποι. Σ’ αυτό θέλω να δώσετε ιδιαίτερη σημασία. Για πιο καλούς και ποιοτικούς αγώνες, οργανωτικά και λόγω της εμπειρίας, που υπάρχει, είναι θεμιτό να μπαίνουν άνθρωποι, οι οποίοι έχουν μεγάλη εμπειρία, ως αλυτάρχες. Είναι θεμιτό και σύνηθες το σωματείο, που οργανώνει, να βάζει αλυτάρχες ανθρώπους, που εμπιστεύεται, με την έννοια του ότι έχουν καλύτερη γνώση των εφοδίων, που έχουν – και του άψυχου και του έμψυχου υλικού. Για να καταλάβετε, ο αλυτάρχης έχει μία πολύ σοβαρή ιδιότητα. Η ιδιότητά του αυτή επιβάλλει άμεσες αποφάσεις, επιβάλλει αποφάσεις, που εμμέσως ή αμέσως, επηρεάζουν σε πάρα πολύ μεγάλο ποσοστό την ασφάλεια όλου του αγώνα, θεατών και αγωνιζομένων.

Θα σας θυμίσω ότι είπα ότι θεωρώ ότι σε κάποιο βαθμό υστερούμε, στα μέτρα της ασφάλειας. Το ίδιο συμβαίνει και με τους κριτές. Ο ρόλος, λοιπόν, του αλυτάρχη είναι πάρα πολύ σοβαρός, γιατί είναι αυτός, που θα διασφαλίσει ένα ασφαλή αγώνα.

Και οι κριτές, λοιπόν, που, κατά την προσωπική μου άποψη - τρέχω 28 χρόνια - δεν υπάρχουν πολλοί, είναι κατάλληλα εκπαιδευμένοι, που σίγουρα θα διασφαλίζουν την ασφάλεια του αγώνα, παρά τα σεμινάρια, που πραγματοποιούνται. Άρα, εδώ πρέπει να δούμε ποια είναι η μεγαλύτερη εικόνα. Είναι η ασφάλεια ή είναι οτιδήποτε άλλο, που πράγματι, σε αυτούς τους ρόλους του αλυτάρχη και των κριτών, δεν τίθεται θέμα χειραγώγησης και σας το λέω αυτό το πράγμα, με όλη την όλη την ειλικρίνεια, που μπορώ να σας μεταφέρω, εδώ στην Αίθουσα σας.

Έτσι, λοιπόν είναι προτιμότερο και οι αλυτάρχες και οι κριτές να εξαιρεθούν από το ασυμβίβαστο, γιατί ταιριάζει στα ελληνικά δρώμενα, ταιριάζει στην πραγματικότητα και έτσι διασφαλίζουμε καλύτερα τα ντεσού μας.

Όσον αφορά, όμως τους αγωνοδίκες, τους τεχνικούς εφόρους και τον παρατηρητή του αγώνα, που πάλι ο κ. Αντιπρόεδρος είπε «Και τι έγινε, ένας παρατηρητής αγώνα, απλώς μεταφέρει τα γεγονότα», θα σας πω ότι είναι τραγικό, για την ποιότητα, για την αναβάθμιση και για το μέλλον των ελληνικών αγώνων, ο παρατηρητής του αγώνα, να είναι ταυτόχρονα και πρόεδρος αγωνοδικών, άρα, διπλή ιδιότητα. Πώς, λοιπόν, θα προάγουμε, πώς θα αναβαθμίσουμε τους ελληνικούς αγώνες, όταν ο παρατηρητής του αγώνα είναι ταυτόχρονα και πρόεδρος αγωνοδικών, δηλαδή, έχει διπλή ιδιότητα; Είναι πάρα πολύ σοβαρό πράγμα αυτό και δεν βοηθά το motorsport.

Για να μην υπάρχουν, λοιπόν, έστω και υπόνοιες για συναλλαγές, για δοσοληψίες, για χειραγώγηση, που, δεν λέω ότι γίνεται, αλλά λέω, για να μην υπάρχουν, έστω και υπόνοιες, διότι όλες οι πλευρές θέλουμε διαφάνεια και είμαι σίγουρος ότι και η ΟΜΑΕ το επιζητά αυτό το πράγμα, διότι αν δεν το επιζητά, κακώς βρίσκονται εκεί, που βρίσκονται. Άρα, αμεροληψία, χωρίς καμία αμφισβήτηση.

Τελειώνοντας, θα πω ότι πρέπει οι ρόλοι να είναι διακριτοί, για να μπορούν να ξεκαθαρίζουν τα πράγματα. Δόξα τω Θεώ, στο motorsport δεν έχουμε βία και κλείνω, προσωπικά, στο μέτρο, που οι δυνάμεις μου και οι ιδιότητες μου μου επιτρέπουν και μου επιβάλλουν, δεν θα επιτρέψω κανένας να γκρεμίσει τη μεγάλη μας ιδέα, το ελληνικό motorsport και αυτό το απευθύνω στα άτομα, που, από προσωπικό όφελος ή από ιδιοτέλεια, προσπαθούν να γκρεμίσουν από προσωπικά συμφέροντα το ελληνικό αυτό σπορ. Σας ευχαριστώ πολύ, για την προσοχή σας.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Ευχαριστούμε πολύ.

Ο κ. Καπράλος έχει το λόγο.

**ΣΠΥΡΙΔΩΝ ΚΑΠΡΑΛΟΣ (Πρόεδρος της Εθνικής Ολυμπιακής Επιτροπής (Ε.Ο.Ε.):** Ευχαριστώ πολύ, κύριε Πρόεδρε. Πρώτα από όλα, στο ερώτημα του κ. Κωνσταντόπουλου, για το άρθρο 14, για το προσωπικό της Ελληνικής Ολυμπιακής Επιτροπής, όπως σας εξήγησα και προηγουμένως και καταθέσαμε και τις προτάσεις μας για βελτίωση αυτού του άρθρου, έχουμε πάρει κάθε πρόνοια, για να μπορέσουμε, από τη μία μεριά, το προσωπικό μας, τους δημοσίους υπαλλήλους, που έχουμε, να μεταφερθούν στη Γενική Γραμματεία Αθλητισμού, το δε υπόλοιπο προσωπικό μας και όσο μείνει στην Ολυμπιακή Επιτροπή να έχουν τη δυνατότητα, έχουμε πάρει απόφαση, ομόφωνα στην Ολομέλεια, να τους κάνουμε καινούργιες συμβάσεις εργασίας, να τους εξασφαλίσουμε, πλήρως τα δικαιώματά τους και να μην μπορεί, έστω και μία κακή διοίκηση, μελλοντική, να τους διώξει, παρά μόνο για σπουδαίο λόγο. Νομίζουμε ότι έχουμε καλύψει, πλήρως, όλο το προσωπικό και τα συμφέροντά τους.

Η ερώτηση του κυρίου Γρηγοριάδη: Πρώτα από όλα, για την περιουσία της Ολυμπιακής Επιτροπής και αν και πώς θα την αξιοποιήσουμε. Ασφαλώς, την αξιοποιούμε όσο μπορούμε την περιουσία της Ολυμπιακής Επιτροπής. Χωρίς αξιοποίηση της περιουσίας, θα έπεφτε πάλι βάρος στον Έλληνα φορολογούμενο, να πληρώνει και για την Ελληνική Ολυμπιακή Επιτροπή. Σας είπα και προηγουμένως ότι το Κράτος δίνει λιγότερο από το 25% του ετήσιου προϋπολογισμού της Ολυμπιακής Επιτροπής, που δεν φτάνει ούτε να καλύπτει τους μισθούς των δημοσίων υπαλλήλων, που έχουμε, αλλά την Ολυμπία, που έχουμε, την αξιοποιεί η Διεθνής Ολυμπιακή Ακαδημία, γιατί επιτελούμε το έργο της Ολυμπιακής Παιδείας, σε όλο τον κόσμο. Τα γραφεία μας είναι λογικό.

Εκεί που δεν το έχουμε κάνει και θα πρέπει να το κάνουμε αφορά το Κολυμβητήριο του Ζαππείου, που είναι ντροπή και αισθάνομαι πολύ άσχημα, που το Κολυμβητήριο του Ζαππείου είναι κλειστό, για πολλά χρόνια και αυτό οφείλεται σε πολλούς παράγοντες, ότι δεν έχουμε τεχνική υπηρεσία, ότι δεν μπορούμε, σαν δημόσιο, να προχωρήσουμε, ακόμα και να το αξιοποιήσουμε και με φορείς και του ιδιωτικού και του δημόσιου τομέα.

Το ΟΑΚΑ και το Στάδιο Καραϊσκάκη, όπως ξέρετε, τα έχει πάρει το κράτος. Θα συνεργαστούμε, με μεγάλη χαρά, με το κράτος, για να μπορέσουμε να αξιοποιήσουμε καλύτερα το ΟΑΚΑ, που έχει φτιαχτεί, με τα χρήματα των Ελλήνων φορολογουμένων.

 Μας ρωτήσατε, γιατί να πάμε στον ιδιωτικό τομέα. Σας εξήγησα, προηγουμένως, το ότι είμαστε Νομικό Πρόσωπο Δημοσίου Δικαίου, μας έχει φέρει πολύ μεγάλη δυσλειτουργία, πολύ μεγάλη γραφειοκρατία, ακόμα και αδιαφάνεια, τολμώ να σας πω. Θα βοηθήσει, σίγουρα, τις αθλητικές ομοσπονδίες - μέλη μας, τους αθλητές, με τον τρόπο χρηματοδότησης. Όταν έρχονται χρήματα από το εξωτερικό ή από ένα χορηγό μας, για ολυμπιακή προετοιμασία, τους ζητάμε να μας φέρουν φορολογική ενημερότητα και όλα αυτά, στέλνουμε στον Υπουργό Αθλητισμού ένα χαρτί, λέγοντας του ότι θέλουμε να δώσουμε αυτά τα χρήματα, που δεν επιβαρύνουν τον κρατικό προϋπολογισμό. Ο Υπουργός πρέπει να το στείλει στο Γενικό Λογιστήριο του Κράτους, στον Υπουργό Οικονομικών, να του πει ότι είναι εντάξει, για να δοθούν αυτά τα χρήματα, να έρθει πίσω και μπορεί να έχουν λήξει τότε οι φορολογικές ενημερότητες των ομοσπονδιών και ούτω καθεξής. Και αντί να πάνε αυτά τα χρήματα εκεί που πρέπει άμεσα, μας παίρνει πάρα πολύ καιρό.

 Θα σας πω και ορισμένα, που έγιναν από τους χορηγούς. Οι χορηγοί λένε ότι «Εγώ σας δίνω αυτά τα χρήματα, για να τα δώσετε για την προετοιμασία του τάδε και του τάδε αθλητή». Εάν δεν μπορούμε να το κάνουμε, μπαίνουν στο μεγάλο ταμείο της Ολυμπιακής Επιτροπής και δεν μπορούμε να τα αξιοποιήσουμε. Το ίδιο και για τους υπαλλήλους μας. Μας δίνει η Διεθνής Ολυμπιακή Επιτροπή τα επιπλέον χρήματα, για να πληρώσουμε τους ανθρώπους, οι οποίοι κάνουν την αφή της φλόγας και τη λαμπαδηδρομία, επί ελληνικού εδάφους, που είναι κάτι, που τιμά τη χώρα μας. Αυτούς τους ανθρώπους δεν έχουμε τη δυνατότητα να τους πληρώσουμε παραπάνω, από χρήματα, όχι του προϋπολογισμού του κράτους, αλλά από χρήματα, που μας δίνουν τρίτοι φορείς, για να το κάνουμε αυτό και να σας πω διάφορα πράγματα, που «τραβάμε», στην καθημερινή λειτουργία μας.

 Χρειάστηκε και έπρεπε να στείλουμε, σύμφωνα με τους κανονισμούς, μέσω του μειοδότη, που ανέλαβε το ταξίδι, για να πάνε οι νέοι αθλητές μας, τότε, στους Ολυμπιακούς Αγώνες Νεότητας, τους οποίους έπρεπε να τους στείλουμε, μέσω της Ουκρανίας, γιατί ο μειοδότης έπρεπε να τους στείλει από εκεί πέρα και η Ουκρανία ήταν σε πόλεμο. Έπρεπε και δεν μπορούσαμε να στείλουμε τους αθλητές του στίβου, του ΣΕΓΑΣ, για να τους στείλουμε, τότε, στους ευρωπαϊκούς αγώνες και γίναμε ρεζίλι, γιατί χρειάστηκε να επιστρατευτεί το πρωθυπουργικό αεροπλάνο, για να πάνε.

 Για το Τόκιο, δεν ξέρουμε, σήμερα, ποιοι αθλητές μας θα πάρουν τελικά την πρόκριση. Θα έπρεπε να έχουμε ξεκινήσει από τώρα τις διαδικασίες διαγωνισμού, για να μπορέσουμε να έχουμε μειοδότη, για να πάνε και, όπως ξέρετε, όταν θα τελειώσουμε και θα ξέρουμε ποιοι αθλητές πρόκειται να πάνε, τα αεροπορικά εισιτήρια θα έχουν ακριβύνει τόσο πολύ, που θα είναι και διπλάσια απ' ό,τι είναι σήμερα. Οι διαδικασίες του δημόσιου δεν μας δίνουν αυτή τη δυνατότητα.

 Να σας πω και το τελευταίο. Η Διεθνής Ολυμπιακή Επιτροπή, στην οποία υπαγόμαστε, μας έχει θέσει τρία πράγματα, που έπρεπε να κάνουμε. Πρώτον, να μπορέσουμε να ξεφύγουμε από το δημόσιο τομέα και να μη χρειάζεται να ερχόμαστε και στη Βουλή, κάθε φορά, για να αλλάξουμε το Καταστατικό μας, όπως προβλέπεται παντού. Με μια μεγάλη πλειοψηφία, να μπορούν να αλλάξουν τα άρθρα του Καταστατικού μας και να γίνουμε πιο ευέλικτοι. Το δεύτερο, πρέπει να αυτορυθμιστούμε και να βάλουμε όρια ηλικίας και τρίτον, να βάλουμε και όρια θητειών, στην Ελληνική Ολυμπιακή Επιτροπή.

 **ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Πόσα χρόνια σας έχουν ζητήσει αυτά τα δύο, που αναφέρατε, να γίνουν; Το θέμα της θητείας και της αυτορρύθμισης, πόσες φορές σας το έχουν ζητήσει; Από πότε, αν θυμάστε, ξεκίνησε η κουβέντα περί της αυτορρύθμισης;

 **ΣΠΥΡΙΔΩΝ ΚΑΠΡΑΛΟΣ (Πρόεδρος της Εθνικής Ολυμπιακής Επιτροπής (Ε.Ο.Ε.):** Μας τα ζητάνε αρκετό καιρό. Μας τα έχουν ζητήσει, πολλές φορές. Έχει ξεκινήσει εδώ και ένα χρόνο, δύο χρόνια, τρία χρόνια.

 **ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Μήπως είναι περισσότερα; Παρακαλώ πολύ, να είστε σαφής.

 **ΣΠΥΡΙΔΩΝ ΚΑΠΡΑΛΟΣ (Πρόεδρος της Εθνικής Ολυμπιακής Επιτροπής (Ε.Ο.Ε.):** Νομίζω ότι έχει θεωρηθεί, ας πούμε, από το 2015, 2014. Αλλά όχι τόσο επιτακτικά, όπως έχει γίνει τώρα τα τελευταία δύο χρόνια, που το ζητάει έντονα η Διεθνής Ολυμπιακή Επιτροπή, όπως το ζητάει και σε όλες τις άλλες ολυμπιακές επιτροπές.

Επομένως, αυτοί είναι οι βασικοί λόγοι, για τους οποίους πρέπει και θεωρούμε ότι πρέπει να προχωρήσει το Καταστατικό μας, ως έχει. Κύριε Υπουργέ, θα ήθελα να σας πω και δύο ακόμα πράγματα, για τα οποία μπορούν να γίνουν και βελτιώσεις. Πρώτον, να επιτρέψτε σε αθλητές εν ενεργεία -κάτι που απαγορεύει, σήμερα, ο νόμος – να γίνονται μέλη Δ.Σ. Ομοσπονδιών. Σε όλα τα μέρη του κόσμου, υπάρχουν Επιτροπές Αθλητών και ο Πρόεδρος της Επιτροπής Αθλητών μετέχει στα Δ.Σ.. Και οι Ομοσπονδίες να φτιάξουν όλες τις Επιτροπές Αθλητών.

Επίσης, υπάρχει κάτι που έχει δημιουργηθεί και στο παρελθόν. Να λυθεί το θέμα, όπου υπάρχουν συγχωνεύσεις Ομοσπονδιών Ολυμπιακών Αθλημάτων και βρίσκονται μέσα σε άλλες Ομοσπονδίες, είναι κάτι απαράδεκτο και αυτό μπορεί να μας φέρει σε πολύ μεγαλύτερες περιπέτειες και κινδύνους με τις διεθνείς Ομοσπονδίες και τη Διεθνή Ολυμπιακή Επιτροπή απ’ όλα τα υπόλοιπα, που υπάρχουν. Να λύσουμε το θέμα, με τα ολυμπιακά αθλήματα για να μην υπάρχει πρόβλημα.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Το πρώτο που ζητήσατε είναι αυτονόητο. Είναι προτεραιότητά μας οι αθλητές εν ενεργεία, αλλά και οι πρώην να αποκτήσουν χώρο, θέση, ρόλο, εντονότερο στις διοικήσεις. Απλά, είναι από τα θέματα, που εκ των πραγμάτων θα απασχολήσουν τον αθλητικό νόμο, για τον οποίο θα ανοίξει η συζήτηση, μόλις ολοκληρωθεί αυτός εδώ. Είναι προτεραιότητά μας, σας το δηλώνω ενώπιον όλων των Κομμάτων, ότι αυτό θα γίνει, γιατί είναι πρόθεσή μας και αυτό ξεκινάμε να κτίζουμε, σιγά-σιγά.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κύριος Μάρκου.

**ΚΩΝΣΤΑΝΤΙΝΟΣ ΜΑΡΚΟΥ:** Αν θυμάμαι καλά, το περιστατικό με τη μετάβαση των αθλητών, με το πρωθυπουργικό αεροσκάφος, οφειλόταν σε καθαρά μειωμένη δυνατότητα χειρισμού της διαδικασίας από το ΣΕΓΑΣ, για να πάνε οι αθλητές του στίβου, και αναγκάστηκε ο Πρωθυπουργός, την τελευταία στιγμή, να σώσει την κατάσταση. Αν τέτοιου τύπου είναι και τα υπόλοιπα επιχειρήματα του κυρίου Προέδρου, τότε δεν πείθουν κανένα.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κύριος Κακλαμανάκης.

**ΝΙΚΟΣ ΚΑΚΛΑΜΑΝΑΚΗΣ:** Το ερώτημα έγινε από τον κύριο Κωνσταντόπουλο. Ο τρόπος της επιλογής, στη δική μου Ομοσπονδία, αλλά και σε άλλες Ομοσπονδίες, υπάρχουν πολλές στρεβλώσεις, στην έννοια της αυτοδιοίκησης, υπάρχει παράνομη πρακτική, υπάρχουν όμιλοι – σφραγίδες, οι οποίοι διαθέτουν την ίδια βαρύτητα ψήφου με ομίλους, που εκπροσωπούν τεράστια τμήματα ενεργών αθλητών. Δεύτερον, υπάρχει το φαινόμενο διάφοροι όμιλοι να παραχωρούν το δικαίωμα εκπροσώπησης ψήφου σε άλλους ομίλους, που είναι παράνομη πρακτική, η οποία, σε πείσμα του νόμου, ακολουθείται, εγείροντας προβληματισμό για τα αντανακλαστικά της πολιτείας.

Το πρόβλημα δεν είναι μόνο το ελλιπές νομικό πλαίσιο, είναι η τήρηση του υφιστάμενου νόμου. Αυτό είναι το μεγάλο μας πρόβλημα. Οι όμιλοι τρίτων δεν αποτελούν καθαρά Αθλητικά Σωματεία, έχουν λάβει μια τροπή επιχειρηματική-κερδοσκοπική κ.λπ. Κατ’ εμέ, πολλά μέλη γράφονται, για άσχετα αθλήματα με τον ναυταθλητισμό και βέβαια, σύνηθες είναι τα μέλη των ομίλων να υπάρχουν εντελώς τυπικά, για να εξασφαλίζουν τη συνέχεια του Πρόεδρου. Κυρίως, το πρόβλημα είναι το ότι υπάρχουν εξουσιοδοτήσεις, είναι τραγικό, από τα μη ενεργά Σωματεία, που αξιοποιούνται, ανάλογα, από την Ομοσπονδία. Αυτοδιοίκηση και Ομοσπονδία δεν σημαίνει αναίρεση της νομιμότητας, αλλιώς η ίδια η Ομοσπονδία αναιρείται και γίνεται χώρος ιδιωτικής συναλλαγής, καμία σχέση με τη δημοκρατική αποστολή της.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής):** Το λόγο έχει ο κύριος Παπαγεωργόπουλος.

**ΙΩΑΝΝΗΣ ΠΑΠΑΓΕΩΡΓΟΠΟΥΛΟΣ (Πρόεδρος της Πανελλήνιας Ομοσπονδίας Εργαζομένων Υπουργείου Πολιτισμού και Αθλητισμού):** Καταρχήν, από την στιγμή που βλέπω ότι υπάρχει μια συναίνεση, μεταξύ των εργαζομένων, όσον αφορά την Ελληνική Ολυμπιακή Επιτροπή και από τον ίδιο τον Υπουργό, για να μπορέσουμε να καθίσουμε τις ελάχιστες ημέρες, μέχρι το νομοθέτημα, θα συμφωνήσω, με αυτά, που είπε, ο κύριος Καπράλος και από την πλευρά των εργαζομένων και από την πλευρά του Υπουργού, να συνεννοηθούμε για το καλύτερο δυνατό των εργαζομένων.

Δεύτερον, στην ερώτηση του κυρίου Καλλιάνου. Πάντα ένα νομοθέτημα είναι στη σωστή κατεύθυνση, όταν ψηφίζεται, πολύ περισσότερο, όταν εφαρμόζεται.

Το Μάρτιο μήνα, είπα ότι η Ομοσπονδία ποτέ δεν συμφώνησε, όχι με το νομοσχέδιο, γιατί υπήρχαν πολύ καλά στοιχεία, στο νομοθέτημα του Μαρτίου του 2019, αλλά δεν κλήθηκε ποτέ να συζητήσει ούτε το νομοθέτημα του Μαρτίου του 2019, ούτε δε περισσότερο την Υπουργική Απόφαση της 5ης Ιουλίου του 2019, δύο μέρες, πριν τις εκλογές.

Προφανέστατα, στο πρώτο άρθρο, το οποίο προστατεύει τους εργαζομένους στο Ταμείο Αλληλοβοήθειας Εργαζομένων και μεταφέρονται στο Υπουργείο Πολιτισμού, που ήταν απαίτηση και αγώνας συνδικαλιστικός των εργαζομένων στο Υπουργείο Πολιτισμού, προφανώς, περιμένουμε να γίνει. Παρόλο, που προέβλεπε το νομοθέτημα, όμως, αυστηρή τρίμηνη ρήτρα, για να μπορέσει να γίνει αυτή η μεταφορά, αυτήν τη στιγμή, που μιλάμε, βρίσκεται ακόμη στο ΑΣΕΠ, για νομικό έλεγχο.

Άρα, λοιπόν, υπάρχει ένας νόμος, υπάρχει η χρονική ρήτρα και δεν υπάρχει το αποτέλεσμα. Λέμε και στη σημερινή πολιτική ηγεσία και στην κυρία Μενδώνη και στον κ. Αυγενάκη, προφανέστατα, να τηρηθεί ο νόμος και αμέσως το ΑΣΕΠ να δώσει το «πράσινο φως», για να τοποθετηθούν οι 35 συνάδελφοί μου, στις κενές οργανικές θέσεις, που έχουν θεσμοθετήσει και με τον Οργανισμό του 2014 και με τον Οργανισμό του 2018. Δηλαδή, σε δύο Οργανισμούς του Υπουργείου Πολιτισμού, υπάρχουν τα κενά, γι΄ αυτούς τους υπαλλήλους, υπάρχει το νομοθέτημα και δεν έχει γίνει πράξη.

Δεύτερον, υπάρχει η κατασκηνωτική περίοδος, πλέον, να χρηματοδοτείται, από αυτό καθαυτό το Υπουργείο Πολιτισμού. Παρόλα αυτά, έγιναν οι αιτήσεις των εργαζομένων, το Μάιο του 2019, δεν πρόλαβε η διοίκηση να τις διεκπεραιώσει και να πληρώνει το Υπουργείο Πολιτισμού και εξαναγκαζόμαστε, τώρα η πρώην Υπουργός, η κυρία Ζορμπά, να βγάλει χρηματοδότηση γι΄ αυτό τον Ιούνιο του 2019, να την έχει δεχθεί η κύρια Μενδώνη, για να χρηματοδοτήσει, ξανά, το Ταμείο Αλληλοβοήθειας, για να πληρωθεί η κατασκηνωτική περίοδος του 2019. Άρα, βλέπετε ότι υπάρχει και νομοθέτημα, αλλά ξανά το Ταμείο Αλληλοβοήθειας πρέπει να πληρώσει.

Αυτό, το οποίο ζητούμε εμείς, με τη νομοθετική ρύθμιση, είναι ξεκάθαρο. Είναι να γίνει η εκκαθάριση, να πάρουμε το αποτέλεσμα και οι εργαζόμενοι και τα Κόμματα της Ελληνικής Βουλής και η πολιτική ηγεσία του Υπουργείου Πολιτισμού και να δούμε τι πραγματικά θα μας δώσει, ως πόρισμα της εκκαθάρισης. Όλη αυτήν τη χρονική περίοδο, όμως, ξαναλέω, πρέπει να παραμείνει ανοιχτός ο Παιδικός Σταθμός και μόλις τελειώσει η εκκαθάριση, να πάει ξανά στο Υπουργείο Πολιτισμού, όπως λέει το νομοθέτημα του Μαρτίου.

Δεύτερον, η κατασκηνωτική περίοδος πρέπει να συνεχιστεί, ξανά, το 2020 και περαιτέρω. Το επίδομα των εργαζομένων, που υπάρχει συμφωνία, με τη νέα πολιτική ηγεσία για όλη την Ελλάδα και για τα νομικά πρόσωπα δημοσίου δικαίου, να επεκταθεί και ακόμα, προφανέστατα, όλα τα κεκτημένα δικαιώματα των εργαζομένων, όπως προβλεπόταν, στο παλιό νομοθέτημα του Ταμείου Αλληλοβοήθειας, να υπάρχουν και στο νέο νομοθέτημα, μετά από απόφαση και συνεργασία των εργαζομένων, με τη νέα πολιτική ηγεσία του Υπουργείου Πολιτισμού. Αυτό είναι ξεκάθαρο, νομίζω και αυτή είναι η απόφαση, έτσι και αλλιώς και του Συνεδρίου μας, πριν 10 μέρες. Σας ευχαριστώ πάρα πολύ.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Το λόγο έχει ο κύριος Σεβαστής.

**ΒΑΣΙΛΕΙΟΣ ΣΕΒΑΣΤΗΣ (Γενικός Γραμματέας του Συνδέσμου Αθλητικών Γυμναστικών Σωματείων - ΣΕΓΑΣ)**: Καταρχήν, στο ερώτημα, γιατί δεν υπάρχει ανανέωση, που έθεσε κάποιος Βουλευτής, υπάρχει ανανέωση. Σε κάποιες περιπτώσεις, μπορεί να είναι ικανοποιητική και σε κάποιες περιπτώσεις, όχι. Υπάρχουν αυτά και γι΄ αυτό λέμε ότι η Πολιτεία έχει το δικαίωμα, στα όρια του Συντάγματος, να θεσπίσει την υποχρέωση των θητειών, όχι πάντα, αναδρομικά. Προφανώς, οι προβλέψεις του νομοσχεδίου της Κυβέρνησης είναι πολύ χειρότερες από αυτά, που προέβλεπε ο ν.4603 του περασμένου Μαρτίου, με την προηγούμενη Κυβέρνηση. Είναι και αντισυνταγματικά και – θα μου επιτρέψετε – και ρατσιστικά. Συμβαίνει να είμαι από αυτούς, που έχουν κλείσει τα 70 και καλώ όποιον θέλει να δει, αν το όριο είναι σωστό, να έρθει και εκεί, που γυμνάζομαι και εκεί, που εργάζομαι, να με δει, αν είναι χρήσιμος και αποδοτικός.

Όσον αφορά το αν μπορεί το Κράτος να επιβάλει αυτές τις ρυθμίσεις, προφανώς και δεν μπορεί. Αν διαβάσει κανείς τις απόψεις του κ. Ευριπίδη Στυλιανίδη, πρώην Υπουργού, τόσο στην Επιτροπή του Συντάγματος, όπου έγινε συζήτηση, με πρόταση του ΣΥΡΙΖΑ, να καθιερωθούν θητείες στους Βουλευτές, όσο και εδώ, με αφορμή αυτό το νομοσχέδιο, θα δει ότι ένας έγκριτος συνταγματολόγος και ταυτόχρονα έγκριτος πολιτικός άνδρας διαφωνεί με όλα αυτά, πιστεύοντας ότι ξεπερνάμε τα όρια, που προβλέπει το Σύνταγμα.

 Εγώ θέλω να θέσω και ένα ερώτημα στον κ. Υφυπουργό. Είπα στην πρωτολογία μου, ότι για το ΣΕΓΑΣ, αυτή τη στιγμή και ίσως και κάποιες άλλες ομοσπονδίες, τα ίδια έσοδά του, είναι περισσότερα από αυτά, που έχουν να κάνουν, με τις κρατικές επιχορηγήσεις. Θεωρεί, ότι οι ομοσπονδίες, που είναι σε αυτό το καθεστώς, είναι υποχρεωμένες να δεχτούν αυτές τις ρυθμίσεις; Ή μήπως θα πρέπει να ληφθεί υπόψιν η πληθώρα των συμβάσεων, που έχει συνάψει ο ΣΕΓΑΣ, στα πλαίσια του χορηγικού του προγράμματος και του μεγάλου γεγονότος, που λέγεται, «Αυθεντικός Μαραθώνιος της Αθήνας», συμβάσεις, που έχουν να κάνουν με τις μεγαλύτερες εταιρείες στην Ελλάδα και που έχουν στηριχθεί, όχι μόνο στην τεχνογνωσία του προεδρείου, των στελεχών του ΣΕΓΑΣ, αλλά κυρίως σε μια πίστη -με την έννοια της πίστης- που έχει διαμορφωθεί, όλα αυτά τα χρόνια, για την εξέλιξη, αλλά και την θελκτικότητα, θα έλεγα, τέτοιων σοβαρών θεσμών, που έχουν να κάνουν και με την αγορά. Εάν, δηλαδή, υποχρεωθούμε να εφαρμόσουμε το νόμο και ο κ. Παναγόπουλος, για άλλους λόγους, εγώ επίσης με τις θητείες και όλα αυτά, που εδώ θεσπίζονται, αλλά και μια σειρά στελέχη του ΣΕΓΑΣ φύγουμε, αυτό θα αποβεί, σε όφελος της αρχαιότερης ελληνικής ομοσπονδίας; Της Ομοσπονδίας, που διατρέχει, ήδη, τον 3ο αιώνα και που ήταν πάντα στην πρωτοπορία, όχι μόνο των αθλητικών, αλλά και των κοινωνικών και των εθνικών αγώνων, αλλά και συγκυριών, σε αυτούς τους τρεις αιώνες; Από τα τέλη του 19ου αιώνα, μέχρι σήμερα.

 Για αυτό, λοιπόν, μια παρατήρηση για τον κύριο, που μίλησε για τα εισιτήρια του Μίνσκ και την αδυναμία του ΣΕΓΑΣ και τα λοιπά. Μα, ακριβώς αυτό είναι το θέμα…

 **ΚΩΝΣΤΑΝΤΙΝΟΣ ΜΑΡΚΟΥ:** Μάρκου, λέγομαι και σας ενημερώνω, ότι εάν φύγετε μετά από 45 χρόνια, θα είναι προς όφελος της Ομοσπονδίας. Δεν μας πείθετε, ότι είστε ικανός, επειδή γυμνάζεστε καλά. Λοιπόν, λίγη σοβαρότητα στο Σώμα.

 **ΒΑΣΙΛΕΙΟΣ ΣΕΒΑΣΤΗΣ (Γενικός Γραμματέας Συνδέσμου Αθλητικών Σωματείων -ΣΕΓΑΣ):** Παρακαλώ πολύ σεβαστείτε, ότι εγώ δεν έχω τη δυνατότητα να είμαι Βουλευτής και να διακόπτω. Σας παρακαλώ πολύ.

 **ΝΙΚΟΛΑΟΣ ΦΙΛΗΣ:** Ισόβιος Πρόεδρος του ΣΕΓΑΣ !

 **ΒΑΣΙΛΕΙΟΣ ΣΕΒΑΣΤΗΣ (Γενικός Γραμματέας Συνδέσμου Αθλητικών Σωματείων -ΣΕΓΑΣ):** Δεν είμαι Πρόεδρος, κύριε, τα τελευταία 7 χρόνια.

 **ΝΙΚΟΛΑΟΣ ΦΙΛΗΣ:** Ισόβιος παράγοντας, τότε.

 **ΒΑΣΙΛΕΙΟΣ ΣΕΒΑΣΤΗΣ (Γενικός Γραμματέας Συνδέσμου Αθλητικών Σωματείων - ΣΕΓΑΣ):** Ναι, ισόβιος παράγοντας, γιατί ο ΣΕΓΑΣ και ο στίβος, είναι το σπίτι μου. Εκεί έχω γεννηθεί και εκεί θα παραμείνω. Όσο θέλω εγώ και όσο με εμπιστεύονται τα σωματεία, έστω και σαν απλό μέλος. Λοιπόν, για τα εισιτήρια του Μίνσκ, επειδή αναφέρθηκε το παράδειγμα μόνο, γιατί θεωρώ, ότι είναι πολύ σημαντικό. Μα, ακριβώς, η αδυναμία της Ελληνικής Ολυμπιακής Επιτροπής, με τη σημερινή νομική της μορφή, να προχωράει σε προμήθειες εισιτηρίων και ταξιδιών και τα λοιπά, τα πολλά αθλήματα, που έχει, την ανάγκασε στην περίπτωσή μας, να απευθυνθεί σε εμάς. Δεν θα έλεγα και πολύ έγκαιρα, με αποτέλεσμα, εμείς, όταν προχωρήσαμε να κάνουμε το διαγωνισμό, 2-3 μήνες πριν το ταξίδι, να βρίσκουμε εισιτήρια πανάκριβα, αφενός και αφετέρου, επειδή έχουμε, συνήθως, από τις πολυπληθέστερες αποστολές, να μην βρίσκουμε εισιτήρια 20-25 και 26 του μηνός και να αναγκαστούμε να φεύγουμε, με διαφορετικές πτήσεις, σε νυκτερινές ώρες κ.τ.λ.. Αυτό μας οδήγησε, κάποια στιγμή, να πούμε ότι δεν θα βάλουμε τους αθλητές μας στην ταλαιπωρία αυτή και αδυνατούμε να εξασφαλίσουμε μια αξιοπρεπή μετάβαση των ομάδων μας, στο Μίνσκ.

Είναι προς τιμήν του πρώην Πρωθυπουργού, που πήρε την πρωτοβουλία για τα παιδιά και έδωσε τη λύση. Η μετατροπή, λοιπόν, της Ελληνικής Ολυμπιακής Επιτροπής σε νομικό πρόσωπο ιδιωτικού δικαίου, θα δώσει λύσεις σε πολλά, άλλα και σε αυτό. Ευχαριστώ πολύ.

**ΣΤΥΛΙΟΣ ΓΕΩΡΓΙΟΣ (Πρόεδρος της Επιτροπής):** Ο κ. Τσαγκρώνης από την Ελληνική Ομοσπονδία Καλαθοσφαίρισης έχει τον λόγο.

**ΠΑΝΑΓΙΩΤΗΣ ΤΣΑΓΚΡΩΝΗΣ (Γενικός Γραμματέας Ελληνικής Ομοσπονδίας Καλαθοσφαίρισης):** Θα ήθελα να απαντήσω στον κ. Κωνσταντόπουλο, αν δεν κάνω λάθος, ότι, εάν τυχόν το Καταστατικό της Ομοσπονδίας δεν ήταν εναρμονισμένο με το Καταστατικό της F.I.B.A., αυτή τη στιγμή, θα την είχε αποβάλει. Όπως έχει αποβάλει πάρα πολλές άλλες ομοσπονδίες. Άρα, το Καταστατικό, τουλάχιστον της δικιάς μας Ομοσπονδίας, είναι εναρμονισμένο με τον κανονισμό της F.I.B.A..

Δεύτερον. Έκανε μια ερώτηση, ο κ. Υφυπουργός και ρώτησε τον κ. Καπράλο, εάν τον υποχρεώνει και πότε είναι. Και σε αυτή την περίπτωση, θα πρέπει να συνειδητοποιήσουμε, ότι ο ορισμός των θητειών και το χρόνο, που θα πρέπει ο καθένας…

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Άλλο ρώτησα, μάλλον δεν καταλάβατε καλά.

**ΠΑΝΑΓΙΩΤΗΣ ΤΣΑΓΚΡΩΝΗΣ (Γενικός Γραμματέας Ελληνικής Ομοσπονδίας Καλαθοσφαίρισης):** Συγνώμη, παρανόησα. Το θέμα, όμως, ότι στον κ. Καπράλο η Δ.Ο.Ε. του είπε να εναρμονίσει το Καταστατικό του, αυτός και όχι να γίνει παρέμβαση.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού)**: Μάλλον δεν ακούσατε τι ρώτησα. Δεν συμβουλεύεστε τον κ. Καπράλο, να σας πει τι ρώτησα, για να μη λέτε πράγματα που είναι ανυπόστατα; Κάντε τον κόπο να απαντήσετε στα ερωτήματα, που σας τέθηκαν και μη βάζετε ερωτήματα και λόγια άλλων. Απαντήστε με αυτά, που θέλετε, που σας τέθηκαν.

**ΠΑΝΑΓΙΩΤΗΣ ΤΣΑΓΚΡΩΝΗΣ (Γενικός Γραμματέας της Ελληνικής Ομοσπονδίας Καλαθοσφαίρισης (ΕΟΚ)**:Αν κατάλαβα λάθος, σας ζητώ συγνώμη, αλλά θέλω να πω ότι και η Δ.Ο.Ε. δεν έρχεται επιτακτικά να δημιουργήσει το οποιοδήποτε θέμα στην Ε.Ο.Ε., αλλά της ζητάει να το κάνει από μόνη της αυτό το πράγμα, που σημαίνει ότι δεν υπάρχει εξωτερική παρέμβαση.

Το τελευταίο, που θέλω να πω, είναι ότι η είσοδος των νέων διοικητικών παραγόντων δεν μπορεί να επιτευχθεί, με το να επιβληθούν εκ των άνω. Θα πρέπει όλοι αυτοί οι καινούργιοι παράγοντες, που θέλουν να μπουν και που τους δίνεται η δυνατότητα να μπουν, να μπουν μέσα στην προεκλογική τους, να κάνουν τον αγώνα τους, να καταξιωθούν στον χώρο και να εκλεγούν. Δεν μπορεί να λέμε, ότι 600 σωματεία, που ψηφίζουν στην ελληνική ομοσπονδία καλαθοσφαίρισης, μπορούν να ελεγχθούν απόλυτα. Δεν νομίζω ότι χειραγωγούνται.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Το λόγο έχει ο κ. Λεουτσάκος.

**ΛΕΩΝΙΔΑΣ ΛΕΟΥΤΣΑΚΟΣ (Πρόεδρος SUPERLEAGUE SL 2)**: Συγνώμη, αλλά έχω δεχθεί τριάντα τηλέφωνα, ότι έκανα δήλωση στα πρακτικά της Βουλής – είναι προσωπικό, γι' αυτό το αναφέρω – ότι οι ομάδες παίζουν ΣΤΟΙΧΗΜΑ, για να γίνουν βιώσιμες. Με έχουν τρελάνει οι δημοσιογράφοι και εγώ δεν ανέφερα κάτι τέτοιο και επειδή είναι επί προσωπικού και θα τρελαθούμε, εδώ στην Ελλάδα, στο τέλος, είπα ότι συμφωνώ με το αθλητικό νομοσχέδιο του Υπουργού και πρέπει να γίνει άμεσα, γιατί οι ομάδες πρέπει να γίνουν βιώσιμες.

**ΓΕΩΡΓΙΟΣ ΣΤΥΛΙΟΣ (Πρόεδρος της Επιτροπής)**: Κύριε Λεουτσάκο, καταγράφηκε στα πρακτικά, διευκρινίστηκε ότι δεν ειπώθηκε αυτό από σας.

Ολοκληρώθηκε η συνεδρίαση της Επιτροπής.

Στο σημείο αυτό γίνεται η γ΄ ανάγνωση του καταλόγου της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Παπαδόπουλος Μιχαήλ, Δούνια Παναγιώτα (Νόνη), Καλλιάνος Ιωάννης, Κοντογεώργος Κωνσταντίνος, Κωτσός Γεώργιος, Λοβέρδος Ιωάννης – Μιχαήλ (Γιάννης), Μακρή Ζωή, Μονογυιού Αικατερίνη, Μπαραλιάκος Ξενοφών, Μπαρτζώκας Αναστάσιος, Μπλούχος Κωνσταντίνος, Παπακώστα – Παλιούρα Αικατερίνη, Σκόνδρα Ασημίνα, Στύλιος Γεώργιος, Ταραντίλης Χρήστος, Φωτήλας Ιάσων, Χειμάρας Θεμιστοκλής (Θέμης), Βαγενά – Κηλαηδόνη Άννα, Βασιλικός Βασίλειος, Βερναρδάκης Χριστόφορος, Γκαρά Αναστασία (Νατάσα), Μάρκου Κωνσταντίνος, Μπουρνούς Ιωάννης, Ξενογιαννακοπούλου Μαρία – Ελίζα (Μαριλίζα), Σκουρολιάκος Παναγιώτης (Πάνος), Σκούφα Ελισσάβετ, Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Μπιάγκης Δημήτριος, Συντυχάκης Εμμανουήλ, Ασημακοπούλου Σοφία – Χάϊδω, Χήτας Κωνσταντίνος, Γεωργιάδης Κλέων και Σακοράφα Σοφία.

 Τέλος και περί ώρα 16.35΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΓΕΩΡΓΙΟΣ ΣΤΥΛΙΟΣ ΧΡΗΣΤΟΣ ΤΑΡΑΝΤΙΛΗΣ**